ސިޔާސަތާއި ޤާނޫނު | Page 2\n27 އޯގަސްޓު 2011\nޢަލީ ރަޝީދު ޙުސައިން\n''ޝަޚްސިއްޔަތު'' މިލަފްޒު ބަހުގެގޮތުން ރައްދުވަނީ އިންސާނާއަށެވެ. ނަމަވެސް ޤާނޫނުގެ ކުރިމަތީގައި އެއީ ހަމައެކަނި އިންސާނާއެއް ނޫނެވެ. އެއީ ޙައްގުތަކެއް ލިބިގަތުމާއިއެކު ވާޖިބްތަކެއް އުފުލުމުގެ ޞަލާޙިއްޔަތުހުރި ކޮންމެ މީހެކެވެ. ނުވަތަ ތަނެކެވެ. މިގޮތުން ޝަޚްސިއްޔަތު ދެބަޔަކަށް ބަހާލެވެއެވެ. އެއީ ޠަބީޢީ ޝަޚްސިއްޔަތާއި މަޢްނަވީ ޝަޚްސިއްޔަތެވެ.


Fihthunthakaa eku PNC ufehdhumuge huhdha emme fahun EC in dheefi | Mihaaru\nޕީއެންސީ އުފެއްދުމުގެ ހުއްދަ ދިންކަމުގެ ލިޔުން، އެ ޕާޓީގެ މުއައްސިސް އަބްދުއްރަހީމަށް (މ)، އީސީގެ ރައީސް ޝަރީފް ހަވާލުކުރައްވަނީ.-- ފޮޓޯ: އަބްދުއްރަހީމް/ ޓްވިޓާ\nފިއްތުންތަކާ އެކު، ޕީއެންސީ އުފެއްދުމުގެ ހުއްދަ އެންމެ ފަހުން އިލެކްޝަންސް ކޮމިޝަނުން ދީފި\n24 ޖެނުއަރީ 2019 - 15:57 13 comments\nކުރީގެ ރައީސް އަބްދުﷲ ޔާމީންގެ ޕީޕަލްސް ނޭޝަނަލް ކޮންގްރެސް (ޕީއެންސީ) އުފެއްދުމުގެ ހުއްދަ އެކި ސަބަބުތަކާ ގުޅިގެން އިލެކްޝަންސް ކޮމިޝަން (އީސީ) ން ނުދީ ހިފެހެއްޓުމާ ގުޅިގެން، އެ ޕާޓީގެ އިސްބޭފުޅުންނާއި ތަފާތު އެހެނިހެން ފަރާތްތަކުން ކުރަމުން އައި ޕްރެޝަރުތަކާ އެކު، އެންމެ ފަހުން ޕީއެންސީ އުފެއްދުމުގެ ހުއްދަ އެ ކޮމިޝަނުން މިއަދު ދީފި އެވެ.\nއެ ޕާޓީގެ މުއައްސިސް، ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ކުރެއްވި ޓްވީޓެއްގައި ވިދާޅުވީ ކޮންގްރެސް ޕާޓީ އުފެއްދުމުގެ ޖަލްސާ އަށް އީސީން ހުއްދަދީފައިވާ ކަމަށެވެ.\nސިޔާސީ ޕާޓީ އުފެއްދުމުގެ ހުއްދަ އީސީން ދިނުމުން މަދުވެގެން 300 މެމްބަރުންނާ އެކު، ޕާޓީ އުފެއްދުމުގެ ޖަލްސާ ބާއްވަން ޖެހޭނެ އެވެ. އެ ޖަލްސާގައި، ޕާޓީގެ އަސާސީ ގަވާއިދާއި ޕާޓީގެ ލޯގޯ އާއި ދިދަ ފާސްކުރުމުގެ އިތުރުން ވަގުތީ ކައުންސިލެއް ވެސް އައްޔަންކުރަންޖެހޭނެ އެވެ. އީސީގެ ދަފްތަރުގައި ޕާޓީ ރަޖިސްޓަރީ ކޮށްދޭނީ އޭގެ ފަހުންނެވެ.\nއީސީން ޕާޓީ ރަޖިސްޓްރީކޮށްދޭނީ މަދުވެގެން 3،000 މީހުންގެ ސޮޔާ އެކު ހުށަހެޅުމުންނެވެ. އަދި ދައުލަތުން ސިޔާސީ ޕާޓީތަކަށް ދޭ ފައިސާ ލިބޭނީ 10،000 މީހުން ހަމަވާ ޕާޓީތަކަށް އެކަންޏެވެ.\nޕީއެންސީ އުފެއްދުމުގެ ހުއްދަ ދީފައިވަނީ، އެ ޕާޓީއަށް ހުއްދަ ދިނުމުގައި އީސީ ޒާތީވެފައިވާކަމުގެ ފާޑުކިޔުންތައް އަމާޒުވެފައިވަނިކޮންނެވެ. އަދި އެ މައްސަލަތައް ހައްލުކޮށްދިނުމަށް އެދި ރައްޔިތުންގެ މަޖިލީހުގެ ރައީސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ޕީއެންސީގެ ބައެއް އިސްބޭފުޅުން ބައްދަލު ކުރައްވާފައި ވަނިކޮށެވެ. މީގެ އިތުރުން، ގާސިމް ވެސް ވަނީ ޕީއެންސީ އުފެއްދުމުގެ ހުއްދަ ދިނުމަށް އީސީގައި އެދިވަޑައިގެންފަ އެވެ.\nއިތުރު ލިޔުންތައް ޕީޕަލްސް ނެޝަނަލް ކޮންގްރެސް މެމްބަރު އަބްދުއްރަހީމް އަބްދުﷲ ޕީޕީއެމް އިލެކްޝަންސް ކޮމިޝަން ސިޔާސީ ޕާޓީ ރައީސް އަބްދުﷲ ޔާމީން


Nasheed aai Ibu baiverivevadaigannavaa haassa campaign jalsa eh maadhama Lanka gai bavvanee | Mihaaru\nކެމްޕެއިނަށް އިބޫ ލަންކާއަށް ވަޑައިގަތުމަށް ވެލާނާ އިންޓަނޭޝަނަލް އެއާޕޯޓުަގައި.-- ފޮޓޯ: އެމްޑީޕީ\nނަޝީދާއި އިބޫ ބައިވެރިވެވަޑައިގަންނަވާ ޚާއްސަ ކެމްޕެއިން ޖަލްސާއެއް މާދަމާ ލަންކާގައި ބާއްވަނީ\n26 އޯގަސްޓް 2018 - 17:29 36 comments\nކުރީގެ ރައީސް މުހައްމަދު ނަޝީދާއި އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ބައިވެރިވެވަޑައިގަންނަވާ ޚާއްސަ ކެމްޕެއިން ޖަލްސާއެއް ސްރީ ލަންކާގައި މާދަމާ ބާއްވަން ނިންމައިފި އެވެ.\nއަންނަ މަހުގެ 23 ގައި ބާއްވާ ރިޔާސީ އިންތިޚާބުގެ ކެމްޕެއިނަށް އިބޫ މިހާރު ވަނީ ލަންކާ އަށް ފުރާވަޑައިގެންފަ އެވެ. މިއީ، އިދިކޮޅު ރިޔާސީ ކެންޑިޑޭޓަކަށް އިބޫ ހަމަޖެއްސި ފަހުން ނަޝީދާ ދެބޭފުޅުން އެއް ތަނަކުން ބައްދަލުވާ ފުރަތަމަ ފަހަރަށް ވެސް ވާނެ އެވެ.\nއެމްޑީޕީގެ ހަރަކާތްތައް ލަންކާގައި ހިންގުމުގައި އިސްކޮށް ހަރަކާތްތެރިވެވަަޑައިގަންނަވާ މުހައްމަދު ތޯރިގު (މަނަދޫ ތޯރިގު) މިއަދު ވިދާޅުވީ، އިދިކޮޅު ކޯލިޝަނަށް ތާއީދު ހޯދުމަށް ގިނަ ކަންތައްތަކެއް، އެ ގައުމުގައި ދިރިއުޅޭ ދިވެހިންނަށް ޚާއްސަ ކޮށްގެން ކުރިއަށް ގެންދަން ނިންމާފައިވާ ކަމަށެވެ.\nލަންކާގެ ދަތުރަށް ފަހު އިބޫ ރާއްޖެ ވަޑައިގަންނަވާނީ އަންގާރަ ދުވަހެވެ.\nތޯރިގު ވިދާޅުވީ، ކޮލޮމްބޯގެ މައުންޓް ލެވީނިއާގައި ބާއްވާ ޖަލްސާގައި ގިނަ އަދަދެއްގެ ދިވެހިން ބައިވެރިވާނެ ކަމަށެވެ. އަދި އިދިކޮޅު ކޯލިޝަންގައި އިސްކޮށް ހަރަކާތްތެރިވެވަޑައިގަންނަވާ ބޭފުޅުން ވެސް ބައިވެރިވެވަޑައިގަންނަވާނެ ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި އިދިކޮޅު އެންމެ ބޮޑު ޕާޓީ، އެމްޑީޕީގެ ސިޔާސީ ހަަރަކާތްތައް އެންމެ ފޯރީގައި ހިންގާ ލަންކާއިން ޕީޕީއެމްގެ ރިޔާސީ ކެންޑިޑޭޓް ރައީސް އަބްދުﷲ ޔާމީނަށް ލިބިވަޑައިގަންނަވާނީ ގިނަވެގެން 30 ޕަސެންޓެވެ.\nލަންކާއިން އެމްޑީޕީ އެކަނި ވެސް 1،500 އެއްހާ ފޯމު ރީ-ރަޖިސްޓްރީކުރަން ލަންކާއިން ފޮނުވާފައި ވެ އެވެ. އޭގެ ތެރެއިން 180 އަށް ވުރެ ގިނަ ފޯމެއް ބާތިލްކޮށްފައި ވެ އެވެ.\n"އިދިކޮޅު ކޯލިޝަނަށް އިންތިޚާބު ކާމިޔާބު ކުރުމަށް ވަރަށް ގިނަ ހަރަކާތްތައް ވަރަށް ފޯރީގައި ހިންގަމުން އަންނަނީ. އެ ހަރަކާތްތަކުގައި ރައީސް ނަޝީދު ވެސް ގެންދަވަނީ ވަރަށް ބުރަކޮށް މަސައްކަތް ކުރައްވަމުން،" މަނަދޫ ދާއިރާގެ މެމްބަރުކަން ކުރެއްވި ތޯރިގު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ ސްރީ ލަންކާ\nރައީސް ޔާމީން ވަޑައިގަންނަވަން ޖެހޭނީ ހުސްއަތާ: އިބޫ\nނަޝީދަށް ހަމަލާދީފާނެ ކަމަށް ބުނެ ބައްދަލުވުން ކެންސަލް


ޓެކްސީ ޑްރައިވަރަކު ސްކޫލް ކުއްޖަކު ކިޑްނެޕް ކޮށްފި | Landhooinfo\nއިންޑިޔާގެ ބެންގަލޫރު ގައި ޓެކްސީ ޑްރައިވަރަކު ސްކޫލް ކުއްޖަކު ކިޑްނެޕް ކޮށްގެން 8 ގަޑިއިރު ވަންދެން އޭނާ ޓެކްސީގައި ބައިންދައިގެން ދަތުރު ކޮށްފިއެވެ.\n15 އަހަރުގެ މި ފިރިހެން ކުއްޖާ ކިޑްނެޕްކުރި މީހާ ހައްޔަރު ކޮށްފައިވާއިރު އޭނާއަކީ ޓެމިލްނާޑޫއަށް އުފަން އެކަމަކު ބެންގަލޫރުގައި 10 އަހަރަށްވުރެ ގިނަދުވަސް ވަންދެން ވަޒަންވެރިވެ ދިރިއުޅެމުންދާ މީހެކެވެ.\nޓެކްސީ ޑްރައިވަރު މިކުއްޖާ ކިޑްނެޕް ކޮށްފައިވަނީ އޭނާ ޓިއުޝަނުން ނިމިގެން ގެއަށް ދިއުމަށް އެ ޓެކްސީއަށް އެރުމުންނެވެ. އެކުއްޖާ އާއި، ޙަވަލާދީ ޕޮލިސް ރިޕޯޓް ބުނާގޮތުން ފުރަތަމަ އެކުއްޖާ ގޮވައިގެން ޑްރައިވަރު އެކުއްޖާގެ ގެއަށް ދިއުމަށް ދުއްވިނަމަވެސް ފަހުން ރޫޓްބަދަލުކޮށް އެކުއްޖާ ބުނާމަގުތަކުން ނޫން މަގުތަކުން ގިނައިރުވަންދެން ދުއްވީއެވެ.\nމިކުއްޖާ ކިޑްނެޕް ކުރީ ކޮންބޭނުމެއްގައި ކަމެއް އެނގިފައެއްނެތެވެ. އަދި އެކުއްޖާއަށް އެއްވެސް އަނިޔާއެއް ކޮށްފައި ނުވާކަމަށްވެސް ނޫހުގައި ވެއެވެ.\nފުލުހުންނަށް މި މަޢުލޫމާތު ލިބުނީ އެކުއްޖާގެ ޢާއިލާއިން ދިން މަޢުލޫމާތުގެ އަލީގައި ޑްރައިވަރުގެ ފޯނުގެ ޓްރެކިން ބަލައިގެން ކަމަށްވެސް ނޫސް ރިޕޯޓައި ފުލުހުންނާ ހަވާލަދީ ލިޔެފައިވެއެވެ.\n8 ގަޑިއިރަށްފަހު ފުލުހުންނަށް އެކުއްޖާ ފެނުނު އިރު އެކުއްޖާ ހުރީ ބެންގަލޫރުގެ މަޝްހޫރު ހޮޓަލެއްކައިރަށް ބާލާފާކަމަށާއި، ޑްރައިވަރު ހައްޔަރުކުރީ އެހިސާބުންކަމަށްވެސް އެރިޕޯޓްގައިވެއެވެ.\nއިންޑިއާއަކީ މިބާވަތުގެ އިންސާނީ ޖަރީމާތައް ގިނަޢަދަދަކަށް ހިންގަމުންދާ ޤައުމެކެވެ. ގުރޫޕް ރޭޕިން އާއި، މާރާމާރީ ގިނަ ޢަދަދަކަށް ހިންގަމުން ގެންދާ ޤައުމެކެވެ.


ރިލީފް ޓީޗަރ )ޤްރުއާން )\nކޮންޓްރެކްޓް (21 ނޮވެމްބަރ 2019 ގެ ނިޔަލަށް)\nޓީ އެސް އޯ 1\nމަޤާމުގެ މުސާރަ އާއި އެލަވަންސް\nޘާނަވީ ތަޢުލީމް ފުރިހަމަކޮށްފައިވާނަމަ\nމަތީ ޘާނަވީ ތަޢުލީމް ފުރިހަމަކޮށްފައިވާނަމަ\nކިޔަވައިދިނުމުގެ ރޮނގުން ޤައުމީ ސަނަދު އޮނިގަނޑު ލެވެލް4ގެ ސެޓްފިކެޓެއް ހާޞިލްކޮށްފައިވުން.\n1. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ބޭސްފަރުވާގެ ޚިދުމަތް\n2- ޙާއްސަ އެހީއަށް ބޭނުންވާ ދަރިވަރުންގެ މަސައްކަތްތައް ރެގިއުލަރކޮށް ޗެކްކުރުމާއި ބިނާކުރަނިވި ފީޑްބެކް ދިނުން\n3- ޙާއްސަ އެހީއަށް ބޭނުންވާ ދަރިވަރުންނަށް ޙާސިލްވަމުންދާ މިންވަރު ޗެކްކުރުމާއި، ރިކޯޑްކުރުމާއި، އެމައޫލޫމާތުތައް ޙިއްސާކުރަންޖެހޭ ފަރާތްތަކާއި ޙިއްސާކުރުން\n7- ޙާއްސަ އެހީއަށް ބޭނުންވާ ދަރިވަރުންގެ ފެންވަރު ރަނގަޅުކުރުމަށް ކުރަންޖެހޭ ހުރިހާ މަސައްކަތެއް ލަސްނުކޮށް ކުރުން\n8- ޙާއްސަ އެހީއަށް ބޭނުންވާ ދަރިވަރުންގެ ތަޢުލީމާއި ތަރުބިއްޔަތާއިގުޅޭގޮތުން ބެލެނިވެރިންނާއި (ރެގިއުލަރކޮށް) މަޢުލޫމާތު ޙިއްސާކުރުން\n10- ސްކޫލުން އިންތިޒާމުކުރާ އެކަޑަމިކް ބައްދަލުވުންތަކަށް ގަޑިއަށް ޙާޒިރުވުން\n1) ލިބިފައިވާ ތަޢްލީމާއި ތަމްރީން\n2) ލިބިފައިވާ މަސައްކަތުގެ ތަޖުރިބާ\n3) ލިބިފައިވާ ހުނަރު، ފެންވަރާއި ޤާބިލުކަމާއި ސިފަތައް\n1) ފުރިހަމަ ކުރައްވާފައިވާ ވަޒީފާއަށް އެދޭ ފޯމު\n4) ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުގެ ލިޔުން.\n5) ލިބިފައިވާ ހުރިހާ ތަޢުލީމީ ސެޓުފިކެޓުތަކުގެ ކޮޕީ؛\n6) ފުރިހަމަކޮށްފައިވާ، ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\n7) ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓުފިކެޓުގެ ކޮޕީ.\n8) މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ\nވަޒީފާއަށް އެދޭ ފޯމް މިސްކޫލް އިދާރާއިން ލިބެން ހުންނާނެއެވެ. އަދި www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 10 ވާ ބުރާސްފަތި ދުވަހުގެ މެންދުރު 13:00 ގެ ކުރިން، މިސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމްތަކަށް މުވައްޒަފުން ހޮވުމަށް ބޭއްވޭ އިންޓަވިއު އޮންނާނީ، 11 އޮކްޓޯބަރ 2019 އާއި 18 އޮކްޓޯބަރ 2019 އާ ދެމެދު، ބަނޑިދޫ ސްކޫލުގައި ނުވަތަ ސްކޫލުން ހަމަޖައްސާ ތަނެއްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޟިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10(ދިހައެއް) އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަންބޭނުންފުޅުވެލައްވާ ފަރާތްތަކުން ބަނޑިދޫ ސްކޫލްގެ ނަންބަރ 7952916 ފޯނަށް ރަސްމީ ގަޑީގައި ގުޅުއްވުން އެދެމެވެ. އީ-މެއިލް ކުރާނީ [email protected] އަށެވެ


Rilwan Massala ah Raees Yameen Huras Elhuhvi: Suood – Iru\nރިލްވާން މައްސަލައިގައި މީޑިއާއަށް މައުލޫމާތު ދެއްވަމުން ސުއޫދު ވިދާޅުވީ، ރިލްވާން ގެއްލިގެން އެމައްސަލައިގެ ތަހުޤީޤު ކުރިއަށް ދިޔައިރު އެ ތަހުޤީޤު “ޑައިވާޓް ކުރުމަށް” (މިސްރާބު ބަދަލުކުރުމަށް) ރައިސް ޔާމީން މަސައްކަތް ކުރެއްވި ކަމުގެ ހެކި ލިބިފައިވާކަމަށެވެ.\nއެގޮތުން ކަހީނަކު ނުވަތަ ފަންޑިތަ ހަދާ މީހަކު ބޭނުންކޮށްގެން ރަމަލަޖަހާ ފާލުބަލައި، އޭރުގެ ކަމިޝްނާ އޮފް ޕޮލިސް ބޭނުން ކޮށް މަސައްކަތް ކޮށްފައިވާކަން އެނގޭ ކަމަށެވެ.\n“ފުލުހުންގެ ތަހުގީގުގެ ފޯކަސް އަނބުރާލުމަށްޓަކައި އެތަން މިތަނަށް ފުލުހުން ދުއްވާފައި އެބަހުރި ރޭގަނޑު މާފަންނުގައި ހުރި ގެއަކުން ދަތުރުކޮށް އެތަން މިތަނަށް ކޮމިޝަނާ މެދުވެރިކޮށް ރައީސުލް ޖުމްހުރިއްޔާ ފުލުހުން ފޮނުވާފައިވާކަން ފާހަގަ ކުރެވޭ” ސުއޫދު ވިދާޅުވިއެވެ.\nސުއޫދު ވިދާޅުވީ ރިލްވާންގެ މައްސަލާގައި ކުރީގެ ނައިބް ރައީސް އަހުމަދު އަދީބު އޭރުގެ އިމިގްރޭޝަން ކޮންޓްރޯލާ އާއި ބައްދަލުކޮށް ރިލްވާންގެ ޕާސްޕޯޓު ކޮޕީއެއް ހޯދުމަށް މަސައްކަތް ކުރެއްވިކަން އޭރުގެ އިމިގްރޭޝަން ކޮންޓްރޯލަ މުހައްމަދު އަލީ ހެކި ބަސްދީފައިވާ ކަމަށެވެ.


Kolamaafusheen meehaku COVID ah positive vehje – Iru\nކޮލަމާފުށީން މީހަކު ކޮވިޑަށް ޕޮޒިޓިވް ވެއްޖެ\nގއ. ކޮލަމާފުށިން ކޮވިޑް-19 އަށް މީހަކު ޕޮޒިޓިވް ވެއްޖެ އެވެ. މިއީ ކޮލްމާފުށިން ކޮވިޑް ބައްޔަށް މީހަކު ޕޮޒިޓިވްވި ފުރަތަމަ ފަހަރެވެ.\nކޮލަމާފުށިން މި ބައްޔަށް ޕޮޒިޓިވް ވެފައިވަނީ ބޭސް ފަރުވާ އަށް މާލެ އައުމަށް ފަހު ފުރަބަންދު ކަރަންޓީނަށް ދިޔަ 44 އަހަރުގެ އަންހެނެކެވެ. އަންހެންމީހާއާއެކު އޭނާގެ ދެ ކުދިން ވެސް ވަނީ ކަރަންޓީން ވެފަ އެވެ. ނަމަވެސް އެ ދެކުންދިންގެ ނަތީޖާ އަދި ނުލިބޭ ކަމަށް ކޮލަމާފުށި ކައުންސިލުން ބުންޏެވެ.\nކައުންސިލް ނައިބު ރައީސް އިބްރާހިމް ވަހީދު ވިދާޅުވީ އަންހެންމީހާ ޕޮޒިޓިވް ވި ކަން އެޗްޕިއޭއިން އަންގާފައި ވަނީ ރޭގެ ވަގުތެއްގައި ކަމަށެވެ. އެ ކޭހުގެ ކޮންޓެކްޓް ޓްރޭސިންގެ މަސައްކަތް ކުރަމުންދާ އިރު މިހާތަނަށް އޭނާއާ ކޮންޓެކްޓްވި މީހަކު ނެތް ކަމަށެވެ.\nއޭނާ އިތުރަށް ވިދާޅުވީ ކޮވިޑަށް ޕޮޒިޓިވް ވި އަންހެން މީހާއަކީ ހައި ރިސްކު މީހެއް ނޫން ކަމަށާއި މިވަގުތު އޭނާގެ ހާލު ރަނގަޅު ކަމަށެވެ.\nރ.އަތޮޅުގައި އިތުރު އެއަރޕޯޓެއް އަޅަނީ\nކޮވިޑް-19 އާއި ގުޅިގެން ކޮލަމާފުށީގައި ރައްކާތެރިވުމުގެ ގޮތުން މިހާރު ވެސް ފިޔަވަޅުތައް އަޅާފައިވާއިރު މި ކޭހާއި ގުޅިގެން މި ފިޔަވަޅުތައް އިތުރަށް ހަރުކަށި ނުކޮށް ރައްޔިތުންނަށް ބަލީގެ ނުރައްކާތެރިކަމާއި އަޅާފައިހުރި ފިޔަވަޅުތައް ހަނދާންކޮށްދެމުން ދާ ކަމަށް ވެސް ކައުންސިލުން ބުންޏެވެ.


مادة التوحيد ٥ ( ف 1 ، د5– ޙަނީފިއްޔާ! ) – DhiSalafiyyah\nمادة التوحيد ٥ ( ف 1 ، د5– ޙަނީފިއްޔާ! )\n16/05/2015 ފިލާވަޅުއައްޝައިޚް ޢިމްރާން މުޙައްމަދު ޢަލީ\nދަންނާށެވެ! – ﷲ އަށް ކިޔަމަންގަތުމަށް އެއިލާހު ތިބާއަށް މަގުދައްކަވާށިއެވެ! – ހަމަކަށަވަރުން ޙަނީފިއްޔާއަކީ (ޝިރުކުން އެއްކިބާވެ ތައުޙީދަށް ލެނބުމަކީ) އިބްރާހިމު عليه السلام ގެ މިއްލަތެވެ. އެއީ ހަމަކަށަވަރުން ހަމައެކަނި ﷲ އަށް ދީން ޚާލިޞްކުރާ ޙާލު އެއިލާހަށް އަޅުކަންކުރުމެވެ. ހުރިހާ މީސްކަތުންނަށް ﷲ އަމުކުރެއްވީ އެކަން ކުރުމަށެވެ. އަދި ﷲ އެބައިމީހުން ޚަލްޤުކުރެއްވީވެސް އެކަމަށެވެ. އެއިލާހުގެ ވަޙީބަސްފުޅުގައިވާ ފަދައިންނެވެ.\nوَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ ()\nމާނައީ: “އަދި ތިމަންއިލާހު ޖިންނީންނާއި އިންސީން، ހަމައެކަނި ތިމަން އިލާހަށް އަޅުކަންކުރުމަށް މެނުވީ ޚަލްޤުނުކުރައްވަމެވެ.”\nއަޅުކަންކުރުމުގެ މާނައަކީ: އެއްކައުވަންތަކުރުމެވެ.\nﷲ އަމުރުކުރައްވާފައިވާ އެންމެ ބޮޑުކަމަކީ ތައުޙީދެވެ. އެއީ އަޅުކަންކުރުމުގައި ﷲ އެއްކައުވަންތަކުރުމެވެ. އަދި ﷲ ނަހީކުރައްވާފައިވާ އެންމެ ބޮޑުކަމަކީ ޝިރުކުކުރުމެވެ. އެއީ އެއިލާހާ އެކުގައި އެހެން ފަރާތަކަށް އަޅުކަންކުރުމެވެ. ދަލީލަކީ ﷲ ތަޢާލާގެ ވަޙީބަސްފުޅެވެ.\nوَاعْبُدُوا اللَّـهَ وَلَا تُشْرِكُوا بِهِ شَيْئًا()\nމާނައީ: “އަދި ތިޔަބައިމީހުން (ހަމައެކަނި) ﷲއަށް އަޅުކަންކުރާހަށިކަމެވެ. އަދި އެއިލާހާ އެހެން އެއްވެސް އެއްޗަކާ ޝަރީކު ނުކުރާށެވެ…”\n* ޙަނީފަކީ: ޝިރުކާއި މަގުފުރެދުންތައް ދޫކޮށް ﷲ އެއްކައުވަންތަކުރުމުގެ މަތީ ޘާބިތުވެ ހުންނަ މީހާއެވެ. ﷲ ތަޢާލާ އެއްކައުވަންތަކުރުންމަތީ ޙަނީފެއްގެ ގޮތުގައި، އިބްރާހީމު عليه السلام ދެމިހުންނަވައި، އެކަލޭގެފާނުގެ ޤައުމުގެ މީހުންނާ ޚިލާފުވެވަޑައިގެންނެވުމުން، ﷲ ތަޢާލާވަނީ އެކަލޭގެފާނާ މެދު ޘަނާގެބަސް ވަޙީކުރައްވާފައެވެ.\n* ނަބިއްޔާ صلى الله عليه وسلم އާއި އަޞްޙާބުބޭކަލުންނަށް، ﷲ ތަޢާލާ އަމުރުކުރެއްވީ، އެހެން ދީންތަކުގެ މީސްތަކުން، އެއުރެންގެ ދީނަށް ވަނުމަށް އެބޭކަލުންނަށް ގޮވާލައިފިނަމަ، އަހަރުމެން މިތިބީ އިބްރާހީމު عليه السلام ގެ މިއްލަތަށް ތަބާވެގެންކަމުގައި ބުނުމަށެވެ. އެއިލާހު ވަޙީކުރެއްވިއެވެ.\n﴿وَقَالُوا كُونُوا هُودًا أَوْ نَصَارَىٰ تَهْتَدُوا قُلْ بَلْ مِلَّةَ إِبْرَاهِيمَ حَنِيفًا وَمَا كَانَ مِنَ الْمُشْرِكِينَ﴾ [سورة البقرة ١٣٥]\nމާނައީ: “އެއުރެން (އެބަހީ: ޔަހޫދީންނާއި ނަޞާރާއިން) ބުންޏެވެ. ތިޔަބައިމީހުން ޔަހޫދީން ކަމުގައި ނުވަތަ ނަޞާރާއިންކަމުގައި ވާށެވެ! ތިޔަބައިމީހުންނަށް ތެދުމަގު ލިބޭނީ އޭރުންނެވެ. ކަލޭގެފާނު ވިދާޅުވާށެވެ! އަދި ކިޔެއް ހެއްޔެވެ. (ތިމަންމެން ތަބާވާނީ) ޝިރުކުން އެއްކިބާވެ ތައުޙީދުގެ މަގަށް ލެނބިގެންވާ އިބްރާހީމުގެފާނުގެ މިއްލަތަށެވެ. އަދި ޝަރީކުކުރާ މީހުންގެ ތެރެއިން އެކަލޭގެފާނު ވެވަޑައިނުގަންނަވައެވެ.”\n* މުޙައްމަދު صلى الله عليه وسلم، އެދީނަކައިގެން ވަޑައިގެންނެވި އިސްލާމްދީނަކީ ޙަނީފިއްޔަތުގެ ދީނެވެ. އެއީ އެހެނިހެން ދީންތަކުގެ މީސްތަކުންނަށް ލިބިގެންނުވާ ކަމެކެވެ. އެހެންކަމުން އަހަރުމެންގެ މައްޗަށް ލާޒިމުވެގެންވަނީ އިސްލާމްދީނާ އެއްގޮތަށް އުޅެ، އެދީނަށް ވަނުމަށް އެހެންމީސްތަކުންނަށް ދަޢުވަތު ދިނުމެވެ.\n* ﷲ އަމުރުކުރައްވާފައިވާ އެންމެ ބޮޑުކަމަކީ ތައުޙީދެވެ. (އެއިލާހު އެއްކައުވަންތަކުރުމެވެ.) އަދި އެއިލާހު ނަހީކުރައްވާފައިވާ އެންމެ ބޮޑުކަމަކީ ޝިރުކުކުރުމެވެ. އެހެންކަމުން ނިސާ ސޫރަތުގެ 36ވަނަ އާޔަތުގައި، ދިހަ ޙައްޤު ބަޔާންކޮށްދެއްވިއިރު އެންމެ ފުރަތަމަވެސް ފައްޓަވާފައިވަނީ އެއިންނެވެ. އެއިލާހު ވަޙީކުރެއްވިއެވެ.\nއަންނަނިވި ސުވާލުތަކުގައި ރަނގަޅު ޖަވާބު އިޚްތިޔާރުކުރާށެވެ.\nﷲ އަމުރުކުރައްވާފައިވާ އެންމެ ބޮޑުކަމަކީ:\nހ. އަމާނާތްތެރިކަމެވެ. ( )\nށ. ތައުޙީދެވެ. ( )\nނ. ތެދުވެރިކަމެވެ. ( )\nއެއިލާހު ނަހީކުރައްވާފައިވާ އެންމެ ބޮޑުކަމަކީ:\nހ. ދޮގުހެދުމެވެ. ( )\nށ. ޝިރުކުކުރުމެވެ. ( )\nނ. މަކަރުހެދުމެވެ. ( )\nޔަހޫދީންނާއި ނަޞާރާއިން އެއުރެންގެ ދީނަށް ވަނުމަށް ނަބިއްޔާ صلى الله عليه وسلم އާއި އެކަލޭގެފާނުގެ އަޞްޙާބުބޭކަލުންނަށް ގޮވާލައިފިނަމަ، ﷲ ތަޢާލާ އަމުކުރެއްވީ އެއުރެންނަށް ޖަވާބުގައި ކޮންފަދައަކުން ބުނުމަށް ހެއްޔެވެ؟\nއިބްރާހީމު عليه السلام ގެ މިއްލަތަކީ ކޮބާ ހެއްޔެވެ؟_____________________________________\n() [الذاريات: ٥٦]\n() [النساء: ٣٦]


"Avengers" video game nerefi | Mihaaru\n"އެވެންޖާޒް" ވީޑިއޯ ގޭމް ނެރުނީ ހުކުރު ދުވަހު.\n"އެވެންޖާޒް" ވީޑިއޯ ގޭމް ނެރެފި\n06 ސެޕްޓެމްބަރ 2020 - 08:08\nމާވެލްގެ "އެވެންޖާޒް" ސީރީޒްގެ ފިލްމުތަކުގެ ޖާދޫގައި ޖެހުނު މީހުން އިންތިޒާރުކުރަމުން ދިޔަ "މާވެލްސް އެވެންޖާޒް" ވީޑިއޯ ގޭމް ހުކުރު ދުވަހު ނެރެފި އެވެ.\nގޭމް ނެރެން އުޅޭކަން އިއުލާންކުރިތާ ދެ އަހަރަށް ވުރެ ގިނަ ދުވަސް ފަހުން ޖަޕާނުގެ ސޮނީ އާއި ޑިޒްނީގެ މާވެލް އެންޓަޓައިންމަންޓާއި ވީޑިއޯ ގޭމް ޑިވެލޮޕްކުރާ ކްރިސްޓަމް ޑައިނަމިކްސްގެ ސަބްސިޑަރީ ކުންފުނި ސްކެއާ އެނިކްސް ގުޅިގެން "އެވެންޖާޒް" ވީޑިއޯ ގޭމް ނެރުނީ ޕްލޭސްޓޭޝަން4އާއި އެކްސްބޮކްސް ވަން އާއި ޕީސީ ގޫގުލްގެ ކްލައުޑް ގޭމިން ޕްލެޓްފޯމް ސްޓާޑިއާގައި ވެސް ކުޅެވޭ ގޮތަށެވެ.\nMarvel's Avengers is now available worldwide.\nReassemble Earth's Mightiest Heroes and defend the Earth from escalating threats. See you online! #Reassemble pic.twitter.com/sdeuPDYV6p\n— Marvel's Avengers (@PlayAvengers) September 4, 2020\nސްކެއާ އެނިކްސް އަކީ "ޓޮމްބް ރެއިޑާ" ވީޑިއޯ ގޭމް ސީރީޒް އުފެއްދުމުގައި ވެސް ހިއްސާވި ކުންފުންޏެވެ.\nAttention content creators! Let your viewers know your main Super Hero when you #PlayAvengers with these streamer kits: https://t.co/35wXv99kbu https://t.co/hEDonwxqr5\n— Square Enix (@SquareEnix) September 4, 2020\n"އެވެންޖާޒް" ގޭމްގެ އަގަކީ 60 ޑޮލަރެވެ. އަދި އިން-ގޭމް ޓްރާންސެކްޝަން މެދުވެރިކޮށް އިތުރު ކެރެކްޓާ ކޮސްޓިއުމްތަކާ އެކު އަޕްޑޭޓްތައް ހޯދޭނެ އެވެ. "އެވެންޖާޒް" ވީޑިއޯ ގޭމް ފަރުމާކޮށްފައި ވަނީ ގިނަ މޯޑްތަކަކާ އެކީގަ އެވެ. އެގޮތުން އޮންލައިންކޮށް އިތުރު ކުޅުންތެރިންނާ އެކު ވެސް ގޭމް ކުޅެވޭނެ އެވެ.\nސްކެއާ އެނިކްސް އިން ބުނިގޮތުގައި އަމާޒަކީ ކުރިއަށް އޮތް ތަނުގައި އެޕިކް ގޭމްސްގެ "ފޯޓްނައިޓް" ކަހަލަ ގޭމަކަށް "އެވެންޖާޒް" ހެދުމެވެ. އެގޮތުން ކުރިއަށް އޮތް ތަނުގައި އިތުރު އަޕްޑޭޓްތައް ގެނެސްދީ ސީޒަންތަކަކަށް ދެމިގެންދާ ގޮތަށް ގޭމް ބައްޓަންކުރާނެ ކަމަށް ބުންޏެވެ.\nއިތުރު ލިޔުންތައް ޖަޕާން ވީޑިއޯ ގޭމް އެމެރިކާ\nސޮނީން އެޕިކް ގޭމްސްގެ ހިއްސާ ގަނެފި\nޕްލޭސްޓޭޝަން5އަންނަ އަހަރުގެ ފަހުކޮޅު ނެރެނީ


ތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ ތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ\nތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ\nރާއްޖޭގެ ޤައުމީ އަންހެން ބާސްކެޓްބޯޅަ ޓީމާއި ތައިލެންޑްގެ ސިރްޕަތުމް ޔުނިވާސިޓީގެ ބާސްކެޓްބޯޅަ ޓީމު\nތައިލެންޑްގެ ޔުނިވާސިޓީ ޗެމްޕިއަން ސިރްޕަތުން ޔުނިވާސިޓީ އާއި ދެކޮޅަށް ކުޅުނު މެޗުން ރާއްޖޭގެ ޤައުމީ އަންހެން ބާސްކެޓްބޯޅަ ޓީމު ބަލިވެއްޖެއެވެ.\nސައުތް އޭޝިއަން ގޭމްސްއަށް ތައްޔާރުވުމުގެ ގޮތުން ތައިލެންޑްގައި ޤައުމީ އަންހެން ބާސްކެޓްބޯޅަ ޓީމު ކޭމްޕްކޮށް ތަމްރީން ކުރަމުންދާއިރު، މި ކޭމްޕްގައި ކުޅުނު ދެވަނަ މެޗުގައި ރާއްޖެ ނިކުތީ ތައިލެންޑްގެ ޔުނިވާސިޓީއެއް ކަމަށްވާ ސިރްޕަތުން ޔުނިވާސިޓީއާއި ދެކޮޅަށެވެ. މި މެޗުން ރާއްޖެ ބަލިވީ 77 ޕޮއިންޓް 49 ޕޮއިންޓުންނެވެ.\nއެންމެ ފަހުން ތައިލެންޑްގެ ޔުނިވާސިޓީތަކުގެ މެދުގައި ބޭއްވި ބާސްކެޓްބޯޅަ މުބާރާތުގެ ޗެމްޕިއަންކަންވެސް ހޯދި ސިރްޕަތުމް ޔުނިވާސިޓީއާއި ދެކޮޅަށް ކުޅުނު މި މެޗުގެ ފުރަތަމަ ކުއާޓާގައި ރާއްޖެއިން ވަނީ ރަނގަޅު ކުޅުމެއް ދައްކާފައެވެ. އެގޮތުން ފުރަތަމަ ކުއާޓަރގައި ސިރްޕަތުމް ޔުނިވާސިޓީއަށް މާ ބޮޑު ލީޑެއްގައި އޮވެގެން ކުޅުމުގެ ފުރުސަތު ރާއްޖެއިން ދީފައެއް ނުވެއެވެ. މެޗުގެ ފުރަތަމަ ކުއާޓަރ ނިމުނުއިރު3ޕޮއިންޓްގެ ލީޑަކާއެކު ކުރީގައި އޮތީ ސިރްޕަތުމް ޔުނިވާސިޓީއެވެ. އެއީ 15 ޕޮއިންޓް 12 ޕޮއިންޓްއެވެ.\nމެޗުގެ ދެވަނަ ކުއާޓާ ފަށައިގެން ސިރްޕަތުމް ޔުނިވާސިޓީން ދިޔައީ އެޓީމު ކުޅުން ވަރުގަދަކޮށް ގާތްގާތުގައި ސްކޯރ ކުރަމުންނެވެ. މެޗުގެ ފުރަތަމަ ކުއާޓަރ3ޕޮއިންޓްގެ ލީޑެއްގައި އޮވެގެން ނިންމާލި ނަމަވެސް ދެވަނަ ކުއާޓާ ނިމުން އިރު ސިރްޕަތުމް ޔުނިވާސިޓީން ވަނީ 10 ޕޮއިންޓްގެ ލީޑެއް ނަގާފައެވެ. އެއީ 30 ޕޮއިންޓް 20 ޕޮއިންޓުންނެވެ.\nތައިލެންޑްގެ ޤައުމީ އަންހެން ބާސްކެޓްބޯޅަ ޓީމުގެ3ކުޅުންތެރިއަކު މި މެޗުގައި ސިރްޕަތުމް ޔުނިވާސިޓީގެ ޓީމަށް ވަނީ ކުޅެފައެވެ. އެ ކުޅުންތެރިންނަކީ އެ ޔުނިވާސިޓީގައި ކިޔަވަމުން އަންނަ ދަރިވަރުންނެވެ. ދެވަނަ ކުއާޓާ 10 ޕޮއިންޓްގެ ލީޑެއްގައި އޮވެ ނިމުނުއިރު ތިންވަނަ ކުއަޓާރ ނިމުންއިރު އޮތީ9ޕޮއިންޓްގެ ލީޑެކެއެވެ. އެއީ 49 ޕޮއިންޓް 40 ޕޮއިންޓެވެ.\nމެޗުގެ ފަހު ކުއާޓާގައި ސިރްޕަތުމް ޔުނިވާސިޓީން ވަނީ 28 ޕޮއިންޓްގެ ބޮޑު ލީޑެއް ނަގާފައެވެ. އެގޮތުން މެޗު ސިރްޕަތުމް ޔުނިވާސިޓީން ކާމިޔާބުކުރީ 77 ޕޮއިންޓް 49 ޕޮއިންޓްއިންނެވެ.\nމިމަހުގެ 1 އިން 10 ގެ ނިޔަލަށް ތައިލެންޑްގައި ޤައުމީ އަންހެން ބާސްކެޓްބޯޅަ ޓީމު ކޭމްޕްކޮށްފައިވާއިރު، މި ޓްރެއިނިން ކޭމްޕްގައި ކުޅުނު ފުރަތަމަ މެޗުގައި ރަންގްސިޓް ޔުނިވާސިޓީގެ މައްޗަށް ރާއްޖެ ވަނީ ކުރި ހޯދާފައެވެ. ޖުމްލަ3މެޗު ކުޅުމަށް ހަމަޖެހިފައިވާ މި ކޭމްޕްގައި ރާއްޖެ ކުޅޭ ފަހު މެޗުގައި ނުކުންނާނީ ތައިލެންޑްގެ އަންހެން ޤައުމީ ބާސްކެޓްބޯޅަ ޓީމާއި ދެކޮޅަށެވެ.\nއެންއައިސީގެ މެންބަރުކަމަށް ކުރިމަތިލުމަށް ހުޅުވާލައިފި


Filed under: ވާހަކަ, ލިޔުންތައް — 1 Comment\tAugust 8, 2010\n9 އޯގަސްޓް 2010\n(ކުރީގެ އަދަދާ ގުޅޭ) ޒާހިދު ކައިރީގައިހުރި އެނދުގައި އިށީނެވެ. އަދި އާސިމާގެ މޫނަށް ބަލައިލިއެވެ. “އަހަރެން މިދަރިފުޅަށް ކިޔާނީ ޔޫސުފް..!” އެވަގުތު އާސިމާގެ މޫނުމަތިން ވެރިވި ހިނިތުންވުން އެނަމާ އޭނާ ރުހޭކަން އަންގައިދިނެވެ.\nހަނދާނަށް އައީ މީގެ ފަސްއަހަރު ކުރިއެވެ. އާސިމާއާއި ޒާހިދުގެ ކައިވެނީގެ ފުރަތަމަ ރެއެވެ. ހިތްދަތިކަމުން ފުރިގެންވި ރެއެކެކެވެ. އުމުރުން އެންމެ 17 އަހަރުގައި މައިންބަފައިންގެ ރުހުންނުލިބި ޒާހިދުއާ ކައިވެނިކުރި ރެއެވެ. ލޯތްބަކީ އެއްވެސް މީހަކަށް ބާރުފޯރުވޭނެއެއްޗެއް ނޫނޭ ބުނާފަދައިން އާސިމާވެސް ޒާހިދުއާ ކައިވެނިކުރީ އޭނާދެކެ އިންތިހާއަށް ލޯބިވާތީއެވެ. މުޅިއުމުރަށްވެސް ޒާހިދުއާއެކީ އުޅުމަށެވެ. ޒާހިދުގެ އުނގުގެ ތެރޭގައި އޮށޯވެލައިގެން އާސިމާއޮތްއިރު ދަރިއަކު ހޯދާނީ ކައިވެނީގެ ކިހާހިސާބުންކަމާއި އޭނާއަށް ލިބޭ ދަރިއަކަށް ކިޔާނެ ނަމަކާމެދު އެދެލޯބިވެރިން ވާހަކަދައްކަމުން ދިޔައެވެ. “ޔޫސުފް…” ޒާހިދުގެ އަތުގައި ހިފާލަމުން އާސިމާ ވާހަކަދެއްކިއެވެ. “އަހަރެން ބޭނުމީ އަހަންނަށް ލިބޭ ދަރިއަކަަށް ޔޫސުފް ކިޔަން.. ރީތި ދޯ..” އާސިމާގެ އެނިންމުމަށް ޒާހިދު މަރުހަބާކީ، އާސިމާގެ އަތުގައި ބޮސްދެމުންނެވެ. ޒާހިދުއަށްވެސް އެނަން ކަމުދިޔައެވެ.\nހަޔާތަކީ ހާދަ އެހެންކަހަލައެއްޗެކޭ ހިތަށްއަރައެވެ. އުމުރުން 25އަހަރު ވެގެންދިޔައިރުވެސް ޔޫސުފްގެ އުޅުމަކަށް އެއްވެސް ބަދަލެއް ނާދެއެވެ. ކައި ހަދަނީ މަންމަ ލަވައި ދިނީމައެވެ. އަތުން ކާން ބޭނުން ނުވާތީކީ ނޫނެވެ. އަތުން ކެއަނުދޭތީއެވެ. “މަންމާ… މަންމަ އަހަންނަށް ކާންދެނިކޮށް މީހަކަށް ފެނިއްޖެއްޔާ…” “ހަސަދަވެރިވާނެ…!” ޔޫސުފްގެ ވާހަކަ ނުނިމެނިސް އާސިމާ އޭނާގެ ދަރިފުޅުގެ މުނަށް ބަލައިލަމުން ވާހަކަދެއްކިއެވެ. “މަންމަ ދަރިފުޅާ މެދު ކަންތައް ކުރާގޮތް ފެނިފައި، މީހުން ހަސަދަވެރިވުން ނޫން އެހެންކަމެއް ނުވާނެ…” ތެދެކެވެ. އާސިމާ އޭނާގެ ދަރިފުޅުދެކެ ވާލޯބީގެ ވާހަކައަކީ އެރަށު އެންމެން ދަންނަ ވާހަކައެކެވެ. އުމުރުން އެންމެ ތުއްތު ދުވަހުން ފެށިގެން ސްކޫލު ނިމި މީހަކާ އިންނަ އުމުރަށް އެޅިއިރުވެސް އާސިމާ އޭނާގެ ދަރިފުޅު ދެކެ ވާ ލޯތްބަކަށް އެއްވެސް ބަދަލެއް ނާދެއެވެ.\nމިއަދަކީ ޔޫސުފްއަށް ވަރަށް ޚާއްޞަ ދުވަހެކެވެ. އޮފީސް ނިންމާލާފައި ގެއަށް އައީ އެހެން ދުވަސްތަކަށްވުރެ އަވަހަށެވެ. މޫނުމަތިން ފެންނަމުންދަނީ އުފާވެރިކަމާ ހިތްހަމަ ޖެހުމުގެ ނިޝާންތަކެވެ. ކާކޮޓަރީގައި އާސިމާ އުޅެނިކޮށް ޔޫސުފް އައިސް އޭނާގެ މަންމަގެ ގައިގައި ބައްދާލިއެވެ. “މަންމާ… އަހަންނަށް ކުއްޖަކު ދެކެ ލޯބިވެވިއްޖެ..!” އަޑާރާގުގައި ވަނީ އުފާވެރިކަމުގެ މިއުޒިކެވެ. ޔޫސުފް އަބަދުވެސް އޭނާގެ ހަޔާތުގައި ދިމާވާ ހުރިހައިކަމެއް އޭނާގެ މަންމައާ ހިއްސާކުރެއެވެ. އެހެން ނަމަވެސް ކުއްޖަކާ ރައްޓަހިވެގެން އުޅޭ ވާހަކަ އެބުނީ ފުރަތަމަ ފަހަރުއެވެ. އާސިމާ ހިނިތުންވެލާފައި އޭނާގެ ދަރިފުޅުގެ މޫނަށް ބަލާލިއެވެ. އަދި ދަރިފުޅުގެ ނިންމުންތަކަށް އަބަދުވެސް މަރުހަބާ ކިޔާކަމަށް ބުންޏެވެ. “އެއީ ކޮންކުއްޖެއްތަ؟ މަންމައަކަށް ދައްކައެއް ނުލާނަންތަ؟…” ޔޫސުފްގެ މޫނުގައި ފިރުމާލަމުން އާސިމާ އޭނާގެ ދަރިފުޅާ ވާހަކަދެއްކިއެވެ. ކޮންމެ ކަމަކަށްވެސް ރަނގަޅު ވަގުތެއް އޮންނާނެކަމާއި ވަގުތުއައިސް ޖެހުމުން މަންމައާއި ބައްޕައަށް އެއަންހެން ކުއްޖަކީ ކާކުކަން ބުނާނެކަމަށް ބުނެ މަންމައާއި ސަމާސާކޮށްލިއެވެ. “މަންމައާ ބައްދަލުކޮށްލަން ގެންނާނަން…” ގޮތިތެރޭގައި ދަމާހުރި ރޯނެއްގައި އޮތް ޓީޝާޓެއް ނަގަމުން ޔޫސުފް މަންމައަށް ގޮވާލިއެވެ.\nމިއަދާ ހަމައަށްވެސް ޔޫސުފްގެ އެއްވެސް ނިންމުމަކަށް އޭނާގެ މައިން ބަފައިން ހުރަސް އަޅާފައެއް ނުވެއެވެ. ޔޫސުފް ދެކޭގޮތުގައި އެއީ އޭނާގެ ނިންމުންތަކަށް މަންމައާއި ބައްޕަ މަރުހަބާ ކިޔާ ކަމުގެ ހެއްކެކެވެ. “އަހަރެންގެ ނިންމުމަކަށް މަންމަމެން ހުރަހެއް ނާޅާނެ…” ޔޫސުފް އޭނާގެ ލޯބިވެރިޔާގެ އުނގުތެރޭގައި އޮވެގެން ވާހަކަ ދެއްކިއެވެ. ރީޝާއަކީ ރަށުން ބޭރުކުއްޖަކަށްވެފައި ނިކަމެއްޗަކަށްވުމުން ޔޫސުފްގެ މައިންބަފައިންގެ ރުހުން ނުލިބިދާނެތީ އެކަމުގެ ޝަކުވާ އަބަދުވެސް ރީޝާއަށް ކުރެވެއެވެ. އެހެންނަމަވެސް އަހަރެއް ފާއިތުވެ ދެއަހަރު ވާންއުޅޭއިރުވެސް ލޯބިވެރިޔާގެ ދުލުން އެނޫން ޖަވާބެއް ނުލިބެއެވެ. ޔޫސުފްގެ ނިންމުމަކީ އާއިލާގެ ނިންމުން ކަމަށް އަބަދުވެސް އޭނާ ބުނެމުންދިޔައެވެ. އެހެންނަމަވެސް ލޯތްބަކީ މިއަދު ފައިސާއިން ގަނެވޭ އެއްޗެކޭ ބުނާއަޑުއަހާ މީހުންގެ ލިސްޓުގައި ރީޝާވެސް ހިމެނެއެވެ. އެފަދަ ކިތަންމެ މަންޒަރެއް ފެނިފައި އެބަހުރިވެސްމެއެވެ. އެފަދަ ކޮންމެ ޝަކުވާތަކެއް ފެންމަތިވާ ފަހަރަކު ޔޫސުފް އޭނާގެ ލޯބީގެ ޝާއިރީ ބަސްތަކުން ރީޝާގެ ހިތްހަމަ ޖައްސައިލަދެއެވެ.\n(އަދި ނުނިމޭ… ތިންވަނަ ބަޔަށް އިންތިޒާރުކޮށްލައްވާ!!!)\n[…] The busiest day of the year was August 9th with 50 views. The most popular post that day was !!!އަހަންނަށް މާފްކުރޭ. […]\nރަމަޟާން މުބާރިކް »


Hatharu aharah jalahlee meehaku dhe dhuvas therey dhookohlaifi\nހަތަރު އަހަރަށް ޖަލަށްލީ މީހަކު އޮޅިގެން ދެ ދުވަސް ތެރޭ ދޫކޮށްލައިފި\nބްލެކްމެއިލްކުރުމުގެ ކުށް ސާބިތުވެގެން ހަތަރު އަހަރަށް ޖަލަށްލީ އިނގިރޭސިވިލާތުގެ ފިރިހެނަކު ޖަލުގައި ހުންނަތާ އެންމެ ދެ ދުވަސް ފަހުން މިނިވަންކޮށްފި އެވެ.\nއޭނާ މިނިވަން ކުރެވުނީ އެކްސިޑެންޓަކުން ކަމަށް ޖަލު އޮފިޝަލުން ބުނެފައި ވެއެވެ. މި މީހާ އެހާ އަވަހަށް ޖަލުން މިނިވަން ވުމުން އެކަމާވީ އުފަލުން އުފާ ފާޅުކުރަނިކޮށް ޖަލު އޮފިޝަލުން އައިސް ދެވަނަ ފަހަރަށް އެމީހާ ވަނީ ގެންގޮސް ޖަލަށް ލާފަ އެވެ.\nލޯރަސް މަޓިއުސޯވަސް ހަތަރު އަހަރަށް ޖަލަށް ލާން ވުޑް ގްރީން ކްރައުން ކޯޓުން ހުކުމް ކުރީ ފާއިތުވީ ނޮވެމްބަރު މަހު އެވެ. މި ހުކުމް ތަންފީޒުކުރުމުގެ ގޮތުން އޭނާ ޖަލަށް ލީތާ 48 ގަޑިއިރު ތެރޭ ނޮވެމްބަރު 26 ވަނަ ދުވަހު އޭނާ ވަނީ މިނިވަންކޮށް ޖަލުން ނެރެފަ އެވެ.\nމިހެން ދިމާވީ ކޯޓުގެ ލިޔުންތަކުގައިވާ ކުށެއްގެ ސަބަބުންނެވެ. ޕްރިޒަން އޮފިސަރުން އައިސް ލޯރަސް ކައިރީގައި އޭނާ ޖަލުން މިނިވަން ވެފައިވާ ކަމަށް ބުނެ ޖަލު ގޮޅިން އޭނާ ނެރެ މިނިވަންކޮށް ފޮނުވާލުމުން ޚުދް ލޯރަސް ވެސް ހުރީ ބުނާނެ އެއްޗެއް ނޭނގިފަ އެވެ.\nވާނުވާ ނޭނގުނަސް ޖަލުން ސަލާމަތްވުމުން ލޯރަސް އޭނާގެ އެކުވެރިޔަކަށް ގުޅައި ގެއަށް ގެންގޮސްދޭން ބަލާ އައުމަށް އެދުނެވެ.\nގެއަށް ދިޔަ މަގުމަތީގައި ލޯރަސް އޭނާގެ އެކުވެރިންނާއެކު އުފަލުން މަޖާ ކުރާ ތަން ފެންނަ ވީޑީއޯ އެއްވެސް ސޯޝަލް މީޑިއާއަށް އެމީހުން ލާފައި ވެއެވެ.\n"އޭނާ ޕްރޮބޭޝަން އޮފިޝަލުންނާ ވެސް ގުޅައިގެން މައުލޫމާތު ސާފުކުރި. އެމީހުން ވެސް ބުނި ހުރިހާ ކަމެއް ވެސް ރަނގަޅަށޭ ހުރީ. ގަވާއިދުން ސޮއިކުރަން އެޕޮއިންޓްމަންޓަށް ހާޒިރުވައްޗޭ. އޭނާ ފްލައިޓަކަށް އަރައިގެން ގައުމުން ބޭރަށް ކޮންމެ ތަނަކަށް ދާން ވެސް ފުރުސަތު ލިބުނު،" ލޯރަސްގެ އެކުވެރިއަކު ބުންޏެވެ.\nލޯރެސް ޖަލަށްލީ މީހަކު ބްލެކްމެއިލްކުރުމުގެ ކުށް ސާބިތުވެގެން ނަމަވެސް ސީރިއަސް ކުށްތައް ކޮށްގެން ޖަލަށް ލާފައި ހުރި މީހަކު މިގޮތަށް ދޫވިނަމަ ކޮންމެފަދަ ކަމެއް ވެސް ކޮށްފާނެ ކަމަށާއި މިގޮތަށް މީހުން ދޫވުމަކީ ބިރުވެރި ކަމެއް ކަމަށް ބައެއް މީހުން މި ޚަބަރު ކިޔާފައި ކޮމެންޓް ކޮށްފައި ވެއެވެ.\nނަމަވެސް ލޯރަސް ޖަލުން މިނިވަން ވެގެން އުޅެވުނީ ވަރަށް މަދު ދުވަސްކޮޅަކު އެވެ. އޭނާ ޖަލުން ނެރެވުނީ އޮޅުމަކުންކަން އެނގުމުން ޑިސެމްބަރު6ވަނަ ދުވަހު ފުލުހުން ވަނީ އޭނާ އަލުން ހައްޔަރުކޮށް ޖަލަށް ގެންގޮސްފަ އެވެ.\nޔޫކޭގެ މިނިސްޓްރީ އޮފް ޖަސްޓީސްގެ ތަރުޖަމާނު ބުނި ގޮތުގައި މިފަދަ ކުށެއް ޖެހެނީ ވަރަށް މަދު ފަހަރެއްގައި ނަމަވެސް މި މައްސަލަ ވަރަށް ސީރިއަސް މައްސަލައެއްގެ ގޮތުގައި ބަލާނެ ކަމަށެވެ. އަދި އެކްސިޑެންޓަކުން ޖަލުން މިނިވަންވީ މީހާ މިހާރު އަނެއްކާވެސް ހުރީ ޖަލުގައިކަން އޭނާ ފާހަގަ ކުރި އެވެ.\nމިދިޔަ ސެޕްޓެމްބަރު މަހު އެމެރިކާގެ ޖަލަކުން ވެސް މީހަކު އޮޅުވާލައިގެން މިނިވަން ވެފައި ވެއެވެ. އެލެން ރެނޭ ގޮބްލް ނަމަކަށް ކިޔާ 24 އަހަރުގެ މި އަންހެން މީހާ ޖަލުން ނުކުތީ އޭނާއާ އެކު ޖަލުގައި ހުރި އެހެން އަންހެނަކަށް ހެދިގެންނެވެ.\nމިކަން ދިމާވީ ގޮބްލް ބަހައްޓާފައި ހުރި ގޮޅި ސާފުކުރަން އޭނާ އެހެން ގޮޅިއަކަށް ބަދަލުކުރުމުން އެތާނގައި ހުރި މީހަކަށް ހެދިގެން އޭނާ އެމީހާގެ ސެލްގައި މަޑުކޮށްފައި އޭނާއަށް ހެދިގެން އެމީހާ އޭނާގެ ސެލް އަށް ފޮނުވައިގެންނެވެ. އެމީހާ އަކީ އެ ދުވަހު މިނިވަންކުރަން ހަމަޖެހިފައިވާ މީހަކަށް ވާތީ އެމީހާގެ ބަދަލުގައި ގޮބްލް މިނިވަންވީ އެވެ.\nވައްކަން ކުރުމުން ގެ ސަލާމަތްކުރާނެ ގޮތް ކިޔައިދިނީ ވަގެއް\nކޮއްކޮ ކުރި ކުށަކަށް ބޭބެ 20 އަހަރު ޖަލުގައި


Kurimathi vefai vanee sunaamee ah vure nurakkaatheri biruverikameh- MP Saud - AO News\nކުރިމަތި ވެފައިވަނީ ސުނާމީ އަށް ވުރެ ނުރައްކާތެރި ބިރުވެރިކަމެއް- މެމްބަރު ސައުދު\nމުޅި ހުވަދު އަތޮޅާއި އަދި މުޅި ރާއްޖެއަށް މިހާރު ކުރިމަތިވެފައި މިވަނީ ސުނާމީއަށް ވުރެ ނުރައްކާތެރި ބިރުވެރި ކަމެއް ކަމަށާއި ހުރިހާ ރައްޔިތުން ގުޅިގެން މިކަމުން ސަލާމަތް ވުމަށް މަސައްކަތް ކުރަން ވެއްޖެ ކަމުގައި ރައްޔިތުންގެ މަޖިލީހުގެ ވިލިނގިލީ ދާއިރާގެ މެމްބަރު ސައުދު ހުސެއިން ވިދާޅުވެއްޖެއެވެ.\nއެއްބައިވަންކަމުގެ ދުވަހުގެ މުނާސަބަތާއި ގުޅިގެން ވިލިނގިލީގައި ބޭއްވި ޚާއްސަ ޖަލްސާގައި ވާހަކަ ދައްކަވަމުން ސައުދު ވިދާޅުވީ މި ވަބާ އަކީ މަސްތުވާ ތަކެތީގެ ވަބާ ކަމަށާއި މިއަދު އަޅުގަނޑުމެންގެ ހަމަ ކޮންމެ ގެއެއްގައި ކަހަލަގޮތަކަށް މިކަމުގެ ހިތްދަތިކަން އިހްސާސް ކުރަމުންދާ މީހުން އެބަތިބި ކަމަށެވެ.\n“އަޅުގަނޑުމެން އެއްބައިވެގެން އެންމެން ވެގެން މަސައްކަތް ކުރަންވީ މި ވަބާއިން ސަލާމަތް ވުމަށް. ފާއިތުވި ތާރީޚުގައި ސަރުކާރަކުން މި ކަމާ ދެކޮޅަށް މަސައްކަތް ނުކުރާ މިންވަރަށް މިއަދުގެ ސަރުކާރުން މިކަމަށް މި ދަނީ މަަސައްކަތް ކުރަމުން. އިރާދަކުރެއްވިއްޔާ މި ރަށަށް ދިމާވެފައިވާ މި ކަޅުވިލާގަނޑުން ސަލާމަތް ކުރުމަށްޓަކައި ސަރުކާރުން ރަށުގައި ގާއިމު ކުރާ ސެންޓަރާއި ހިންގަވާ ޕައިލެޓް ޕްރޮގްރާމަކީ ލިބިގެންދާ އުއްމީދެއް. މިކަމަށްޓަކައި ވަރަށް އުފާކުރަން” ސައުދު ވިދާޅުވިއެވެ.\nމީގެ އިތުރުން މި ރަސްމިއްޔާތުގައި ވާހަކަ ދައްކަވަމުން ސައުދު ވަނީ ސިޔާސީ ގޮތުން އުފެދިފައިވާ ބައިބައިވުމަކީ ރާޢްޖޭގެ ތަރައްޤީއަށް އޮތް ހުރަހަކަށް ވެގެން ނުވާނެކަމަށާއި، ފިކުރު ތަފާތުވުމުން ލިބެންޖެހޭ ތަރައްޤީއެއް ނުލިބުމަކީ ވިލިނގިލީ ރައްޔިތުންގެ ވިސްނުމެއް ނޫންކަމަށް ވިދާޅުވެފައެވެ.\nމަސްތުވާ ތަކެތިން ޒުވާނުން ސަލާމަތް ކުރުމަށް ސަރުކާރުން ކުރައްވަމުން ގެންދަވާ މަސައްކަތުގެ ތެރެއިން ގއ. ވިލިނގިލީގައި ކޮމިޔުނިޓީ ރިހެބިލިޓޭޝަން ސެންޓަރެއް ހުޅުވާފައިވަނީ އެއްބައިވަންތަ ކަމުގެ ދުވަސް ފާހަގަކުރުމަށް ނައިބު ރައީސް ވިލިނގިއްޔަށް ކުރެއްވެވި ދަތުރުފުޅުވައި ޑިސެމްބަރު މަހުގެ 28 ވަނަ ދުވަހުގައެވެ.\nދަގެނާ ޚިދުމަތަކީ މަސްތުވާތަކެތީގެ ވަބާގައި ޖެހިފައިވާ ފަރާތްތަކަށް ބޭނުންވާ ފަރުވާގެ ކަންކަންމުގެ އިތުރުން އެ ފަރާތްތަކާއި ގުޅިފައިވާ ހުރިހާ ކަމަކަށް ރިޢާޔަތްކޮށް މުޅި މައްސަލައަށް ޙައްލުހޯދުމަށް ފަރުމާކޮށްފައިވާ ވަށާޖެހޭ ނިޒާމެކެވެ. އެގޮތުން މަސްތުވާތަކެތި ބޭނުންކުރާ ފަރާތްތަކަށް ދޭ އެހީތެރިކަމުގެ އިތުރުން އެފަދަ ފަރާތްތަކުގެ ޢާއިލާތަކަށް ބޭނުންވާ އެއްބާރުލުމާއި އެހީތެރިކަން ފޯރުކޮށްދިނުމާއި އަދި މުޖްތަޢުގެ ތެރެއިން އެ ފަރާތްތަކަށް ބޭނުންވާ އެއްބާރުލުމާއި އެހީތެރިކަން ހޯދުމަކީވެސް ދަގަނާގެ ވަށާޖެހޭ ނިޒާމުގެ ތެރޭގައި ހިމެނޭ ކަންކަމެވެ.\nއެއްބައިވަންތަކަމުގެ ދުވަސްވިލިގިލީ ދާއިރާގެ މެމްބަރު ސައުދު ހުސައިންސުނާމީ\nދިވެހި ދައުލަތަށް ގިނަ ދުވަހު ޚިދުމަތް ކުރެއްވުމުގެ އިނާމު ފުވައްމުލައް ސިޓީގެ ދެ ބޭފުޅަކަށް\nދިވެހި ދައުލަތަށް ދިގު މުއްދަތަކަށް ޚިދުމަތް ކުރެއްވި 106 ބޭފުޅަކަށް ޝަރަފުގެ ބެޖާއި އައްޑަނަ ދެއްވައިފި\nއިންޑޮނޭޝިއާއަށް އައި ބާރުގަދަ ބިންހެލުމަކާއެކު ސުނާމީގެ އިންޒާރު ނެރެފި\nގއ. ވިލިނގިލި ބަނދަރުގެ މަސައްކަތް އެއްބަސްވުމުގައިވާ މުއްދަތަށް ނިންމާލެވޭނެ


vnews - Mi kudakuda dhabahakee mihaaruge enme fahuge fashion\nމި ކުޑަކުޑަ ދަބަހަކީ މިހާރުގެ އެންމެ ފަހުގެ ފެޝަން\nއެންމެ ފަހުގެ ފެޝަންގެ ގޮތުގައި ބެލެވޭ މި ދަބަހަށް ދީފައިވާ ނަމަކީ "ލޫ މިނީ ޗިކީޓޯ" | ފޮޓޯ: އޭއެފްޕީ\nމިއީ ހަމައެކަނި "ޓިކް ޓެކް" އެއް ލެވޭ ވަރު ދަބަހެކެވެ. އެހާވެސް ކުޑަކުޑައެވެ. ނަމަވެސް މިއީ ޕެރިސް ފެޝަންވީކްގައި ފާހަގަވެގެން ދިޔަ އެންމެ ބޮޑު އެއް ފަރުމާއެވެ. އެންމެންގެ ލޯތައް ހުއްޓުނު ޑިޒައިނެވެ. "ލު މިނީ ޗިކީޓޯ" ގެ ނަމުން މަޝްހޫރުވި މި އާދަޔާ ޚިލާފު ކުޑަ ދަބަހަކީ މީސްމީޑީއާގައި އާންމުންގެ ސަމާލުކަން ދަމައިގެންފައިވާ ދަބަހެކެވެ.\nމި ދަބަހުގެ ބޮޑުމިނަކީ 5.2 ސެންޓިމީޓަރު (2 އިންޗި) އެވެ. ނަމަވެސް 500 އެމެރިކާ ޑޮލަރަށް ވިއްކާ މި ދަބަސް މިވަނީ ސެލެބްރިޓީންގެ މެދުގައި ވަރަށް ބޮޑު މަގުބޫލްކަމެއް ހޯދާފައެވެ. މަޝްހޫރު ލަވަކިޔުންތެރިޔާ ރިހާނާ އާއި މުނިފޫހިފިލުވުމުގެ ދާއިރާގައި އެންމެ އަލިގަދަ އެއް ތަރި ކަމަށްވާ، ކިމް ކާޑޭޝިއަން ވަނީ މިހާރު މިދަބަސް ބޭނުންކުރަން ފަށާފައެވެ.\nމި ދަބަހުގެ ބޮޑު މިނަކީ އެންމެ 5.2 ސެންޓިމީޓަރު | ފޮޓޯ: އޭއެފްޕީ\nފަރަންސޭސިވިލާތުގެ ބްރޭންޑް ޖަކޭމުސްއިން ބާޒާރަށް ނެރެފައިވާ މި ދަބަހުގެ ދިހަ ހާހަށްވުރެ ގިނަ އުފެއްދުން މިހާރުވެސް ވަނީ ވިކިފައެވެ. އަދި ކޮސްމޮޕޮލިޓަން މަޖައްލާއިން ބުނާ ގޮތުގައި މީގެ ދަބަހަށް އޯޑަރުކޮށްފައިވާ މީހުންގެ އަދަދު އެހާމެ ގިނައެވެ. އަދި ވަކި ކުލަތަކުގެ ފަރުމާތަކަށް އޯޑަރު ކޮށްފައިވާ މީހުންގެ ލިސްޓުތައް ވަކީން ދިގެވެ.\nއެލް މެގަޒިން އިން ބުނާގޮތުގައި މިއީ އެންމެ ފަހުގެ އެންމެ ސަޅި ދަބަހެވެ. އެންމެ ފަހުގެ ފެޝަނެވެ. ނަމަވެސް މީގެ ދަބަހަކަށް ލެވޭ އެންމެ ބޮޑު އެއްޗަކީވެސް އެއާޕޮޑް އިއަފޯނެކެވެ. މި ދަބަސް ބޭނުން ކުރެވިދާނެ ގޮތްތަކުގެ ލިސްޓެއް ވެސް މިހާރު ވަނީ މީސްމީޑިއާގައި އާންމުވެފައެވެ. ބައެއް މީހުން ބުނާ ގޮތުގައި މި ދަބަހަށް ލުމަށް އެންމެ އެކަށޭނަ އެއްޗަކީ ދަތްތަކުގެ ދޭތެރެތައް ސާފުކުރަން ބޭނުންކުރާ "ފްލޮސް" އެވެ. އަނެއް ބަޔަކު ބުނަނީ މިއީ ބޭސްގުޅައެއް ފަދަ އެއްޗެއް ލައިގެން ގެންގުޅުމަށް އެންމެ އެކަށޭނަ ދަބަސް ކަމަށެވެ. އެންމެ ފަހުގެ ފެޝަނަށް ލޯބިކުރާ ދިވެހި ޒުވާނުންގެ ތެރޭގައި މި ވައްތަރުގެ ދަބަސް ފެނިގެންދާނީ ކޮން ދުވަހަކުން ބާވައެވެ؟ ކޮންމެ އަކަސް މި އިންތިޒާރަކީ ދިގު އިންތިޒާރަކަށް ނުވާނެކަން ޔަގީނެވެ.


Adu gadha kuraathee America anhenaku3dharinge karugai valhi alhaifi\nއަޑުގަދަކުރާތީ އެމެރިކާ އަންހެނަކު ތިން ދަރިންގެ ކަރުގައި ވަޅި އަޅައިފި\nތިން ދަރިން މަރާލަން މަސައްކަތް ކުރި މަންމަ ކްރިސްޓީނާ ބޫތު\nދަރިން ރޮއެ އަޑުގަދަކުރާތީ އެ ކުދިން ހުއްޓުވަން އެމެރިކާ އަންހެނަކު އޭނާގެ ތިން ދަރިންގެ ކަރުގައި ވަޅި އަޅައިފި އެވެ.\nފުލުހުން ބުނީ ދަރިންގެ ކަރުގައި ވަޅި އަޅައި މަރާލަން އުޅުމުގެ ތުހުމަތުގައި ހައްޔަރުކޮށްފައި ވަނީ 28 އަހަރުގެ މީހެއް ކަމަށެވެ. އެމެރިކާ ފުލުހުން ބުނީ މިދިޔަ ހަފުތާ ބަންދުގައި އަންހެން މީހާ ހައްޔަރުކޮށްފައި ވަނީ 911 އަށް ގުުޅުމަށް ފަހު، އޭނާގެ ތިން ދަރިން ހުއްޓާނުލައި ރޮނީ ކަމަށާއި ވެގެން އުޅޭ ގޮތެއް ނޭނގޭ ކަމަށް ބުނެ ކުރި ރިޕޯޓަކަށް ފަހުގައި ކަމަށެވެ.\nފުލުހުން އެ ގެޔަށް ދިޔައިރު ސިޓިންރޫމްގެ ސޯފާ މަތީގައި ހަ މަހުގެ އެއްމާބަނޑު ދެ ކުދިން ރޯން އޮތް ކަމަށާއި އެ ކުދިންގެ ކަރުން ހޯސްލާފައި ލޭ ފައިބަމުން ދިޔަ ކަމަށް، ކޯޓަށް ހުށަހެޅި ބަޔާންތަކާ ހަވާލާދީ ސީއެންއެން ގައި ބުނެފައިވެ އެވެ. އަދި ގޭގެ މަތީ ބުރިއަށް އަރައި ބެލި އިރު ދެ އަހަރުގެ ކުއްޖަކު ރަޖާ އަޅައިގެން އެނދުގައި އޮވެ ރޮމުން ދިޔަ ކަމަށާއި އެނދުގައި ހިކިފައި ލޭ ހުރި ކަމަށް ފުލުހުން ބުނެފައިވެ އެވެ.\nމި ތިން ކުދިން ވެސް ހޮސްޕިޓަލަށް ގެންގޮސް ސާޖަރީ ހެދުމަށް ފަހު މިހާރު ހާލު ރަނގަޅުވަމުން އަންނަ ކަމަށް ސީއެންއެންގައި ބުނެފައިވެ އެވެ.\nއަންހެން މީހާ ވަނީ ކުދިންގެ ކަރުގައި ވަޅި އެޅި ކަމަށް އެެއްބަސްވެފަ އެވެ. ނަމަވެސް އޭނާ އެކަން ކުރީ ވިއެހުމާ ގުޅިގެން ކުރިމަތިވި ޑިޕްރެޝަންގެ ތެރޭގައި ހުރެގެން ކަމަށް ބުނެފައިވެ އެވެ. އޭނާގެ ފިރިމިހާ ވެސް ބުނެފައި ވަނީ އަންހެނުންނަށް ޑިޕްރެޝަންގެ މައްސަލަ ކުރިމަތިވެ ބޭސް ކަމުން އަންނަ ކަމަށެވެ.\nއަންހެން މީހާ ކުދިންގެ ކަރުގައި ވަޅި އެޅީ ފިރިމީހާއާ އެކު ފިލްމު ބަލަން އިނދެފައި، ދަރިން ރޯތީ އެ ކުދިން ނިންދަވަން ބައިތިއްބާފައި އަންނާނެ ކަމަށް ބުނެފައި ގޮސް ކަމަށް ބަޔާންތަކުގައިވެ އެވެ. އަދި މިއީ ދަރިން ބެލުމުގައި ފިރިމީހާ އެހީތެރި ނުވާތީ އެކަމާ ކުރިމަތިވެފައި ހުރި ހިތްހަމަނުޖެހުން ބޮޑުވެގެން ކުރެވުނު ކަމެއް ކަމަށް ވެސް އަންހެން މީހާ ބުނެފައިވެ އެވެ.\nމިކަން ކުރި އަންހެން މީހާ އަކީ ހިތްހެޔޮ ރަނގަޅު މީހެއްގެ ގޮތުގައި އޭނާގެ އަވަށްޓެރިން ސިފަކުރެ އެވެ.


ޕިޔޯނުގެ މިލްކިއްޔާތު، އޭނާގެ އާމްދަނީއާ ނުބައްދަލުވުމުގެ ނަތީޖާ | ޖަޒީރާރާއްޖެ\nފުރަތަމަ ސަފުޙާ » ބޭރުދުނިޔެ » ކޮރަޕްޝަން » އިންޑިއާ » އިގުތިސޯދު » އިޖުތިމާއީ » އިޖުތިމާއީ މައްސަލަތައް\nޕިޔޯނުގެ މިލްކިއްޔާތު، އޭނާގެ އާމްދަނީއާ ނުބައްދަލުވުމުގެ ނަތީޖާ\nMonday, 24 September 2018 | 18:05\nއޭނާގެ ނަމަކީ ކުލްދީޕު ޔާދޭވު އެވެ. ފެންނަފެނުމުގައި ނުހަނު މަޑުމައިތިރިވެފައި ކިޔަމަންތެރިއެވެ. 1983 ވަނަ އަހަރުން ފެށިގެން އޭނާ ދަނީ ވަޒީފާ އަދާކުރަމުންނެވެ. އިންޑިއާގެ މަދިޔަޕުރަދޭސްގެ ބޭންކެއްގަ އެވެ. މަޤާމަކީ ޕިޔޯނުކަމެވެ. މަސައްކަތަކީ ޒިޔާރަތްކުރާ ފަރާތްތަކަށް އަތްގާތްކޮށްދިނުމާއި އެތެރޭގެ ލިޔެކިޔުންތައް ބަދަލުކުރުމުގައި މެދުވެރިވުމެވެ. ފެށުނު މުސާރައަކީ ހައެއްކަ ހާސް ރުޕީސް އެވެ. އެއީ ދޮޅުހާހެއްހާ ދިވެހި ރުފިޔާއެވެ. އަދި މިހާތަނަށް މަޤާމުގެ ކުރިއެރުމެއް ލިބިފައެއް ނުވެއެވެ. ވަޒީފާއަދާކުރާތާ މިހާތަނަށް ތިރީސް އަހަރު ވީއެވެ. މިހާރުގެ މުސާރައަކީ ވިއްސަކަށް ހާސް ރުޕީސްއެވެ. އެއީ ހައެއްކަ ހާސް ދިވެހި ރުފިޔާއެވެ. އޭނާއާ ބެހޭގޮތުން ނޭނގެނީ އިތުރު ކޮންކަމެއްތޯއެވެ؟\nމި ސުވާލުގެ ޖަވާބު ހޯދުމުގެ ގޮތުން، އާންމުމީހަކު ވަނީ ޔާދޭވްގެ އާމްދަނީއާ ނުބައްދަލު މުދާވެރިކަމުގެ ވާހަކައިން ފުލުހުންނަށް ޝަކުވާކޮށްފައެވެ. އެހެންކަމުން މަދިޔަޕުރަދޭސް ގެ ލޯކަޔުކުތާ (އެންޓިކޮރަޕްޝަން) ފުލުހުންވަނީ ރޭ ދަންވަރު ތިނެއް ޖަހާލިހާއިރު، މަދިޔަޕުރަދޭސްގެ ވާލިޔާ ގައި ހުންނަ، ޔާދޭވް ގެ ތިންބުރިގެޔަށް ވަދެފައެވެ. އެވަގުތު ޕިޔޯނު ޔާދޭވު އެ ގޭގައި ނޫޅުނެއްކަމަކު، ގަނޑުވަރެއްފަދަ އެ ގެއިން ފުލުހުން ހޯދި ތަކެތީގެ ތެރޭގައި އިތުރު ހަތަރުފަސް ގެއެއްގެ ރަޖިސްޓްރީއާއި، ލަގްޒަރީ ދެ ކާރެއްގެ ރަޖިސްޓްރީގެ އިތުރުން އެތަކެއް ގަހަނާއާއި، ހަތަރުފަސް ލައްކަ ރުޕީސްގެ އަގުހުރި އިންސުއަރެންސް ޕޮލިސީ އަދި ގިނަގުނަ ފައިސާ ހިމެނެއެވެ. ޕިޔޯނު ޔާދޭވު ގެ މިލްކިއްޔާތު "އޭނާގެ އާމްދަނީގެ ދެގުނައަށްވުރެ މައްޗަށް އަރާ" ކަމަށް ލޯކަޔުކުތާގެ އިސް އޮފިޝަލަކާ ހަވާލާދީ އިންޑިއާގެ ނޫސްތައް ބުނެއެވެ.\nތިރީސް އަހަރު ޕިޔޯނުކަން ކުރިމީހާ އާއި ތިރީސް އަހަރު ވެރިކަންކުރި މީހުން އަޅާކިޔުމެއްނެތެވެ. އެހެނަސް، މިހާ ހިސާބުން އުފެދޭ ސުވާލަކީ، އެމީހާގެ އާމްދަނީއާ ނުބައްދަލު މިންވަރަކަށް މިލްކިއްޔާތު ބޮޑުކަމަށް ފާހަގަކުރެވޭ، ކިތަށް "ޕިޔޯނުން" ދިވެހިރާއްޖޭގައި އެބަ އުޅޭބާވައެވެ. ފެންނަ ފެނުމުގައި، އިރުއޮއްސިފަ އިރުއެރުމާ ދޭތެރޭ މަހުޖަނުންނަށް ބަދަލުވެފައިވާ އެތައްބަޔަކު ކޮންމެ ދުވަހަކުވެސް ލޯކުރިމައްޗަށް ތިލަވަމުން ދެއެވެ. އެޅޭނެ އެއްވެސް ފިޔަވަޅެއް ނެތެވެ. ފިޔަވަޅު އެޅޭނެ އެއްވެސް ނިޒާމެއްވެސް އޮތްކަމަކަށް ނުވެއެވެ.\nމި ފަދައިން، އިޖުތިމާއީ އަދާލަތު ނެތުމުގެ ނަތީޖާއަކީ ހައްޤުގެ މައްޗަށް ބާތިލު ކުރިހޯދުމެވެ. މުޖުތަމަޢު ފިތުނަފަސާދަވުމެވެ. އެކަކު އަނެކަކުގެ މައްޗަށް ކުރާ ނަފުރަތު ބޮޑުވުމެވެ. އޭގެ އަނިޔާއަކީ، ވައްކަމާއި، ޓެކުމާއި، ޚިޔާނާތާއި، މާރާމާރީ ގިނަވުމުގެ އިތުރުން މުޅި މުޖުތަމަޢުއަކީ ހަމައެއް ލަމައެއް ނެތްތަނަކަށް ބަދަލުވުމެވެ. މިއަދު އަޅުގަނޑުމެންނަށް މި ފެންނަނީ މި ނޫން އިތުރު ކޮން މަންޒަރެއް ހެއްޔެވެ؟


Sihhathah Enme Faidhaa Huri Meyvaa Thakuge Thereygai Avocado Himeneny Mihenve - Vaguthu\nދުނިޔޭގެ އެންމެ ފައިދާހުރި މޭވާތަކުގެ ތެރޭގައި އެވޮކާޑޯ ހިމެނެނީ މިހެންވެ\nއެވޮކާޑޯއަކީ މިފަހަކަށް އައިސް ދުނިޔޭގެ އެންމެ ސިއްހަތަށް ފައިދާހުރި މޭވާގެ ގޮތުގައި ނަން މަޝްހޫރުވެފައިވާ މޭވާއެކެވެ. މިގޮތުން ރަހަ މީރު މި މޭވާ އަކީ ސިއްހީގޮތުން ކުރިމަތިވާ އެތައް މައްސަލައެއް ފަސޭހަކޮށްދިނުމުގެ އިތުރުން ހަށިގަނޑަށް ބޭނުންވާ އެންމެ މުހިންމު މާއްދާތައްވެސް ގިނަ އަދަދަކަށް ހިމެނޭ މޭވާއެކެވެ.\nސިއްހީ ތަޖުރިބާކާރުން ބުނާގޮތުގައި އަވޮކާޑޯއަކީ ލުއި ކާނާއެއްގެ ގޮތުގައި ނުވަތަ ނާސްތާކުރަން ތައްޔާރު ކުރާ ކާ އެއްޗިހީގައިވެސް ހިމަނައިގެން ކެއުމަށް ރަނގަޅު މޭވާއެކެވެ. އެވޮކާޑޯ އަކީ އޭގައި ފައިބާރ، ފޯލޭޓް، ވިޓަމިން އޭ، ޕޮޓޭސިއަމް އަދި މިނޫންވެސް އެހެނިހެން ހަށިގަނޑަށް ފައިދާހުރި އެތައް އެތައް މާއްދާއެއް އެކުލެވޭ މޭވާއެކެވެ.\nއެވޮކާޑޯ ކެއުމުގެ ސަބަބުން ހިތުގެ މައްސަލަތަކާއި މީހާ ދުރުކޮށްދޭއިރު މީހާގެ ހަށިގަނޑުގެ ހޯމޯންތައް ހަމަހަމަކޮށްދޭންވެސް އެވޮކާޑޯގެ ހުންނަ މާއްދާތަކުން އެހީތެރިވެދެއެވެ. އެވޮކާޑޯ އަކީ މީހާ ކާއެއްޗިހި ހަޖަމްކުރުމަށްވެސް އެހީތެރިވެދޭ މާއްދާތަކެއް ހިމެނޭ މޭވާއެކެވެ. އެވޮކާޑޯގެ ހިމެނޭ އޮލެއިކް އެސިޑް އަކީ މީހާގެ ވިސްނުމާއި ހަދާނުގެ ބާރު އިތުރުކޮށްދޭ މާއްދާއެއްކަމުގައި ދިރާސާކުރާ ފަރާތްތަކުން ހާމަކޮށްފައިވާއިރު މި މޭވާއަކީ ކެންސަރުފަދަ ނުރައްކާތެރި ބަލިތަކުންވެސް މީހާ ރައްކާތެރިކޮށްދޭ އެއްޗެއްކަމަށް މި ފަރާތްތަކުން ވަނީ ހާމަކޮށްފައެވެ.\nއެވޮކާޑޯ އަކީ ކުޑަކުދިންގެ ކެއުމުގައިވެސް ހިމެނުމަށް ވަރަށް އެދެވޭ މޭވާއެކެވެ. މިގޮތުން އެވޮކާޑޯއިން އެކި ކަހަލަ ސިއްހީ މައްސަލަތަކުން ކުއްޖާ ރައްކާތެރިކޮށްދިނުމުގެ އިތުރުން އެވޮކާޑޯއަކީ ކުއްޖާގެ ހެދިބޮޑުވުމަށްވެސް މުހިންމު މާއްދާތަކުން ފުރިފައިވާ މޭވާއެކެވެ. އެވޮކާޑޯއިން ލިބޭ ފައިދާތަކުގެ ލިސްޓެއް މިހާ ދިގުވުމަކީ ސިއްހަތައް އެންމެ ފައިދާހުރި މޭވާތަކުގެ ލިސްޓުގެ ކުރީގައި އެވޮކާޑޯ ހިމެނޭ އެންމެ މުހިންމު ސަބަބެވެ.


ޚާރިޖީ ވަޒީރުގެ ވާހަކަފުޅު ކުށްވެރިކުރުން | President Mohamed Nasheed\nޚާރިޖީ ވަޒީރުގެ ވާހަކަފުޅު ކުށްވެރިކުރުން\nރައީސް މުޙަންމަދު ނަޝީދުގެ ހައްޔަރުކުރުމާ ގުޅޭގޮތުން ބައިނަލްއަޤްވާމީ ފަރާތްތަކުން ކަންބޮޑުވުން ފައުޅުކުރުމާ ވިދިގެން ދިވެހިރާއްޖޭގެ ޚާރިޖީ ވަޒީރު ދުންޔާ މައުމޫން އަންގާރަ ދުވަހު ފައުޅުކަން ބޮޑުގޮތެއްގައި ދެއްކެވީ ޙަޤީޤަތާ ޚިލާފު ވާހަކަތެއްކަން ރައީސް މުޙަންމަދު ނަޝީދުގެ އޮފީހުން ހިތަމަޔާއެކު ފާހަގަކޮށް ކުށްވެރިކުރަމެވެ.\nރައީސް ނަޝީދަށް ޢާންމު އުސޫލުގެ މަތިން ޤާނޫނީ ވަކީލެއްގެ އެހީތެރިކަން ފޯރުކޮށްދިނުމުގެ މަގު ތަނަވަސްކޮށްދީފައިވާނެކަމަށް އަންގާރަ ދުވަހު ދިވެހި ޚާރިޖިއްޔާއިން ޢާންމުކުރި ބަޔާނެއްގައި ބުނެފައިވެއެވެ.\nއެހެންނަމަވެސް ރައީސް މުޙަންމަދު ނަޝީދު ކޯޓަށް ޙާޒިރުކުރެވިފައިވަނީ ހައްޔަރުކުރެވުނުތާ 24 ގަޑިއިރުގެ ތެރޭގައި ކަމުގައި ޚަރިޖީ ވަޒީރު ވިދާޅުވިނަމަވެސް އެމަނިކުފާނު ކޯޓަށް ހާޒިރުކޮށްފައިވަނީ 26 ގަޑިއިރު ފަހުންނެވެ. މިއާއެކު އެމަނިކުފާނަށް ޤާނޫނީ ވަކީލެއްގެ އެހީތެރިކަން ދިނުމަކާއިނުލާ ޝަރީޢަތުގެ ފުރަތަމަ އަޑުއެހުން ކުރިއަށްގެންގޮސްފައިވެއެވެ. ކްރިމިނަލް ކޯޓުން ރައީސް ނަޝީދުގެ ޤާނޫނީ ޓީމަށް އަންގާފައިވަނީ އަޑުއެހުން އޮންނަ ދުވަހުގެ2ދުވަސްކުރިން ޤާނޫނީ ވަކީލުން ޢައްޔަންކުރުމަށް އެދި ކޯޓަށް ހުށަހަޅާންޖެހޭނެކަމަށެވެ. ކޯޓަށް ހުށަހަޅަން ޖެހޭ ލިޔުންތައް ހުށަހަޅައި ތަކުރާރުކޮށް ކޯޓުގައި އެދުމުންވެސް ވަކީލުންނަށް ރައީސް ނަޝީދުގެ ފަރާތުން ވަކާލާތު ކުރުމުގެ ފުރުޞަތު ދިނުމަކާނުލައި ޝަރީޢަތުގެ އަޑުއެހުން ކުރިއަށްގެންދިޔައެވެ. ރައީސް ނަޝީދަށް ދައުވާ ކުރުމާއި، ހައްޔަރުކުރުމާއި، ޝަރީޢަތުގެ ފުރަތަމަ އަޑުއެހުން ބޭއްވުން 26 ގަޑިއިރުގެ ތެރެއަށް ކުރުގަޅުވާލެވިފައިވީ ހިނދުގައިވެސް ޝަރީޢަތުގެ ފަރާތުން އެކަމަށް ރިޢާޔަތްކުރެއްވުމެއްނެތި މަސްއަލަ އަޑުއެހުން ކުރިއަށްގެންދިޔައީ އެމަނިކުފާނުގެ ވަކީލުންނަށް ފުރުސަތުދެއްވުމަކާ ނުލައެވެ. މިއީ ދުސްތޫރީގޮތުން އެމަނިކުފާނަށް ލިބިވަޑައިންނަވާ ޤާނޫނީ ވަކީލެއްގެ އެހީތެރިކަން ހޯދުމުގެ ޙައްޤާ ޚިލާފު ޢަމަލެއްގައިކަމުގައި ފާހަގަކުރަމެވެ.\nމިއާއެކު ޝަރީޢަތުގެ ފަރާތުން ޤާޟީވަނީ ޝަރީޢަތް ފެށޭ ގަޑިއަށް ޙާޒިރުވެވަޑައިނުގަތްކަމަށް ވިދާޅުވެ، ރައީސް ނަޝީދަށް ފާޑުވިދާޅުވެފައެވެ. އެހެންނަމަވެސް ރައީސް ނަޝީދު ކޯޓަށް ވެއްދިއިރުގައި ފުލުހުން އޮފިސަރުން އެމަނިކުފާނުގެ ގައިކޮޅުގައި، ހިފައިގަނެ، ބިންމައްޗަށް ވައްޓާލައި، ގަމީސްކޮޅުވެސް އިރާލައި، ބިންމަތީ ކޫއްތާ ދަމާ ހެދިކަމުގެ ނިޝާން ސާފުކޮށް ފެންނާން ހުއްޓެވެ.\nމީގެއިތުރުން ކޯޓަށް ވެއްދުމުގައި ފުލުހުން ޢަމަލުކުޅަ ގޮތުގެ ސަބަބުން ރައީސް ނަޝީދަށް ވެފައިހުރި ހާނިއްކައާއި، އަނިޔާއަށް ފަރުވާހޯއްދެވުމަށް އެތައްފަހަރެއްގެ މަތިން އެދިވަޑައިގަތުމުންވެސް އަވަސް މަގަކުން އެކަށީގެންވާ ވަގުތެއްގެ ތެރޭގައި ސިއްޙީ ފަރުވާ ލިބޭނެ އިންތިޒާމުވެސް ހަމަޖައްސައިދީފައިނުވާކަމަށް ފާހަގަކުރަމެވެ. އަދި ސިއްޙީ ފަރުވާ ދިނުމަކައިނުލައި، އަޑުއެހުން ނިންމިގޮތަށް އެމަނިކުފާނު ދޫނިދޫއަށް ގެންގޮސް، ދޫނިދޫގައި ޑޮކްޓަރަށް ދެއްކުމަށްފަހު ޑޮކްޓަރު އެކްސްރޭ ނެގުމަށް ލަފާ އެރުވުނުތާ އެތައް ގަޑިއިރެއްފަހުންވެސް ފަރުވާ ދިނުމަކާ ނުލައި، އަނގާރަ ދުވަހުގެ މެންދުރުގެ ވަގުތެއްގައި މާލެ ގެނެސް، ޕްރައިވެޓް ކްލިނިކެއްގައި ޑަކްޓަރަށްދައްކާފައިވެއެވެ. އެކުލިނިކް ހުރި ހިސާބު މުޅިން ބެރިކޭޑުޖަހާ ބަންދުކޮށްގެންނެވެ. މިއާއެކު އެމަނިކުފާނު މާލެގެނައިކަންވެސް ރައީސް ނަޝީދުގެ ޢާއިލާއަށާއި، ޤާނޫނީ ވަކީލުންނަށް އަންގާފައިނުވެއެވެ.\nއަދި ހަމައެހެންމެ، ރައީސް ނަޝީދުއާ ބައްދަލުކޮށް ހެދުމުގައި ފުލުހުން މެދުވެރިކޮށްފައި ހުރި ހުރަސްތަކުގެ ސަބަބުން އެމަނިކުފާނުގެ ދިފާޢުގައި ކުރާންޖެހޭ ޤާނޫނީ މަސައްކަތްތަކަށް ދަތިތަކާ ކުރިމަތިވާކަމަށް އެމަނިކުފާނުގެ ޤާނޫނީ ވަކީލުންގެ ޓީމުން ވިދާޅުފައިވާއިރު، ބައިނަލްއަޤްވާމީ ފަރާތްތަކުން ފާހަގަކޮށްފައިވާ ފަދައިން ރައީސް ނަޝީދަށް އެކަށީގެންވާ ޤާނޫނީ ޙިމާޔަތާއި، ރައްކާތެރިކަން އަދި ތަފާތުކުރުމެއްނެތި އިންސާފުވެރިކަމާއެކު ޢަމަލުކުރެވެންޖެހޭނެކަންވެސް އެމަނިކުފާނުގެ ޤާނޫނީ ވަކީލުންގެ ޓީމުން ފާހަގަކުރެއެވެ.\nFebruary 25, 2015 / ހަބަރު


ލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ: ޑރ. ޖަމީލު | Sandhaanu\nލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ: ޑރ. ޖަމީލު\nލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ ކަމުގައި ރާއްޖޭގެ ނައިބު ރައީސްކަން ކުރީން ކުރައްވާފައިވާ މުޙައްމަދު ޖަމީލު އަޙުމަދު ވިދާޅުވެއްޖެއެވެ.\n“ދި ޓީވ.”ގެ ޕްރޮގްރާމެއްގައި ވާހަކަފުޅު ދައްކަވަމުން ކުރީގެ ނައިބު ރައީސް މުޙައްމަދު ޖަމީލު ވިދާޅުވީ އެމްޑީޕީގެ ދިރާސާތަކަށްބަލާއިރު އެޕާޓީއަށް އިންތިޚާބު ކާމިޔާބެއް ނުކުރެވޭނެއެވެ. އެހެންވެ އިންތިޚާބު ލަސްކުރުމަށް އެޕާޓީން ދަނީ މަސައްކަތްކުރަމުންނެވެ.\nޑރ. ޖަމީލު ވިދާޅުވިގޮތުގައި އިންތިޚާބު ކާމިޔާބު ނުކުރެވޭނެކަން ޔަގީންވާތީ އެމްޑީޕީން ދަނީ ސަރުކާރުގެ މުއައްސަސާތަކާ ގުޅިގެން އިންތިޚާބު ލަސްކޮށް އިންތިޚާބު ނުބޭއްވޭނެ ހުރިހާގޮތެއް ހަދަމުންނެވެ.\nލޯކައުލް ކައުންސިލް އިންތިޚާބާއި ރަށްރަށުގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިޚާބު ފާއިތުވި 2020 ގެ މާރިޗު މަހު ބާއްވަން ކުރިން ކަނޑައަޅާފައި އޮތަސް ކޮވިޑް-19 އާ ގުޅިގެން އިންތިޚާބު ބޭއްވުން ފަސްކުރުމަށް ގާނޫނަށް ބަދަލުގެނެސްގެން ވަނީ ކަނޑައަޅާފައެވެ.\nޚަބަރު ލިބިފައިވާގޮތުގައި އިލެކްޝަން ކޮމިޝަން (އީސީ)އިން މިހާރު މަސައްކަތްކުރަމުންދަނީ ކުއްލި ނުރައްކަލުގެ ގާނޫނު ހިންގާފައި އޮތަސް ކަމާބެހޭ ފަރާތްތަކާ މަޝްވަރާކޮށްގެން އިންތިޚާބު ބާއްވާނެ ތާރީޚެއް ކަނޑައަޅައި އިންތިޚާބު ބޭއްވުމަށެވެ. އެކަމާ ގުޅޭ ގާނޫނީ އޮނިގަނޑެއް ހެދުމަށް ކުރަންޖެހޭ މަސައްކަތްތައް އީސީން ދަނީ ކުރަމުންނެވެ. މިދިޔަ އަހަރު ގާނޫނަށް ގެނައި އިސްލާހުގައިވާ ގޮތުން މިއަހަރުގެ މޭމަހުގެ 10ގެ ކުރިން އިންތިޚާބު ބާއްވަންޖެހެއެވެ.\nގާނޫނު އިސްލާހުކޮށްގެން އިންތިޚާބު ބޭއްވުމާ ގުޅޭ ވާހަކަ ދެކެވެމުންދާއިރު، ރައްޔިތުންގެ މަޖިލިސްގެ މެންބަރުން ތިއްބެވީ ޗުއްޓީގައެވެ. މަޖިލިސްގެ ޖަލްސާތައް ފެށުމަށް ހަމަޖެހިފައިވަނީ ފެބްރުއަރީ މަހުގެތެރޭގައެވެ. ނަމަވެސް ކޮންމެހެން ޖަލްސާއެއް ބާއްވަން ޖެހިއްޖެނަމަ މަޖިލިހުގެ ގަވައިދުގައިވާ ގޮތުގެ މަތީން ދައުރުން ބޭރުން ޖަލްސާއެއް ބާއްވައި އެ އިސްލާހު ފާސް ކުރެވިދާނެއެވެ.\nމިއަހަރުގެ މާރިޗު މަހުގެ ހަވަނަ ދުވަހު ބާއްވަން ކަނޑައަޅާފައި އޮތް ކައުންސިލް އިންތިޚާބު މާޗު މަހުގެ6ވަނަ ދުވަހު ނުބޭއްވޭނެ ސަބަބެއްކަމަށް އިލެކްޝަންސް ކޮމިޝަނުގެ ރައީސް އަޙްމަދު ޝަރީފު ވިދާޅުވީ އިއުލާނުކޮށްފައިވާ ޞިއްޙީ ކުއްލި ނުރައްކަލުގެ ޙާލަތު ދިގުދެމިގެން ދިއުމެވެ. އިންތިޚާބު ކަނޑައަޅާފައިވާ ތާރީޚަށް ނުބޭއްވޭނެކަމަށް އެލެކްޝަން ކޮމިޝަނުން އެންގުމުން ވަރަށް ގިނަ ބަޔަކު ދަނީ އެކަމަށް ފާޑުކިޔަމުންނެވެ.\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އަދި ޕީއެންސީގެ ޕާލަމެންޓްރީ ގްރޫޕްގެ ލީޑަރު އާދަމް ޝަރީފް ވިދާޅުވީ، އިންތިޚާބު ފަސްކުރުމަކީ ސަރުކާރުން ރާވައިގެން ގަސްތުގައި ކުރަމުންދާ ކަމެއްކަމަށެވެ. އަދި އެއީ ސަރުކާރު ފެއިލްވެފައިވާ މިންވަރު ހާމަވެދާނެތީ ކުރާކަމެއްކަމަށް ވެސް އޭނާ ވިދާޅުވިއެވެ.\nއާދަމް ޝަރީފު ވިދާޅުވި ގޮތުގައި ރައްޔިތުން މިހާރު ތިބީ ސަރުކާރާމެދު މާޔޫސްވެފައެވެ.\nކުރީގެ އުއްތަމަ ފަނޑިޔާރު ޑރ. އަޙުމަދު ޢަބްދުﷲ ދީދީ ކުރެއްވި ޓްވީޓެއްގައި ވިދާޅުވީ ރާއްޖޭގައި ކުއްލި ނުރައްކަލުގެ ހާލަތު ގާއިމުކޮށްފައި އޮތަސް ގައުމުގައި ފުރަބަންދު ގާއިމުކޮށްފައި ނެތުމުން އިންތިޚާބު ބާއްވަން ނުޖެހޭ ހާލަތެއް ނެތްކަމަށެވެ. އަދި ގާނޫނުއަސާސީއާ ޚިލާފަށް ލޯކަލް ކައުންސިލް އިންތިޚާބު ފަސްކުރުމުގެ ބާރު އެއްވެސް ފަރާތަކަށް ލިބިގެން ނުވާކަމަށް ވެސް އޭނާ ވިދާޅުވިއެވެ.


ފެރީގެ ހިދުމަތް ހުއްޓިފައިވާތީ ބ. އަތޮޅުކައުންސިލުން ކުށްވެރިކޮށްފި\n7 ޖެނުއަރީ 2013\nނ. ރ.، ބ. އަދި ޅ. އަތޮޅުގެ ރަށްތަކަށް ފެރީގެ ހިދުމަތް ދިނުމަށްޓަކައި ދީބާޖާ އިންވެސްޓްމަންޓުން ސަރުކާރާ ދެމެދު ވެފައިވާ އެއްބަސްވުމާ އެއްގޮތަށް އެ ހިދުމަތް އަތޮޅުގެ ރައްޔިތުންނަށް ފޯރުކޮށްދެމުންނުދާތީ އެކަން ބ. އަތޮޅު ކައުންސިލްގެ އިދާރާއިން ހަރުކަށި އިބާރާތުން ކުށްވެރިކޮށްފި އެވެ\nމިއަތޮޅު ކައުންސިލް އިދާރާއިން މިއަދު ނެރުނު ނޫސްބަޔާނެއްގައި ބުނިގޮތުގައި މިދިޔަ އަހަރުގެ އޯގަސްޓްމަހުގެ 11 ވަނަ ދުވަހުން ފެށިގެން މިއަތޮޅުގެ ފެރީގެ ހިދުމަތްވަނީ މެދުކެނޑިފައެވެ. އަދި މިކަން ރަގަޅުކުރުމަށްޓަކައި ކަމާބެހޭ ފަރާތްތަކާ ފޯނުންގުޅައި، އަދި ލިޔެކިޔުމުން މަސައްކަތްކޮށްވެސް އެކަށީގެންވާ ޙައްލެއް ލިބިފައި ނުވާކަންވެސް އެ ބަޔާނުގައިވެ އެވެ.\n” މި ނިޒާމުގެ ޚިދުމަތަކީ ރައްޔިތުންނަށް އިންތިހާއަށް ބޭނުންޖެހިފައިވާ އަދި ރައްޔިތުން ބަލައިގެންފައިވާ ޚިދުމަތަކަށްވީހިނދު، މި ޚިދުމަތަށް ރައްޔިތުން އަހުލުވެރިކުރުވާ މި ޚިދުމަތް މެދުކަނޑާލި ކަނޑާލުމަކީ ރައްޔިތުން ބިކަ ކުރުމަށް ކުންފުނިން ހިންގި ވަރަށް ދަށުދަރަޖައިގެ ޢަމަލެއްކަން ފާހަގަކުރަމެވެ،” ބަޔާނުގައި ބުނެފައިވެ އެވެ.\nބ. އަތޮޅުކައުންސިލުގެ ބަޔާނުގައި ބުނީ، ޓްރާންސްޕޯޓް މިނިސްޓްރީން މިކަމާމެދު ފިޔަވަޅެއް މިހާތަނަށް އަޅުއްވާފައިނުވާތީ، އެ މިނިސްޓްރީންވެސް މިކަމުގައި އިހުމާލުވެފައިވާ ކަމަށެވެ. އަދި މި ޚިދުމަތް މިހާރުން މިހާރަށް ފެށުމަށް، އަތޮޅު ރައްޔިތުންގެ ނަމުގައި މިނިސްޓްރީއަށާއި ކުންފުންޏަށް ނޫސްބަޔާނުގައިވަނީ ގޮވާލައިފަ އެވެ.\nނ. ރ. ބ. އަދި ޅ. އަތޮޅު ހިމެނޭ އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށް ދީބާޖާ އިންވެސްޓްމަންޓާ 50 އަހަރަށް ހަވާލުކޮށްފައިވަނީ ރ. ކުޑަކުރަތުން 15 ހެކްޓަރުގެ ބިމާއެކު 2010 ވަނަ އަހަރުގެ ފެބްރުއަރީ މަހުއެވެ.\nޖެނުއަރީ 9, 2013 at 2:40 pm\nkuvveri kureema nimuneetha hurihaa kame\nޖެނުއަރީ 8, 2013 at 8:21 am\nތީ މިހާރުގެ ސަރުކާރަށް ޖެެއްސުން ކުރަންވެގެން ކުރާ ކަމެއް ، އަޑީގަ ހުރީ ހަމަ ބެއްޔާ ޅހއތ


ރާއްޖޭގައި ފާހަގަކުރެވުނު ފުރަތަމަ "މަސްވެރިންގެ ދުވަހު"ގެ މުނާސަބަތުގައި ބޭއްވެވި ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nރާއްޖޭގައި ފާހަގަކުރެވުނު ފުރަތަމަ "މަސްވެރިންގެ ދުވަހު"ގެ މުނާސަބަތުގައި ބޭއްވެވި ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n10 ޑިސެންބަރު 1981، ރިފަރެންސް: MAG/1981/31\nކަނޑުގެ ނިޢުމަތްތައް އިންސާނުންނަށް ހަދިޔާކުރެއްވި اللّـه سبحـانـه وتعـالى އަށް ޙަމްދާއި ޝުކުރުކުރަން. މަސައްކަތްތެރިކަމުގެ އަގު ވަޒަންކުރެއްވި އަދި ދިރިއުޅުމަށްޓަކައި މަސައްކަތްކުރުމަކީ ޝަރަފެއް ކަމުގައި އަޅުގަނޑުމެންނަށް އަންގަވައިދެއްވި مُحَمَّد صلّى اللّـه عليـه وسـلّم މާތް ރަސޫލާއަށް ޞަލަވާތާއި ސަލާމް ލެއްވުން އެދި ދުޢާ ކުރަން.\nމިނިސްޓަރ އޮފް ފިޝަރީޒް އޮނަރަބްލް އަލްފާޟިލް ޢަބްދުއްސައްތާރު މޫސާ ދީދީ، ދިވެހިރާއްޖޭގެ އުއްތަމަ ފަނޑިޔާރު، ވަޒީރުންގެ މަޖިލީހުގެ މެންބަރުން، ރައްޔިތުންގެ މަޖިލީހުގެ ރައީސް، ދައުލަތަށް ގިނަދުވަހު ޚިދުމަތް ކުރެއްވި ޢިއްޒަތްތެރިން، ބޭރު ޤައުމުތަކުގެ ސަފީރުން، ރާއްޖޭގެ މަސްވެރިންގެ މަންދޫބުން، އަދި މިއުފާވެރި ޖަލްސާއަށް ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، އަޅުގަނޑުގެ ވާހަކަ ފެށުމުގެކުރިން، މިނިސްޓަރ އޮފް ފިޝަރީޒްގެ އަރިހުން މަޢާފު އެދުމާއެކު އެ މިނިސްޓްރީއިން ނެރުއްވައިފައިވާ، "މަސްވެރިންގެ ދުވަސް" މިދުވަހުގެ ޕުރޮގުރާމަށް ކުޑަކުޑަ އިޞްލާޙެއް އަޅުގަނޑު ހުށަހަޅަން ގަސްދުކުރަން. މިފޮތުގައި ލިޔުއްވައިފައިވާ ގޮތުގައި މިޖަލްސާގެ ޝަރަފުވެރި މެހުމާނަކީ، ރައީސުލްޖުމްހޫރިއްޔާ. އާދެ، އަޅުގަނޑު ދަންނަވާނީ، މިޖަލްސާގެ ޝަރަފުވެރި މެހުމާނަކީ ރައީސުލްޖުމްހޫރިއްޔާއެއް ނޫނޭ. މިއަދުގެ ޝަރަފުވެރި މެހުމާނުންނަކީ، ރާއްޖޭގެ ކަންކޮޅުތަކުގައި އަދި މާލޭގައި ދިރިއުޅޭ އަޅުގަނޑުމެންގެ ހިންމަތްތެރި، ހިތްވަރުގަދަ، ހީވާގި މަސްވެރިންނޭ. ހަމައެފަދައިން، މިޖަލްސާގައި ޝަރަފުވެރި މެހުމާނުންނަކީ، އަޅުގަނޑު މިދެންނެވި މާލެއާއި ރާއްޖެތެރޭގެ މަސްވެރިން ތަމްސީލު ކުރެއްވުމަށް މިޖަލްސާއަށް ހާޒިރުވެވަޑައިގެން ތިއްބެވި މަސްވެރިންގެ މަންދޫބުންނޭ.\nއާދެ، ކޮންމެއަކަސް، ދުވަހުގެ މުނާސަބަތުގައި، ދުވަހުގެ ޝަރަފުވެރި މެހުމާނުންނަށް، ދިވެހި ސަރުކާރުގެ ނަމުގަޔާއި ދިވެހިރައްޔިތުންގެ ނަމުގައި އަދި އަޅުގަނޑުގެ އަމިއްލަ ނަމުގައި އިޚުލާޞްތެރިކަމާއެކު މަރުޙަބާ ދަންނަވަން. މިއަދަކީ، ވަރަށް ކުރިއްސުރެ އަޅުގަނޑުމެން އެދުވަހެއްގެ އިންތިޒާރުގައި ތިބި ދުވަހެއް. މިއަދަކީ، ދިވެހި ތާރީޚުގައި ފާހަގަކުރެވޭނެ ދުވަހެއް. މީގެކުރިން މަސްވެރިންގެ ނަމުގައި އެއްވެސް ދުވަހެއް ފާހަގަކުރެވިފައި އޮތްކަމެއް އެނގޭކަށްނެތް. މަސްވެރިންގެ ދުވަހެއް ފާހަގަކުރެވިފައި ނެތްތާނގައި، އެހެންވެސް އެއްވެސް މަސައްކަތެއް ކުރާ ބައެއްގެ ނަމުގައި ދުވަހެއް މީގެކުރިން ފާހަގަކުރެވިފައި އޮތްކަމެއްވެސް އެނގޭކަށް ނެތް. މިއަދުގެ މަޤްޞަދަކީ، މިއަދުގެ ބޭނުމަކީ، މިކުރާ ހުރިހާ އިޙުތިފާލުތަކެއްގެ ސިއްރަކީ، އަޅުގަނޑުމެންގެ މަސްވެރިންނަށް، އެމީހުން އެކުރާ ބުރަ މަސައްކަތްތަކަށްޓަކައި ދިވެހި އުންމަތުގެ ޝުކުރާއި ތަޢުރީފު އެމީހުންނަށް ރައްދުކުރުން.\nއާދެ، މިއަދަކީ "މަސްވެރިންގެ ދުވަސް" މިނަމުގައި ފާހަގަކުރެވޭ ދުވަހެއް ކަމުގައި ވިޔަސް، ޙަޤީޤަތަށް ވިސްނާއިރު، މިއަދު އެފާހަގަކުރެވެނީ ހަމައެކަނި މަސްވެރިންގެ ދުވަހެއްނޫން. މިއަދު މިފާހަގަކުރެވެނީ، ދިވެހިރާއްޖޭގެ އިޤުތިޞާދުގައި އެއްވެސް މިންވަރެއް ޙިއްޞާކުރާ ހުރިހާ އެންމެންގެ ދުވަހެއްގެ ގޮތުގައި. އާދެ، މަސްވެރިންނަކީ، ދިވެހިރާއްޖޭގެ ރައްޔިތުންގެ ތެރެއިން އެންމެ ގިނަ އަދަދަކަށް އެއް މަސައްކަތެއްކުރާ ބަޔަކަށްވުމާއެކު، އަދި އެމީހުން އެކުރާ މަސައްކަތުގެ ފައިދާ ދިވެހިރާއްޖޭގެ އިޤުތިޞާދިއްޔަތަށާއި ދިވެހިރާއްޖޭގެ ކުރިއެރުމަށް ލިބެމުންދާ މިންވަރުގެ ބޮޑުކަމަށް ވިސްނައި، މަސްވެރިންގެ ދުވަހެއްގެ ގޮތުގައި އެނަމުގައި ފާހަގަކުރެވޭ ދުވަހެއް ކަމުގައިވިޔަސް، މިއަދު އަޅުގަނޑުމެން މަރުޙަބާ މިކިޔަނީ ރާއްޖޭގެ ހުރިހާ މަސައްކަތްތެރިންނަށް، ރާއްޖޭގެ ހުރިހާ އުފެއްދުންތެރިންނަށް. އެގޮތަކީ، އެއްވެސް ޤައުމެއް ތަރައްޤީގެ މަގުގައި ކުރިޔަށްދާނީ، އެޤައުމެއްގައި ހިމެނޭ ހުރިހާ މަސައްކަތްތެރިން، ހުރިހާ އުފެއްދުންތެރިން، އެއްބާރުލައިގެން ޤައުމުގެ ތަރައްޤީއަށްޓަކައި މަސައްކަތް ކުރަމުން ގެންދިޔަ މިންވަރަކުން ކަމަށްވާތީ. އާދެ، އެހެންކަމާއެކު މަސްވެރިންނަށް މިއަދު ދައުލަތުން މަރުޙަބާކިޔާ ކިޔުމުގައި ރާއްޖޭގައި ހިމެނޭ އެހެންހުރިހާ ބާވަތެއްގެ މަސައްކަތްކުރާ މީހުންވެސް އޭގައި ހިމަނަން. ހަމަ އެފަދައިން، ރާއްޖޭގައި ހިމެނޭ ހުރިހާ އުފެއްދުންތެރިންވެސް އޭގައި ހިމަނަން.\nއާދެ، މަސްވެރިކަމުގެ ދުވަސް ނުވަތަ މަސްވެރިންގެ ދުވަސް ފާހަގަކުރުމަށް ދައުލަތުން ކަނޑައަޅައި އެކަން އިޢުލާނު ކުރެވުނީއްސުރެ ދައުލަތުގެ ކަމާބެހޭ މިނިސްޓްރީގެ ފަރާތުން ދުވަހާ ބެހޭ ޕުރޮގުރާމު ތައްޔާރު ކުރެއްވުމުގައި ވަރަށް މަތިވެރި މަސައްކަތްތަކެއް ކުރައްވައިފައިވޭ. ދެންމެ މިނިސްޓަރ އޮފް ފިޝަރީޒް އެދެއްކެވި ވާހަކަފުޅުގެތެރެއިންވެސް ތިޔަބޭފުޅުންނަށް އެނގިވަޑައިގަންނަވާނެ، މިއަދުގެ މިޕުރޮގުރާމުތައް ރާއްވަވައި އަދި މަސްވެރިންގެ ދުވަސް މިހާ ކުލަގަދަ ގޮތެއްގައި ފާހަގަ ކުރުމުގެ އިންތިޒާމުތައް ހަމަޖެއްސި ފަރާތްތައް. އެފަރާތްތަކަށް އެމަނިކުފާނު ޝުކުރު އަދާކުރައްވައިފި. އެހެންނަމަވެސް އަޅުގަނޑުގެ ހިތުން ވަރަށް މުހިންމު ފަރާތެއް އެމަނިކުފާނުގެ ވާހަކަފުޅުގައި ހިމެނިފައެއްނުވޭ. އާދެ، އެފަރާތަކީ ޚުދު މިނިސްޓަރ އޮފް ފިޝަރީޒް އޮނަރަބްލް އަލްފާޟިލް ޢަބްދުއްސައްތާރު މޫސާދީދީ. މިދުވަސް ޙަޤީޤަތަކަށް ހެއްދެވުމުގައި އަދި މިދުވަހާ ބެހޭގޮތުން ސަރުކާރުގެ ފަރާތުންނާއި އަދި އަމިއްލަ ފަރާތްތަކުންވެސް ރާވަމުން ގެންދިޔަ ޕުރޮގުރާމުތައް މިހާ ފުރިހަމަ ގޮތެއްގައި އަޅުގަނޑުމެންގެ ކުރިމަތީގައި ތަމްސީލުވެގެންދާ ދިޔުމުގެ ސިއްރަކީ އަޅުގަނޑު ދަންނަވާނީ ޚުދު މިނިސްޓަރ އޮފް ފިޝަރީޒް އެކަމަށްޓަކައި ކުރެއްވި ބުރަ މަސައްކަތްޕުޅުތަކޭ. އެހެންކަމުން ސަރުކާރުގެ ނަމުގައި އަދި ދިވެހިރާއްޖޭގެ ލޮބުވެތި މަސްވެރިންގެ ނަމުގައި މިނިސްޓަރ އޮފް ފިޝަރީޒް އަލްފާޟިލް ޢަބްދުއްސައްތާރު މޫސާދީދީ އަށް އިޚުލާޞްތެރިކަމާއެކު އަޅުގަނޑު ޝުކުރު ދަންނަވަން.\nއަޅުގަނޑު ދެންމެ ދަންނަވާލީން، މިއަދަކީ މަސްވެރިންގެ ދުވަސް މިނަމުގައި ފާހަގަކުރެވޭ ދުވަހެއް ކަމުގައިވިޔަސް، މިއަދަކީ މަސައްކަތްތެރިންގެ ދުވަހެއް. މަސައްކަތްތެރިކަމުގެ އަގު ވަޒަންކުރުމުގެ ދުވަހޭ. އާދެ، މަސައްކަތްތެރިކަމަކީ ކޮންމެ ޤައުމެއްގައިވެސް ތަރައްޤީވުމުގެ އެންމެ ބޮޑު ސިއްރު. މަސައްކަތްތެރިކަމަކީ ތަރައްޤީވަމުން އަންނަ ޤައުމުތަކުގެ މީހުން ދެކޭގޮތުގައި އަދި ތަރައްޤީވެފައިވާ ޤައުމުތަކުގެ މީހުންވެސް ދެކޭގޮތުގައި ކޮންމެ އިންސާނަކަށްވެސް އޮންނަ ޙައްޤެއް. މަސައްކަތްކުރުމުގެ ޙައްޤު ކޮންމެ އިންސާނަކަށްވެސް ލިބެންވާނެ. ހަމައެފަދައިން، މަސައްކަތް ކުރުމަކީ ޝަރަފެއް، މާތްކަމެއް. އެކަމުގެ ސަބަބުން އެމީހާއަށް ލިބެންޖެހޭނީ ރީތި ނަމެއް. އެހެންވުމުން މަސައްކަތްކުރުމުގެ އަގުވަޒަންކުރުމުގެ ގޮތުން މިއަދު ރާއްޖޭގައި މިދުވަސް މިފާހަގަ ކުރެވެނީ، ރާއްޖޭގެ މަސައްކަތްތެރީންގެ ތެރެއިން އެންމެ ބުރަ އެންމެ މުހިންމު މަސައްކަތެއްކުރަމުން ގެންދާ ބަޔަކީ މަސްވެރިން ކަމަށްވާތީ އެމީހުންނަށް މިދުވަސް ނިސްބަތްވެފައިވަނީ.\nއާދެ، ކޮންމެއަކަސް މަސްވެރިކަމުގެ މުހިންމުކަމާ ދޭތެރޭ އަޅުގަނޑު މިމަޤާމުގައި މާގިނަ ވާހަކަތަކެއް ދައްކާކަށެއް ނުޖެހޭނެ. އޭގެ މުހިންމުކަން އެއީ ކޮންމެ ދިވެއްސަކަށް ރަނގަޅަށް އެނގޭނެކަމެއް. ދިވެހިރާއްޖެއާއި މަސްވެރިކަމާ ހުރިގުޅުން ދެންމެ މިނިސްޓަރ އޮފް ފިޝަރީޒްގެ ވާހަކަފުޅުގައި ބަޔާންކުރައްވައިފި. ދިވެހިންނަށް މަސްވެރިކަމާދޭތެރޭގައި ހުރިގުޅުންވެސް އެމަނިކުފާނު ބަޔާންކޮށްދެއްވައިފި. އެއީ އެއްވެސް މީހެއްގެ ބަޔާނަކަށް ބޭނުންވާ ކަމެއް ނޫނޭ އަޅުގަނޑު ދަންނަވާނީ. އެއީ އަޅުގަނޑުމެންގެ ލޭގައި ހިނގާ ކަމެކޭ، އަޅުގަނޑުމެންގެ އުފެދުމުގައި ހިމެނިފައިވާ ކަމެކޭ، އަޅުގަނޑުމެންގެ ޤައުމުގެ ފަސްގަނޑުގައި، އަޅުގަނޑުމެންގެ ޤައުމުގެ ވަށައިގެން މިވާ ކަނޑުގައި ހިމެނިފައިވާ ކަމެކޭ. އެހެންވީމާ، މަސްވެރިކަމާއި ދިވެހިންނާ، މަސްވެރިކަމާއި ދިވެހިރާއްޖެއާ އެއީ ދުވަހަކުވެސް ވަކިކުރެވޭނެ ދެ އެއްޗެއް ނޫން.\nއާދެ، ޙަޤީޤަތަށް ވިސްނައިލާއިރު މަސްވެރިކަމަކީ އަޅުގަނޑުމެންގެ ރާއްޖެއަށް ލިބިފައިވާ އެންމެބޮޑު ޤުދުރަތީ މުއްސަނދިކަން. އަޅުގަނޑުމެންގެ ވަށައިގެންވާ ކަނޑުގައިވަނީ، ވަރަށް މަތިވެރި ވަރަށް އަގުހުރި ޚަޒާނާތަކެއް، އަޅުގަނޑުމެން ހެއްދެވި ފަރާތުން ލައްވަވައިފައި. އެޚަޒާނާތަކުގެ ބޭނުންކުރުން އެއީ އަޅުގަނޑުމެންގެ ކަމެއް. اللّـه سبحـانـه وتعـالى އަންގަވައިފައި ވަނީ، "وَهُوَ الَّذِي سَخَّرَ الْبَحْرَ لِتَأْكُلُوا مِنْهُ لَحْمًا طَرِيًّا." اللّـه سبحـانـه وتعـالىއޭ ތިޔަބައިމީހުންނަށް ކަނޑުލެއްވީ، އަދި ކަނޑު އެއީ ތިޔަބައިމީހުންގެ ބާރުފޯރާތަނެއް ކަމުގައި ހެއްދެވީ. އޭގެ މުރާދަކީ، ކަނޑުގައިވާ ފައިދާތައް ހޯދައިގަތުމަކީ އިންސާނުންނަށް اللّـه سبحـانـه وتعـالى ހުއްދަކުރައްވައި، އަދި އެކަމުގެ މަގުތައް ފަހިކޮށް ދެއްވައިފައިވާ ކަމެކޭ. އެހެންވީމާ، އަޅުގަނޑުމެންގެ ވަށައިގެންމިވާ ކަނޑު މިއޮތީ އޭގެހުރިހާ ފައިދާތައް އަޅުގަނޑުމެން ލިބިގަތުމަށްޓަކައި اللّـه سبحـانـه وتعـالى އަޅުގަނޑުމެންގެ ވަށައިގެން ލައްވައިފައި. އެކަނޑުގެ ފުންމިނާއި އެކަނޑުގެ ބޮޑުމިން އެއީ އަޅުގަނޑުމެންގެ ތެރެއިން އެކަކަށްވެސް ވަންހަނާ ވެގެންވާ އެއްޗެއްނޫން.\nޤާނޫނީގޮތުން އަޅުގަނޑުމެންނަށް އެކަނޑުން ވަރަށް ބޮޑު ބަޔެއް ލިބޭ. މިހާރުވަނީ ލިބިފައި. އާދެ، އަޅުގަނޑު މިދަންނަވަނީ ދިވެހިރާއްޖޭގެ އިޤުތިޞާދީ ސަރަޙައްދުގެ ތެރޭގައި އެބަ ހިމެނޭ އަޅުގަނޑުމެންގެ ވަށައިގެންވާ ކަނޑުން 200 މޭލު. އެއީ ކިހާބޮޑު ސަރަޙައްދެއް ކަމެއް ތިޔަބޭފުޅުން ވިސްނައިވަޑައިގެން ބައްލަވާ! އެ ބޮޑު ސަރަޙައްދުގެ ތެރޭގައިވާ މަހުގެ ޚަޒާނާ ނުވަތަ މަސް ފިޔަވައި އެހެނިހެންވެސް އިޤުތިޞާދީ މުއްސަނދިކަމުގެ ވަސީލަތްތަކުގެ ޚަޒާނާ އެއީ، އަޅުގަނޑުމެން ލިބިގަތުމަށްޓަކައި މިހާރު ހަމަޖެހިފައިވާ އެއްޗެއް، ޤާނޫނީގޮތުން. އެހެންވީމާ، އެގޮތަށް ވިސްނިކަމުގައި ވިޔަސް މަސްވެރިކަމަކީ، ނިމުނެއްނެތް ޚަޒާނާއެއް. އޭގެ ފައިދާތަކަކީ އަޅުގަނޑުމެން އެހޯދިވަރަކަށް ލިބެންހުރި އެއްޗެއް. އެހެންކަމުން މަސްވެރިކަމުގެ މުހިންމުކަން އެއީ އަޅުގަނޑުމެންނަށް އިތުރު ބަޔާނަކަށް ބޭނުންވާ އެއްޗެއްނޫން. ހަމައެފަދައިން، އިޤުތިޞާދީ ގޮތުން އަޅުގަނޑުމެން ކުރިއަށްދާ ދިޔުމުގައި އަޅުގަނޑުމެން އެބަ ވިސްނަންޖެހޭ. އަޅުގަނޑުމެންގެ އަމިއްލަ ފުދުންތެރިކަން އިތުރުކުރުމުގެ މައްޗަށް.\nއެއްވެސް ޤައުމަކީ ހުރިހާ ކަމެއްގައި އަމިއްލަ ފުދުންތެރިކަން އެ ޤައުމަކަށް ލިބިގެންވާ ޤައުމެއް ނޫން. އެހެންނަމަވެސް، ކޮންމެ ޤައުމެއްގައިވެސް އަމިއްލަ ފުދުންތެރިކަން ހުރި މިންވަރަކުން އެޤައުމެއްގެ އިޤުތިޞާދު އެއްދުވަހުން އަނެއް ދުވަހަށް ކުރިޔަށްދަނީ. އެގޮތުން ބަލާއިރު އަޅުގަނޑުމެންގެ ރާއްޖޭގައި އަމިއްލަ ފުދުންތެރިކަން އަޅުގަނޑުމެންނަށް ލިބިގެންވާ ހަމައެކަނި އެއްޗަކީ މަސް. އަޅުގަނޑުމެންނަކަށް ނުޖެހޭ ރާއްޖެއިން ބޭރުން ރާއްޖެއަށް މަސް އެތެރެކުރާކަށް. މަހުގެ އެއްވެސް ބާވަތެއް އެތެރެކުރާކަށް. އަޅުގަނޑުމެން ކާން ބޭނުންވާ ވަރަށް އަޅުގަނޑުމެންނަށް މަސް އެބަ ލިބޭ. އަދި އޭގެ އިތުރުން އިތުރުވެގެން އޭގެ އެންމެބޮޑުބައި އަޅުގަނޑުމެންނަށް ބޭރުކުރަންވެސް އެބަ ލިބޭ. އެއާ ޚިލާފަށް އެހެންހުރިހާ އެއްޗިއްސަކީ އަޅުގަނޑުމެން އެތެރެކުރާ އެއްޗެއް. އޭގައި އަޅުގަނޑުމެންގެ އެއްވެސްކަހަލަ އަމިއްލަ ފުދުންތެރިކަމެއްނެތް އެއްޗެއް. އެހެންވީމާވެސް މަސްވެރިކަމަށް އަޅުގަނޑުމެން ވަރަށް ބޮޑު އަހަމިއްޔަތެއް ދޭންޖެހޭ. އަޅުގަނޑުމެން ބަލަންޖެހޭނީ ކުރިއަށް އޮތްތާގައިވެސް މަސްވެރިކަން ފިޔަވައި އަދި އެހެން ރޮނގުރޮނގުންވެސް ރާއްޖޭގައި އުފެދޭ އެކިއެކި ބާވަތްތަކުންވެސް އަޅުގަނޑުމެންގެ އަމިއްލަ ފުދުންތެރިކަން އިތުރުކުރުމުގެ މައްޗަށް. އެހެން ހަދަންޖެހޭ ސަބަބަކީ އަޅުގަނޑުމެންގެ ރާއްޖޭގައި އުފެދޭ ތަކެތިން އަޅުގަނޑުމެންނަށް ނުފުދޭ ކަމަށްވަންޏާ އެތަކެތި ޖެހޭނީ އެތެރެކުރަން. އަޅުގަނޑުމެން ޖެހޭނީ އެތަކެތި ބޭރުދުނިޔޭގައި ހުންނަ ބާޒާރުތަކުން އެތަކެތި ގަނެގެން ރާއްޖެއަށް ގެންނަން. އެކަމަށް ވަރަށް ބޮޑެތި ހަރަދު ހިނގާނެ. އެއާޚިލާފަށް އަޅުގަނޑުމެން ބޭނުންކުރާ ތަކެއްޗަކީ އަޅުގަނޑުމެންގެ އަމިއްލަ ފަސްގަނޑުގައި އަޅުގަނޑުމެންގެ އަމިއްލަ ޤައުމުގައި އުފެދޭ އެއްޗެތި ކަމަށްވަންޏާ، މިދެންނެވި ހަރަދު އަޅުގަނޑުމެން ކުރާކަށް ނުޖެހޭނެ. އަނެއްކާ އަޅުގަނޑުމެން ބޭނުންކުރާވަރަށްވުރެ އިތުރަށް އެއިން އެއްވެސް އެއްޗެއް އުފެއްދިއްޖެ ކަމަށްވަންޏާ، އެ އެއްޗެތި ބޭރަށް ވިއްކައިގެން، އެއިން އަޅުގަނޑުމެންނަށް އިތުރު އާމްދަނީވެސް ލިބޭނެ.\nކޮންމެއަކަސް، މިއަދު އަޅުގަނޑުމެންގެ ރާއްޖޭގައި ހަމައެކަނި އަމިއްލަ ފުދުންތެރިކަމުގެ މައްޗަށް ބިނާވެފައިވާ މަސައްކަތަކީ މަސްވެރިކަން. އެހެންވީމާ، އެރޮނގުންވެސް މަސްވެރިކަމަށް ވަރަށް ޚާއްޞަ ސަމާލުކަމެއް އަޅުގަނޑުމެން ދޭންޖެހޭނެ. އަދި އޭގެ އިތުރުންވެސް މަސް އެއީ އަޅުގަނޑުމެންގެ ކާނާގެ ވަރަށް މުހިންމު ބައެއްކަން އަޅުގަނޑުމެން ހަނދާން ކުރަންޖެހޭނެ. ކާނާގައި ހިމެނޭ އެކިއެކި މުހިންމު ބައިތަކުގެ ތެރެއިން ވަރަށް މުހިންމު ބައެއް ޕްރޮޓީން، އެ އަޅުގަނޑުމެންނަށް މިލިބެނީ މަހުން. އެހެންވީމާ، އަޅުގަނޑުމެންގެ ވަށައިގެންވާ އެކިއެކި އަވަށްޓެރި ޤައުމުތަކުގައި އެތަންތާނގެ މީހުންނަށް ކާނާގެ މިދެންނެވި މުހިންމުބައި، ޕްރޮޓީން ލިބޭވަރަށްވުރެ އަޅުގަނޑުމެންގެ ރާއްޖޭގެ އަހުލުވެރިންނަށް މަހުން އެބައި އެބަ ލިބޭ. އެކަމުގެ ހެއްކެއް، އަޅުގަނޑުމެންގެ ޞިއްޙަތު. ތިޔަބޭފުޅުން ދެކިވަޑައިގަންނަވާނެ، ތަރައްޤީވަމުން އަންނަ ބައެއް އެހެން ޤައުމުތަކުގައި ދިރިއުޅޭ މީހުންގެ ބައެއް ފޮޓޯ އެއްޗެތި. ބައެއް ނޫސް މަޖައްލާފަދަ އެއްޗެތިން ކުޑަކުދިންގެ ފޮޓޯތައް. ބަލިވެފައިވާ ކުދިން. ބަނޑުހައި ހޫނުކަންމަތީގައި ދެމިތިބޭ ކުދިން. މިފަދަ ކަންތައްތައް ދިމާވުމުގެ ސަބަބުން، ކާނާގެ މުހިންމު ބައިތައް އެމީހުންނަށް ނުލިބިވާތީ، އެމީހުންގެ ހަށިތައް ހުންނަގޮތް. ދިވެހިރާއްޖޭގައި އެދަރަޖައަށް ގޮސްފައިވާ އެއްވެސް މީހަކު ނުވަތަ އެއްވެސް ކުއްޖަކުނެތޭ ދެންނެވުމަކީ އެއްގޮތަކަށްވެސް ދޮގަކަށްނުވާނެ. އެއީ ކީއްވެތޯ؟ އެއީ އަޅުގަނޑުމެންނަށް މިލިބޭ ކާނާގެ ފައިދާ ބޮޑުކަމުން. އެހެންވީމާ އެއީވެސް އަޅުގަނޑުމެން ވަރަށް ބޮޑަށް ވިސްނައިލަންޖެހޭ ނުކުތާއެއް. އަޅުގަނޑުމެންގެ އަމިއްލަ ކެއުމަށް ބޭނުންވާ މުހިންމު ތަކެތީގެ ތެރެއިން ވަރަށް މުހިންމު އެއްޗެއް، އަޅުގަނޑުމެންނަށް މަހުން ލިބޭކަން. އޭގެ ސަބަބުން އަޅުގަނޑުމެންނަށް ވަރަށް ގިނަ ޞިއްޙީ ފައިދާތަކެއް ލިބޭކަން. އަދި ބައެއް ޢިލްމުވެރިން ބައެއް ސައެންޓިސްޓުން ދެކެވަޑައިގަންނަވާ ގޮތުގައި މަހަކީ ވިސްނުމުގެ ބާރުވެސް އިތުރުކޮށްދޭ އެއްޗެއް. އާދެ، މިހެން ދެންނެވީމާ ބައެއް ބޭފުޅުންނަށް އެއީ ތެދެއްބާވައޭ ހިތްޕުޅަށް އަރާފާނެ. އެކަމަކު އަޅުގަނޑު ދަންނަވާނީ އެއީ ތެދަކަށްވުން ވަރަށް ކައިރި. އެހެން މިދެންނެވީ އަޅުގަނޑުމެން ދިވެހިން އަޅުގަނޑުމެންގެ އަމިއްލަ މޮޅުކަމުގެ މައްޗަށް ފަޚުރުވެރިވުމުގެ ގޮތަކުންނެއް ނޫން މިދަންނަވަނީކީ. އަޅުގަނޑުމެންގެ ރާއްޖޭގެ ކިޔަވާ ކުދިން، އެކުދިން ކިޔަވަނީ ދިވެހިރާއްޖޭގައި ކަމުގައިވިޔަސް އަދި ބޭރު ޤައުމުތަކުގައި ކަމުގައިވިޔަސް ސާބިތުކޮށްދެނީ އެކުދިންގެ ތޫނުކަމާއި އެކުދިންގެ ކުޅަދާނަކަން.\nރާއްޖޭން ބޭރުގެ ވަރަށް ގިނަ ޤައުމުތަކެއްގައި ދިވެހިރާއްޖޭގެ ކިޔަވާކުދިން ކިޔަވަމުންގެންދޭ. ގިނަ ތަންތަނުން ލިބޭ ރިޕޯޓުތަކުން ދައްކާގޮތުގައި ގިނަކުދިން ވަރަށް މަތީ ކަމިޔާބުތަކެއް ހޯދަމުންގެންދޭ. އާދެ، މިސާލެއްގެ ގޮތުން އަޅުގަނޑު ދަންނަވާނަން. ދާދިފަހުން ރާއްޖެއަށް ވަޑައިގެންނެވި އެމެރިކަން ޔުނިވަރސިޓީ އޮފް ބޭރޫތު، އެތާގެ ބައެއް ބޭފުޅުން. ބޭރޫތުގައި ހުންނަ އެމެރިކަން ޔުނިވަރސިޓީ. އެބޭފުޅުން ވިދާޅުވިގޮތުގައި ބޭރޫތު ޔުނިވަރސިޓީގައި ކިޔަވާ ބޭރު ޤައުމުތަކުގެ ކުދިންގެތެރެއިން ދިވެހިރާއްޖޭގެ ކުދިންނަކީ ވަރަށް ޚާއްޞަގޮތެއްގައި ފާހަގަކޮށްލެވޭ ބައެއް. އެކުދިންގެ ހިތްއަލިކަން އަދި އެކުދިން ކިޔެވުމުގައި ކުރިޔަށްދާ މިންވަރު އެއީ އެ ޔުނިވަރސިޓީގެ އިދާރާއަށްވެސް ވަރަށް ބޮޑަށް ފާހަގަކުރެވިފައިވާ ކަމެއް. މީގެ އިތުރުން އެހެން ތަންތާނގައިވެސް ދިވެހިކުދިން ސާބިތު ކުރަމުން ގެންދަނީ އަޅުގަނޑު ކުރިންވެސް ދެންނެވި ފަދައިން، ވަރަށް އެދެވޭ ސިފަތަކެއް. ވަރަށް އެދެވޭ ކުރިއެރުމެއް. އޭގެ ސިއްރަކަށް، މަސް ވުން އެއީ ދުރުކަމެއް ކަމަކަށް އަޅުގަނޑަކަށް ނުފެނޭ.\nކޮންމެއަކަސް، ދިވެހިންނަކީ އެމީހުންގެ ނަފްސިއްޔާތުގައި ވަރަށް ގިނަ ކުޅަދާނަ ގޮތްތަކެއް އެކުލެވިފައިވާ ބައެއްކަން ކަށަވަރު. އަޅުގަނޑު އަނެއްކާވެސް ދަންނަވަން. އަމިއްލަ ޤައުމަށްޓަކައި ފަޚުރުވެރިވުމުގެ ގޮތަކުންނެއްނޫނޭ އަޅުގަނޑު މިހެން މިދަންނަވަނީ. އެއީ ހަމަ ޙަޤީޤަތެއް. އެންމެކުރީ ޒަމާނުއްސުރެ ދިވެހިރާއްޖެއާ ދޭތެރޭގައި ލިޔެފައިވާ ބޭރުގެ މުއައްރިޚުންވެސް ލިޔެފައިވަނީ ކީކޭތޯ؟ "ދިވެހިރާއްޖޭގައި އުޅޭނީ ވަރަށް މަތީ ދަރަޖައަކަށް ތަހުޒީބުވެފައިވާ ބައެކޭ. ދިވެހިރާއްޖޭގައި ކަންތައްތައް ހުންނަނީ ވަރަށް ފުރިހަމަ، ހަމަޖެހޭ، ހަރުދަނާ އުސޫލެއްގެ މަތިންނޭ" މީގެ އެތައްސަތޭކަ އަހަރު ކުރިން އެވާހަކަތައް އެހުރީ ބޭރުގެ މުއައްރިޚުން އެމީހުންގެ ފޮތްފޮތުގައި ލިޔެފައި. ހަމައެފަދައިން، ދުނިޔޭގެ އެކިއެކި މަޢުލޫމާތުތައް ވަރަށް ފުރިހަމަ ގޮތެއްގައި ލިޔެފައިވާ ފޮތެއް ކަމުގައި ދުނިޔޭގެ ގިނަމީހުން ދެކޭ "އެންސައިކްލޮޕީޑިއާ ބްރިޓޭނިކާ" އެފޮތުގައިވެސް ދިވެހިންނާ ދޭތެރޭގައި ލިޔެފައިވަނީ ތަޢުރީފުން ފުރިފައިވާ ބަސްތަކެއް. އެހެންވީމާ، އަޅުގަނޑު މިދަންނަވަނީ އޭގެ ސިއްރެއް ކަމަށްވުން އެކަށީގެންވެއޭ، ބައެއް ސައިންޓިސްޓުން ބުނާގޮތުގައި، އަޅުގަނޑުމެންގެ ކާނާގެ ތެރޭގައި، މަސް އެހާގިނަ އަދަދަކަށް ހިމެނިފައިވާކަން އެއީ.\nކޮންމެއަކަސް އެއީ ތެދަކަށްވިޔަސް، ނުވިޔަސް އަޅުގަނޑުމެންގެ އިޤުތިޞާދު ބިނާވެފައިވަނީ މަހުގެ މައްޗަށްކަމަށް ވާތީ، މަސްވެރިކަން ކުރިޔަށް ގެންދިއުމަށް އަޅުގަނޑުމެން ވަރަށް ބޮޑަށް ވިސްނަންޖެހޭ. އާދެ، މަސްވެރިކަން ކުރިޔަށް ގެންދިއުމަށް ވިސްނާއިރު ތަފާތު ގިނަ ރޮނގުތަކަކުން އެބަ ވިސްނަންޖެހޭ. އޭގެތެރެއިން އެއްކަމެއް ނުވަތަ އެއް ރޮނގެއް، އަޅުގަނޑުމެން ބާނާ ނުވަތަ ހިފާ މަސް އިތުރުކުރުން. ފަހަކަށް އައިސް ހިސާބުތަކުން ދައްކާ ގޮތުގައި ރާއްޖެއަށް ބާނާ ނުވަތަ ހިފާ މަހުގެ އަދަދަކީ އޭގެ ބަރުދަނުގެގޮތުން ދަންނަވާ ކަމުގައިވަންޏާ، ގާތްގަނޑަކަށް ތިރީހަކަށް ހާސް މެޓްރިކްޓަން. މިއަދަދު އެދެވޭ ގޮތަކަށް އިތުރުވަމުންނެއް ނުދޭ. ގާތްގަނޑަކަށް އެއް ވަރެއްގައި އުޅެނީ. އެހެންވީމާ، އެއީ އަޅުގަނޑުމެން ވަރަށްބޮޑަށް ވިސްނަންވެއްޖެކަމެއް. އެއީ އަޅުގަނޑުމެން ބޭރުކުރާ އެއްޗަކީ މަސް. އެއަށް އަޅުގަނޑުމެންނަށް އެންމެ ބޮޑު އާމްދަނީ ލިބޭ އެއްޗަކީ މަސް. އެހެންކަމަށްވާއިރު އަޅުގަނޑުމެން އަބަދުވެސް އެއް އަދަދަކަށް މަސް ބާނައިލަ ބާނައިލައި ތިބެގެން، ނުވަތަ އެއް އަދަދަކަށް މަސް ހިފަމުން ގެންދާކަމަށްވަންޏާ، ދުނިޔޭގެ ތަކެތީގެ އަގު ބޮޑުވަމުންދާ ދިއުމުގައި އަޅުގަނޑުމެންނަށް އެއާ އެއްވަރަކަށް ކުރިޔަކަށް ނުދެވޭނެ.\nއެހެންވީމާ، އަޅުގަނޑުމެން އެބަ ވިސްނަންޖެހޭ، އަޅުގަނޑުމެންނަށް މި ބޭނޭ މަސް އިތުރުކުރުމާ ދޭތެރޭގައި. ކިހިނެއް ހަދައިގެންތޯ އެ މަސް އިތުރުކުރެވޭނީ؟ އާދެ، އޭގެތެރެއިން އެއްގޮތެއް، ގިނަ ދޯނިފަހަރުގައި އިންޖީނު ބެހެއްޓުން. މިހާރު މިނިސްޓްރީ އޮފް ފިޝަރީޒުން ރާއްވަވައިގެން މިއަދު އެ އިޢުލާނު ކުރެއްވީ، އިތުރު އިންޖީނުތަކެއް، އިންޖީނު ބަހައްޓަން އެދޭ ފަރާތްތަކަށް ލިބޭ ގޮތެއްގެ އިންތިޒާމު ހަމަޖެހިފައިވާކަން. އެއީ އެއްގޮތެއް. އަނެއްގޮތަކީ އަޅުގަނޑުމެން މަސްވެރިކަންކުރާ ގޮތް ބަދަލުކުރުން. އެއަށް ތަރައްޤީއެއް ގެނައުން. އެންމެ ފައިދާހުރި ގޮތަކީ އަޅުގަނޑުމެން އަބަދުވެސް މިހާރު ހަމަ މި މަސްބާނައި އުޅޭ އުސޫލުން މަސް ބާނަމުން ގެންދިޔުންތޯ ނުވަތަ އެއަށްވުރެ ތަރައްޤީވެފައިވާ ގޮތެއް ހޯދައިގެން އެގޮތެއް ބޭނުން ކުރުންތޯ، އެއީ އަޅުގަނޑުމެން މިއަދު ވަރަށް ސާފުކޮށް އެއަށް ޖަވާބުދޭން ޖެހިފައިވާ ސުވާލެއް. އެސުވާލަށް ޖަވާބުދޭއިރު އަޅުގަނޑުމެންގެ ވަށައިގެން ކަންތައްތައް ހިނގަމުންދާގޮތާ ދޭތެރޭގައިވެސް ވިސްނަންޖެހޭނެ. އަޅުގަނޑުމެން ވަށައިގެން ވަނީ އިންޑިއާ ކަނޑު. އިންޑިއާ ކަނޑުގެ ކައިރީގައި އެހެން ޤައުމުތަކެއްވޭ. އަޅުގަނޑުމެންގެ އަވަށްޓެރި ބައެއް ޤައުމުތައް އެބަހުރި. އެތަންތާނގައި މަސްވެރިކަން ކުރަމުން ގެންދަނީ ކިހިނެއްތޯ އަޅުގަނޑުމެން ބަލައިލަން އެބަ ޖެހޭ. ހަމައެފަދައިން އެނޫން އެހެން ޤައުމުތަކުގެ ބޯޓުފަހަރުވެސް އަޅުގަނޑުމެންގެ ރާއްޖެއާ ކައިރިއަށް އައިސްގެން މަސްވެރިކަން ކުރާކަން އެނގޭ. އަދި ރާއްޖޭގެ ސަރަޙައްދުގެ ތެރެއަށް ވަދެގެން މަސްވެރިކަން ކުރާކަންވެސް އެނގޭ. އެހެންވީމާ، އެމީހުން އެ މަސްވެރިކަން ކުރާގޮތް އެއީ ކޮންކަހަލަ ގޮތެއްތޯވެސް އަޅުގަނޑުމެން ބަލަން އެބަ ޖެހޭ.\nއާދެ، ދާދިފަހުން ރާއްޖެއަށް ޒިޔާރަތް ކުރެއްވި ބޭރުކުންފުންޏެއްގެ މަންދޫބަކު ބަޔާންކޮށްދެއްވި ގޮތުގައި މިހާރު އުތުރުކަރައިގައިވެސް މަސްވެރިކަން ކުރަމުން ގެންދަނީ އެހެން ގޮތަކަށް. އެއީ ޒަމާނުގެ ބޮޑެތި ބޯޓުފަހަރު ބޭނުންކޮށްގެން ބޮޑެތި ދާ ބޭނުންކޮށްގެން ވަރަށް ގިނަ އަދަދަކަށް މަސް ހިފަމުންދާ ގޮތް. ހަމަ އެފަދައިން، އަޅުގަނޑުމެންގެ ހުޅަނގުގައިވާ، މާ ކައިރި ޤައުމެއްނޫން. އެހެންނަމަވެސް އިންޑިއާ ކަނޑުގައިވާ ޤައުމެއް. މިދޭތެރެއިން އެޤައުމަކަށް ދިމާވާންއުޅުނު ވަރަށް ނުރައްކާތެރި ބަޣާވަތެއްގެ ވާހަކަ، ހާދިސާއެއްގެ ވާހަކަ ތިޔަބޭފުޅުން އައްސަވާނެ. އެއީ ސީޝެލްސް. އެތާނގައިވެސް މިހާރު ހަމަ މިދެންނެވި ކުންފުނީގެ ފަރާތުން މަސައްކަތް ފަށައިގެންފި ކަމަށްވަނީ، މިދެންނެވި ބާވަތުގެ މަސްވެރިކަމަށް ބޭނުންކުރާ ބޯޓުފަހަރާއި މަސްވެރިކަމުގެ ޒަމާނުގެ ހުނަރުތައް ބޭނުންކޮށްގެން މަސްހިފަމުން ގެންދާގޮތް. އެހެންވީމާ، އަޅުގަނޑުމެންގެ ވަށައިގެން މަސްވެރިކަން އެހެންމީހުން ކުރަމުން މިގެންދަނީ ކިހިނެއްތޯ އަޅުގަނޑުމެން ބަލަންޖެހިއްޖެ. އެހެންވީމާ، އެމީހުން އެގޮތަށް މަސްވެރިކަން ކުރަމުންދާއިރު އަޅުގަނޑުމެންގެ ރާއްޖެއަށް މި އަންނަ މަސް މިއަންނަނީ، މިއުޅެނީވެސް ހަމަ އެއް ހިސާބުގަނޑެއްގައި. ހަމަ އޭގެތެރެއިން ބައެއް، އެ މީހުން އެ ހިފަނީ. އެ މީހުން އެ ބާނަނީ. އަނެއްބައި އަޅުގަނޑުމެން މި ބާނަނީ. އަޅުގަނޑުމެން ހިފަނީ. އެހެންވީމާ، އެމީހުން ނުލާހިކު ގިނަ އަދަދަކަށް ބޮޑެތި ބޯޓުފަހަރު ބޭނުންކޮށްގެން ބޮޑެތި ދާ ބޭނުންކޮށްގެން އެހާގިނަ އަދަދަކަށް މަސް ހިފަމުން، މަސް ބާނަމުންދާއިރު އަޅުގަނޑުމެން އަދިވެސް ތިބެންވީތޯއޭ. ހަމަ މިހާރުވެސް މިމަސްވެރިކަން މިކުރާ ގޮތަށް ދޮށިން މަސް ބާނައިލަ ބާނައިލައި. މީވެސް ހަގުރާމައެއް. ވަރަށްބޮޑު ހަގުރާމައެއް. އިޤުތިޞާދީ ހަގުރާމައެއް. އަޅުގަނޑުމެންގެ ވަށައިގެން އެ ހިނގަނީ. އެހަނގުރާމައަށް އަޅުގަނޑުމެން ނުކުންނަންވާނީ އެ ހަނގުރާމައަށް ފުރިހަމައަށް ތައްޔާރުވެގެން. އެ ހަނގުރާމައަށް އެކަށީގެންވާ ހަތިޔާރު އަޅުގަނޑުމެންގެ އަތުގައި ހުރެގެން. އެހެން ބަޔަކު އަޅުގަނޑުމެންނާ ހަނގުރާމަ ކުރާއިރު، ރޮކެޓާއި މަތިންދާ ބޯޓާ އެބާވަތުގެ ވަރުގަދަ ނުރައްކާތެރި ހަތިޔާރުތައް ބޭނުން ކުރަމުންދާއިރު އަޅުގަނޑުމެން ހަމައެކަނި ސާޅަނގަ ހިފައިގެން ނުކުމެގެން ނުވަތަ ލޮންސިކަހަލަ އެއްޗެހި ހިފައިގެން ނުކުމެގެން އަޅުގަނޑުމެންނަށް ކާމިޔާބު ކުރެވިދާނެތޯ؟ އެއީ އަޅުގަނޑު ކުރާންވީ ސުވާލަކީ. ކޮންމެއަކަސް މިއީ ވަރަށް މުހިންމު މައްސަލައެއް. މިކަމާ ދޭތެރޭގައި ވަރަށް ރަނގަޅަށް އަޅުގަނޑުމެން ވިސްނައިފައި ގޮތްތަކެއް ނިންމަންވެއްޖެ. އެހެން ނޫނިއްޔާ އަޅުގަނޑުމެން ތިބިތާނގައި ތިބޭނީ، އަޅުގަނޑުމެންގެ ވަށައިގެންވާ ޤައުމުތަކުން ނުވަތަ އެހެން މީސްމީހުން އަޅުގަނޑުމެންގެ ކަނޑުގައި އަޅުގަނޑުމެންގެ އިޤުތިޞާދީ ސަރަޙައްދުގައި އަޅުގަނޑުމެންގެ އިޤުތިޞާދީ ސަރަޙައްދަށް، އެ މަސް އަންނަ ސަރަޙައްދުތަކުގައި ހުރި މަސްކޮޅު ބާނައިގެން، އެމީހުން ބޭނުންކޮށްގެން ހިނގައިދާނެ.\nއާދެ، ހަމައެފަދައިން އަޅުގަނޑުމެން ވިސްނަންޖެހޭ، އަޅުގަނޑުމެން ބާނާ ނުވަތަ ހިފާ މަސް ރައްކާތެރި ކުރެވޭނެ ގޮތަކާ ދޭތެރޭ. މަސްވެރިކަމަށް މިއައި ބަދަލުގެ ސަބަބުން، މިއައި ތަރައްޤީގެ ސަބަބުން ކުރިން އަޅުގަނޑުމެން ގިނަދުވަސް ވަންދެން މަސް ބަހައްޓާގޮތަކަށް މިހާރު ބެހެއްޓޭކަށްނެތް. ކުރިން އަޅުގަނޑުމެން ބާނަމުން އައި ނުވަތަ ހިފަމުން އައި މަސް އަޅުގަނޑުމެން ދިޔައީ ހިއްކަމުން. ހިކިމަހުގެ ގޮތުގައި ވަރަށް ގިނަ ދުވަސްވަންދެން އަޅުގަނޑުމެންގެ އަތުގައި އެ ހަލާކުނުވެ ނުބައިނުވެ ހުރޭ. އެހެންވީމާ، އެ ފަހުން ބޭރު ޤައުމުތަކަށް ފޮނުވައިލައިގެން، އެ ވިއްކައިލުމަކީ އެއްވެސް ދަތިކަމަކަށްނުވޭ. އެކަމަކު އެ ދޮރު ވަނީ މިހާރު ބަންދުވެފައި. މިހާރު އަޅުގަނޑުމެންގެ ކުރިމަތީގައި އޮތީ ރޯމަސް ވިއްކުމުގެ ދޮރު، އެންމެ ބޮޑަށް. އެހެންވީމާ، ރޯމަސް އަޅުގަނޑުމެންގެ އަތުގައި ހަލާކުނުވެ، ނުބައިނުވެ ބެހެއްޓޭނެ ގޮތެއް އަޅުގަނޑުމެން ހޯދަން އެބަޖެހޭ. އެހެން ޢިބަރާތަކުން ދަންނަވަންޏާ، މަސް ފިނިކުރެވޭނެ އިންތިޒާމުތަކެއް ރާއްޖޭގައި ހުންނަންވާނެ. އެހެންނޫނިއްޔާ ވާގޮތަކީ ދާދި މިދާކަށްދުވަހު އެވީހެން. ތިޔަބޭފުޅުންނަށް އެނގިވަޑައިގަންނަވާނެ، މާލެއަށް ތަންކޮޅެއް ގިނައިން މަސްބޭނި ދުވަސްކޮޅެއްގެ ތެރޭގައި އެމަހުގެ ބޭނުން ނުކުރެވިގެން ވަރަށް ގިނަ އަދަދަކަށް މަސް ޖެހުނީ އުކައިލަން. އަނެއްބައި މަސް ކުނިވީ. މިކަހަލަ ވަރަށް ބޮޑެތި ގެއްލުންތަކެއް އަޅުގަނޑުމެންނަށް ކުރިމަތިލާންޖެހުނު. އެއީ އަޅުގަނޑުމެންގެ އަތުގައި މަސް ރައްކާތެރިކޮށް ބެލެހެއްޓޭނެ އެއްވެސް އިންތިޒާމެއް ހަމަޖެހިފައި ނެތުމުގެ ސަބަބުން. އެކަމާ ދޭތެރޭގައިވެސް ސަރުކާރުން ދަނީ ވިސްނަމުން. އަދި ފިޔަވަޅު އަޅަމުން. މިހާރު ބޭރުގެ ބައެއް ފަރާތްތަކާ ގުޅިގެން ކުރިޔަށް ގެންދިޔުމަށް ޚިޔާލު ކުރެވޭ މަޝްރޫއެއްގައި އެބައި ހިމެނޭ، ފިނިކުރުމަށް ބޭނުންވާ ބޮޑެތި ބޯޓުތަކެއް ރާއްޖެއަށް ގެނެސްގެން ރާއްޖޭގެ މަސްވެރިން ބާނާ މަސް ގަނެގެން، އެބޯޓުތަކުގައި އެ ފިނިކޮށްފައި ބެހެއްޓުމަށް. އޭގެފަހުން ވަކި އަދަދަކަށް މަސް އަޅުގަނޑުމެންގެ އަތުގައި ރައްކާ ކުރެވުނީމާ، އެ ބޭރުދުނިޔެއަށް ފޮނުވައިގެން ވިއްކައިލާގޮތަކަށް އެ މަސައްކަތްވެސް އެބަ ހިނގާ ކޮންމެވެސްވަރަކަށް. އަޅުގަނޑުމެން އެއާ ދޭތެރޭގައި އިތުރަށް ވިސްނައިފައި، އަޅުގަނޑުމެން އަމިއްލައަށްވެސް ފިޔަވަޅުތަކެއް އަޅަން ވެއްޖެކަމަށް އަޅުގަނޑަށް ފެނޭ. އެއީ ކުރިންވެސް ދެންނެވިހެން، ކުރިން އަޅުގަނޑުމެން އެ ބާނާ ނުވަތަ ހިފާ މަސް ހިއްކައިގެން ގިނަ ދުވަހު އަޅުގަނޑުމެންގެ އަތުގައި ބެހެއްޓި ކަމުގައިވިޔަސް، މިއަދު އެމަގު ވަނީ ބަންދުވެފައި. މިއަދު ރޯމަސް ވިއްކަންޖެހިފައިވަނީ. އެހެންވީމާ، ރޯމަސްވެސް ގިނަ ދުވަހު ހަލާކުނުވެ، ނުބައިނުވެ ހުންނާނެ އިންތިޒާމެއް އަޅުގަނޑުމެން ޖެހޭނެ ހޯދަން.\nހަމަ އެފަދައިން، މަސް މާރކެޓްކުރުން، ނުވަތަ އެމަސް ވިއްކޭ ބާޒާރުތަކާ ހަމައަށް މަސް ގެންދިއުމުގެ އިންތިޒާމުވެސް ވާނީ އަޅުގަނޑުމެން ހަމަޖައްސަން. މިހާތަނަށް އެކަހަލަ އިންތިޒާމެއް އަޅުގަނޑުމެންނަށް ހަމަޖެއްސިފައެއް ނެތް. އަބަދުވެސް ވާގޮތަކީ އަޅުގަނޑުމެން މަސް ބާނަނީ، މަސް ހިފަނީ، މަސް ތައްޔާރު ކުރަނީ. އޭގެ ފަހުގައި އަޅުގަނޑުމެން އެންމެ ކައިރީގައި މިއޮތް އޮޅުދޫކަރަޔަށް އަޅުގަނޑުމެން މަސް ބޭރުކުރަމުން ގެންދިޔަ ޒަމާނުގައި އަޅުގަނޑުމެންގެ ބޯޓު ފަހަރުގައި މަސްގެންދެވޭ ގޮތަކަށް އޮތީ ހަމަޖެހިފައި. އެހެންނަމަވެސް އޭގެފަހުން މިހާރު މިއޮންނަ ގޮތަކީ ރޯމަސް ގަންނަ ކުންފުނިތަކުންވެސް އެމީހުންގެ ބޯޓުފަހަރު ރާއްޖޭގައި ގެންގުޅެނީ. އެއަށް އަޅުގަނޑުމެން މަސް ކިރުވަނީ. އެ ހިފައިގެން އެބާޒާރުތަކާ ހަމައަށް ގެންދަނީ އެބޯޓުފަހަރުގައި. އެހެންވީމާ، އަޅުގަނޑުމެންނަށް ވަރަށް ބޮޑު ބައެއް އުނިވޭ. އަޅުގަނޑުމެންގެ އަމިއްލަ ބޯޓުފަހަރު އެމަސް ގަންނަ ހިސާބުތަކަށް ގެންދެވޭ ކަމަށްވަންޏާ އޭގެ ވަރަށް ބޮޑު ބައެއް އަޅުގަނޑުމެންނަށް އިތުރަށް ލިބޭނެ. ވަރަށް ބޮޑު އާމްދަނީތަކެއް ލިބޭނެ. އެއީ އަޅުގަނޑުމެން ވަރަށް ބޮޑަށް މިއަދު ޚިޔާލުކުރަން ވެއްޖެ ކަމެއް. އެހެން ޚިޔާލުކުރަންޖެހޭ ސަބަބަކީ އަޅުގަނޑުމެންގެ އަތްމަތީގައި މަސްވެރިކަން ބޭއްވުމުގެ މުހިންމުކަން ބޮޑުކަމުން. މިހާރުވާގޮތަކީ އޭގެ އެއްބައި އަޅުގަނޑުމެންގެ އަތްމަތީގައި މިއޮންނަނީ. މަސް ބޭނުން ނުވަތަ މަސް ހިފުން. އޭގެ އަނެއްބައި މިއޮންނަނީ އަޅުގަނޑުމެންގެ އަތުން ވީއްލިފައި. ބޭރު ބައެއްގެ ނުފޫޒުގެ ދަށުގައި އެބައި އެ އޮންނަނީ. އެހެން އޮވެގެން އަޅުގަނޑުމެންގެ އިޤުތިޞާދު ކުރިޔަކަށް ނުދާނެ. އަޅުގަނޑުމެންނަށް އިޤުތިޞާދީ މިނިވަންކަމެއް ނުލިބޭނެ.\nއާދެ، އަޅުގަނޑު ކުރިންވެސް އެހެން ތަޤުރީރެއްގައި ދެންނެވިން، އަޅުގަނޑުގެ ވާހަކަޔަކީ ފުރިހަމަ އިޤުތިޞާދީ މިނިވަންކަން ލިބުމެއްނޫނޭ. އެއީ އަދި މާ ދުރުގައިވާ ލަނޑުދަނޑިއެކޭ. އެއާ ހަމައަށް އަދި އެއްވެސް ޤައުމަކަށް ވާސިލެއް ނުވެވެޔޭ. ދުނިޔޭގެ އެއްވެސް ޤައުމެއް ނެތް، މުޅިން އިޤުތިޞާދީ މިނިވަންކަން ލިބިފައިވާ ޤައުމެކޭ ބުނެވޭ ކަހަލަ. އެއެއްނޫން އަޅުގަނޑުގެ މަޤްޞަދަކީ. އަޅުގަނޑުގެ މަޤްޞަދަކީ، އަޅުގަނޑުމެންގެ މިހާ މުހިންމު، އަޅުގަނޑުމެންގެ މުޅި ދިރިއުޅުން އޭގެ މައްޗަށް ބިނާވެފައިވާ، އަޅުގަޑުމެންގެ މުޅި އިޤުތިޞާދު އޭގެ މައްޗަށް ބިނާވެފައިވާ މަސައްކަތް، އެ ވެގެން ނުވާނެއޭ އެއްވެސް ހާލެއްގައި ބޭރުބައެއްގެ ގަދަ ނުފޫޒެއް އޭގެ މައްޗަށް ހިނގާ ގޮތަކަށް އޮވެގެން. އެހެންވީމާ، އެ މިނިވަންކުރެވޭތޯ އަޅުގަނޑުމެން މަސައްކަތް ކުރަންވެއްޖެ. އެ މަސައްކަތް ކުރާ ކުރުމުގެ ތެރޭގައި މިދެންނެވި ކަހަލަ އިންތިޒާމުތައް ހަމަޖެއްސުން ހިމެނޭ. ހަމައެފަދައިން، މަސްވެރިކަމަށް މީހުން ތައްޔާރު ކުރުން. މީހުން ތައްޔާރުކުރުމޭ މިދެންނެވީ އަޅުގަނޑު ކުރިންވެސް އިޝާރާތް ކުރި ފަދައިން، މަސްވެރިކަމަކީ ތަރައްޤީވަމުން އަންނަ އެއްޗެއް. އެއްދުވަހުން އަނެއްދުވަހަށް ބަދަލުވަމުން އަންނަ އެއްޗެއް. އެހެންވީމާ، އެ ބަދަލުތަކާ އެއްގޮތްވާ ގޮތުގެމަތީން، އެ ހުނަރުތައް ދަސްކުރާނެ ބައެއް އަޅުގަނޑުމެންގެ ތެރޭގައި ތިބެން ޖެހޭނެ. އަދި ބަޔަކަށް އެ ދަސްކޮށްދެވެންވެސްވާނެ. އެގޮތަށް އިތުރު ބަޔަކަށް މަސްވެރިކަމުގެ ހުނަރުތައް ދަސްވެގެން އަދި މަސްވެރިކަމުގެ އާ ހުނަރުތައް ދަސްވެގެން، ކުރިއަށް އޮތްތާނގައި ފައިދާހުރި ގޮތެއްގައި އަޅުގަނޑުމެންނަށް މަސްވެރިކަން ކުރެވެން އޮންނާނީ. އެ މީހުން ތައްޔާރުކުރުން އެއީވެސް އަޅުގަނޑުމެން މަސްވެރިކަން ކުރިއަށް ގެންދިއުމުގައި ވިސްނަންވީ ނުކުތާއެއް. ވަރަށް ބޮޑު ސަމާލުކަމެއް ދޭންވީކަމެއް.\nއަޅުގަނޑުމެންގެ ރާއްޖޭގައި ތެޔޮ ލިބެން ހުރުން، އެއީވެސް އޭގެ އެއް އިންތިޒާމު. މަސްވެރިންނަށް ބޭނުންވާ އަދަދަށް ދަތިކަމެއްނެތި، ބޭނުންވާވަރަށް ތެޔޮ ލިބެން ހުރުން. އެކަމުގެ އިންތިޒާމުތައްވެސް ދަނީ ސަރުކާރުން ހަމަޖައްސަމުން. އެހެންނަމަވެސް ކަމުގެހުރި ދަތިކަން ބޮޑުކަމުން ސަރުކާރުން އެދޭހާ އަވަހަކަށް އެކަން ވަމަކުންނުދޭ. މިހާރުވެސް އެބަހުރި، ރާއްޖެތެރޭގައި ވަރަށް ގިނަ އަދަދަކަށް ތެޔޮތާނގީތައް ބެހެއްޓިފައި. އޭގެ ތެރެއިން ބައެއް އަތޮޅުތަކަށް މިހާރުވެސް ތެޔޮ ފޮނުވޭ. އަނެއްބައި އަތޮޅުތަކަކަށް އަދި ނުފޮނުވޭ. އެއީ ކަންތައްތައް ހުރިލެއް ދަތިކަމުން. އަޅުގަނޑުމެން މިކަމާ ދޭތެރޭގައިވެސް ވިސްނައިފައި އިތުރު، މިއަށްވުރެ ފަސޭހަ ގޮތްތަކެއް ހޯދަންވެއްޖެ. ރާއްޖެތެރޭގައި ތެޔޮ ހުންނާނޭ އިންތިޒާމެއް، ރާއްޖެތެރޭގެ ރައްޔިތުންނަށް އެއްވެސް ދަތިކަމެއްނެތި ތެޔޮ ލިބޭނެ ގޮތެއް އޮންނަންވާނެ. މިދެންނެވި ނުކުތާ ވާރލްޑް ބޭންކުގެ ދެން އޮންނަ ޕުރޮގުރާމުގައި ހިމެނުމަށް މިހާރުވަނީ ޚިޔާލުކުރެވިފައި، ވާރލްޑް ބޭންކުގެ ފުރަތަމަ ޕުރޮގުރާމުގައި މިހާރު އޮތީ ދޯނިފަހަރަށް އިންޖީނު ދޫކުރުން. 500 އިންޖިނު އަޅުގަނޑު ހިތުން ވަނީ ލިބިފައި. ދެން އޭގެ އިތުރަށް ނިޔަމިކަމަށް އެހީވެދޭ ބައްތިތަކެއް ރާއްޖެތެރޭގައި ހަރުކުރުން، އަދި ޓެކްނިކަލް އެސިސްޓެންޓެއްގެ ގޮތުން ބައެއް މީހުން ޓްރޭން ކޮށްދިނުމާއި އަދި ސަރވިސް ސެންޓަރުތައް އުފެއްދުމާ، މިކަހަލަ ކަންތައްތައް މިއޮތީ ވާރލްޑް ބޭންކުގެ ފުރަތަމަ ޕުރޮގުރާމުތަކުގެ ތެރޭގައި ހިމެނިފައި. ދެވަނަ ޕުރޮގުރާމުގައި އަޅުގަނޑު މިދެންނެވި ބާވަތުގެ ކަމެއް ހިމެނޭ ކަމަށް ލަފާކުރެވެނީ. ކޮންމެއަކަސް، އެ ޕުރޮގުރާމުގައި ހިމެނިގެން ކުރިއަށްދާ ކަމަށްވަންޏާ އެއީ ވަރަށް ރަނގަޅުކަމެއް. އެ ޕުރޮގުރާމު އެގޮތަށް ކުރިއަށް ނުދާ ކަމަށްވަންޏާ އަޅުގަނޑުމެން އަމިއްލައަށްވެސް ޖެހޭނެ އެކަންތައްކުރަން.\nދެންވެސް އޮތީ، ހަމަ އެހާ މުހިންމު އަނެއް ކަންތައް. އެއީ އަޅުގަނޑުމެންގެ މަސްވެރިކަމުގެ ސަރަޙައްދު ބެލެހެއްޓުން. ކުރިންވެސް އަޅުގަނޑު އިޝާރާތް ކުރި ފަދައިން، ދިވެހިރާއްޖޭގެ އިޤުތިޞާދީ ސަރަޙައްދުގެ ތެރެއަށް ބޭރު ބޯޓުފަހަރު ގަވާއިދާ ޚިލާފަށް ވަދެގެން މަސްވެރިކަން ކުރާކަން، އަޅުގަނޑުމެން އެންމެނަށްވެސް އެނގޭ. އެކަން ހުއްޓުވުން އެއީ ވަރަށް މުހިންމު ކަމެއް އަޅުގަނޑުމެން ދޭންޖެހޭނެ ކަމެއް. އެކަމާ ދޭތެރޭގައި ސަރުކާރުން ވަރަށް ގިނަ ފިޔަވަޅުތައް އަޅަމުންގެންދޭ. މިހާރުވެސް މަސްވެރިކަމުގެ ސަރަޙައްދު ރައްކާތެރިކުރުމަށްޓަކައި ވަރަށް އާ ބޯޓެއް ވަނީ ގެނެވިފައި. ތިޔަބޭފުޅުންނަށް ފެނިވަޑައި ގަންނަވާނެ، މާލޭ ފަޅުތެރޭގައި އޮތް ބޯޓެއް. ނަންބަރެއް ނެތް އަދި ނަމެއް ނެތް ބޯޓެއް. ކޮންމެވެސް ނޫހެއްގައިވެސް ޖަހައިފައިއޮތް. އާދެ، އެއީ މަސްވެރިކަމުގެ ސަރަޙައްދު ރައްކާތެރި ކުރުމަށްޓަކައި މިނިސްޓްރީ އޮފް ޕަބްލިކް ސޭފްޓީއަށް ސަރުކާރުން ހޯދައިދިން ބޯޓެއް. އިރާދަކުރެއްވިއްޔާ މާލަސްތަކެއްނުވެ އެބޯޓުގެ މަސައްކަތްވެސް ފެށޭނެ. އޭރުންވެސް އަޅުގަނޑުމެންގެ ސަރަޙައްދަށް މިހާރަށްވުރެ ބޮޑު ރައްކާތެރިކަމެއް ލިބޭނެ. މިދެންނެވި ބޯޓަކީ މިކަހަލަ މަސައްކަތްތަކަށް ތައްޔާރު ކުރެވިފައިވާ ބޯޓެއް. ކުރިންވެސް ތަންކޮޅެއް ކުދި ލޯންޗުފަހަރު ގެނައި. އެހެން ނަމަވެސް އެލޯންޗުފަހަރު އެއީ އަޅުގަނޑުމެންގެ ރާއްޖެއަށް މާ ކަމުދާކަހަލަ، މި ބޭނުމުގައި މަސްވެރިކަމުގެ ސަރަޙައްދު ބެލެހެއްޓުމަށް މާ ކަމުދާ ކަހަލަ އެއްޗަކަށް ތަޖުރިބާއަކުންނުވި. ތަޖުރިބާ ކުރީމާ އެނގުނީ އޭގައިހުރި އުނިކަން. އެހެންވީމާ، އިތުރު އެހެން ވައްތަރެއް މިހާރު ސަރުކާރުން ހޯދައިގެން އެއޮތީ ގެނެއްސަ. އެބޯޓުގެ މަސައްކަތް ފެށުނީމާވެސް އަޅުގަނޑުމެންގެ އިޤުތިޞާދީ ސަރަޙައްދުގެ ސަލާމަތްކަމަށް އިތުރު ސަލާމަތްކަމެއް ލިބޭނެ.\nހަމަ އެފަދައިން، ރާއްޖެތެރޭގައި މިހާރު ސަރުކާރުން އުފައްދަން ޤަސްދުކޮށްފައިވާ ވައިގެ ބަނދަރުތައް އުފެއްދުނީމާ އެކަމުންވެސް ސަރަޙައްދު ބެލެހެއްޓުމަށް ބާރެއް ލިބޭނެ. އެއީ ރާއްޖެތެރޭގައި މަތިންދާ ބޯޓުފަހަރު ދުއްވާކަމަށް ވަންޏާ، އަދި މަތިންދާ ބޯޓުފަހަރަށް މިހިސާބުގަނޑުގެ ކަނޑު ކޮންމެވެސް ވަރަކަށް ބެލެހެއްޓޭނެކަމަށް ވަންޏާ އެއިން ވަރަށްބޮޑު ފައިދާތަކެއް ނުކުންނާނެ. މިހާރުވެސް ބައެއް ފަހަރަށް އެކި ދިމަދިމާއިން ބޯޓުފަހަރު ފެންނަ ކަމުގެ މަޢުލޫމާތު ސަރުކާރަށް ލިބުނީމާ މިނިސްޓްރީ އޮފް ޕަބްލިކް ސޭފްޓީގެ ފަރާތުން ފޮނުއްވާ މަތިންދާބޯޓު ފޮނުއްވެން އޮތިއްޔާ، މަތިންދާބޯޓު ފޮނުއްވައިގެން ބައްލަވައި ހައްދަވާ. އެހެންވީމާ، މަތިންދާބޯޓުން އެއީ ވަރަށް ބޮޑު ސަރަޙައްދަކަށް އޭގެ ބެލުން ފޯރާ އެއްޗަކަށްވާތީ، ރާއްޖެތެރޭގައި އެކިއެކި ވައިގެ ބަނދަރު ހެދިގެން ރާއްޖެތެރޭގައިވެސް ވައިގެ ދަތުރުތައް ކުރެވޭ ގޮތަށް ހަމަޖެހުނީމާ މިހާރަށްވުރެ ބޮޑަށް އަޅުގަނޑުމެންގެ ސަރަޙައްދު ބެލެހެއްޓޭނެ. އާދެ، އަޅުގަނޑު މިދެންނެވީ މިބާވަތުގެ ކަންތައްތަކާ ދޭތެރޭގައި އަޅުގަނޑުމެން މިކަހަލަ ދުވަހެއްގައި ވާނެއޭ ވަރަށް ބޮޑަށް ވިސްނަން. އެ ވިސްނަންވީ ހަމައެކަނި ސަރުކާރަކުން ނޫނޭ. އަޅުގަނޑު ކުރިންވެސް ތަކުރާރުކޮށް ދަންނަވާ ވާހަކައެއް، ސަރުކާރުން ވިސްނަންވާނެ. ސަރުކާރުން އެންމެ ބޮޑަށް ވިސްނެން އޮންނާނީވެސް. އަދި އެންމެ ގިނަ ފިޔަވަޅު އެޅެން އޮންނާނީވެސް. އެކަމަކު ސަރުކާރު ފިޔަވައި އެހެން، ކަމާބެހޭ ފަރާތްތަކުންވެސް މިކަންކަމާ ދޭތެރޭގައި ވިސްނަންވާނެއޭ. އަދި ސަރުކާރުން ރާވާ ކަންތައްތަކުގައި އެހެންމީހުންގެ އެހީތެރިކަންވެސް ލިބެންވާނެއޭ. މިއިން ކޮންމެ ކަމެއްގައިވެސް ރާއްޖޭގެ ޢާންމު ރައްޔިތުންނާ އަދި މަސްވެރިންގެ އެހީތެރިކަން ފުރިހަމައަށް ސަރުކާރަށް ނުލިބޭ ކަމަށްވަންޏާ އެއްވެސް ކަމެއް ރަނގަޅަކަށް ނުކުރެވޭނެއޭ.\nއާދެ، ކޮންމެއަކަސް މިއަދުގެ ޖަލްސާ އަޅުގަނޑު ހިތުން އަޅުގަނޑުމެން ހީކުރިވަރަށްވުރެ މާ ބޮޑުތަން ދިގުވެގެން ހިނގައްޖެ. 11 ޖަހާއިރު ކޮންމެވެސް އެހެން ތަނެއްގައި ޖަލްސާއެއްވެސް އެބައޮތްހެން އަޅުގަނޑަށް ހީވަނީ. އަދި އޭގެ ކުރިން މަޢުރަޟު ހުޅުވުންވެސް އޮތީ. އެހެންވުމާއެކުގައި، ދެން އަޅުގަނޑުގެ ވާހަކަކޮޅު ނިންމައިލަން ގަސްދުކުރަނީ. ނިންމައިލުމުގެ ކުރިން މިއަދުގެ މުނާސަބަތުގައި ޝުކުރު ދަންނަވަންޖެހޭ ބައެއް ފަރާތްތައް އެބަހުރި. އާދެ، އެންމެ ފުރަތަމަ ފަރާތަކީ އަޅުގަނޑުމެން އެބަޔަކަށް މިއަދު މަރުޙަބާ ކިޔުމަށް އެއްވެމިތިބީ، އަދި އެބަޔަކަށް މަރުޙަބާ ކިޔުމަށްޓަކައި މިދުވަސް މިފާހަގަކުރާ ރާއްޖޭގެ މުރާލި ކެތްތެރި މަސްވެރިން. ދިވެހި އުންމަތުގެ ނަމުގައި ރާއްޖޭގެ ލޮބުވެތި މަސްވެރިންނަށް ވަރަށް އިޚުލާޞްތެރިކަމާއެކު ޝުކުރު އަޅުގަނޑު ރައްދު ކުރަން. އާދެ، ދެން އަޅުގަނޑު ޝުކުރު ދަންނަވަންޖެހެނީ އަނެއްކާވެސް މިނިސްޓަރ އޮފް ފިޝަރީޒަށް. އެއީ އެމަނިކުފާނު އެ ހިންގަވާ މިނިސްޓްރީގެ މަސްއޫލިއްޔަތު ބޮޑުކަމާއެކު އެމަނިކުފާނުގެ ކޮނޑުފުޅުގައި އެޅިފައިވާ ބުރަ މަސްއޫލިއްޔަތު އެމަނިކުފާނަށް އިޙުސާސް ކުރެއްވޭލެއް ބޮޑުކަމުން، މަސްވެރިކަން ރައްކާތެރި ކުރުމާއި އަދި މަސްވެރިކަން ކުރިއަށް ގެންދިއުމުގައި އެމަނިކުފާނު ބަހައްޓަވާ ފަރުވާތެރިކަމުގެ މައްޗަށް ސަރުކާރުގެ ފަރާތުން އަދި އަޅުގަނޑުގެ އަމިއްލަ ފަރާތުން މިނިސްޓަރ އޮފް ފިޝަރީޒް އަލްފާޟިލް ޢަބްދުއް ސައްތާރު މޫސާ ދީދީ އަށް ޝުކުރު ދަންނަވަން. ދެން އަޅުގަނޑު ޝުކުރު ދަންނަވަން ބޭނުންވަނީ އަޅުގަނޑުމެންނަށް އެހީވެދިން ބައެއް ފަރާތްތަކަށް. ދެންމެ މިނިސްޓަރ އޮފް ފިޝަރީޒްގެ ވާހަކަފުޅުގައި އެ ފަރާތްތައް ވަރަށް ތަފުޞީލުކޮށް ވިދާޅުވެއްޖެ. އެހެން ނަމަވެސް ދައުލަތުގެ ނަމުގައި ދިވެހި ސަރުކާރުގެ ނަމުގައި، އަޅުގަނޑު އެފަރާތްތަކަށް ޝުކުރު ދެންނެވުމަކީ ބޭނުންކަމެއް ކަމަށް އަޅުގަނޑަށް ފެނޭ.\nއެހެންވީމާ، އެފަރާތްތަކަށް ކިތަންމެ ކުރު ޢިބާރާތަކުން ނަމަވެސް ޝުކުރު ދަންނަވަނީ، އެންމެ ފުރަތަމަ ވާރލްޑް ބޭންކު. ކުރިންވެސް ދެންމެ ތިޔަ ބޭފުޅުންނަށް އިވި ވަޑައިގެންނެވި ފަދައިން، ވާރލްޑް ބޭންކުގެ އެހީގައި މިހާރުވެސް މަސްވެރިކަން ކުރިއަށް ގެންދިއުމުގެ މަޝްރޫޢެއް ހިނގަމުން އެބަދޭ. އަދި ދެވަނަ މަޝްރޫޢެއްވެސް ދަނީ މިހާރު ރޭވެމުން. އެހެން ވީމާ، ވޯލްޑް ބޭންކަށް އަޅުގަނޑު ދިވެހި ދައުލަތުގެ ނަމުގައި، ދިވެހި ސަރުކާރުގެ ނަމުގައި، ދިވެހި ރައްޔިތުންގެ ނަމުގައި ޝުކުރުއަދާ ކުރަން. ދެން އޮތީ ކުވޭތު ފަންޑު. ކުވޭތު ފަންޑުގެ ވާހަކަ އައްސަވާނެ ތިޔަ ބޭފުޅުން. އެއީ ރާއްޖެއަށް ވަރަށް މަޝްހޫރު ތަނަކަށް މިހާރުވެއްޖެ. އަޅުގަނޑުމެންގެ އެއަރޕޯޓަށްވެސް ވަރަށް މަތިވެރި ޚިދުމަތްތަކެއް ކޮށްދޭ ފަރާތެއް އެއީ. އެނޫންވެސް ވަރަށް ގިނަ ކަންތައްތަކުގައި ކުވޭތު ފަންޑުގެ އެހީ ދަނީ ލިބެމުން. ރާއްޖޭގެ ޓޫރިޒަމް ތަރައްޤީ ކުރުމަށްވެސް ކުވޭތު ފަންޑުން ވަރަށްބޮޑު އެހީއެއްވަނީ ލިބިފައި. މަސްވެރިކަމަށްވެސް ކުވޭތު ފަންޑުން ވަރަށް ގިނަގުނަ އެހީތައް ލިބެމުންދޭ. އެއީ ކުވޭތަކީ އަޅުގަނޑުމެންނާ ވަރަށް ވަރުގަދަ ގުޅުމަކުން ގުޅިފައިވާ ޤައުމެއް. އިސްލާމީ ޤައުމެއް. ޢަރަބި ޤައުމެއް. ކުވޭތުގެ ސަރުކާރުންނާއި ރައްޔިތުން ދިވެހިރާއްޖެއަށް ބަހައްޓަނީ ވަރަށް މަތިވެރި ޢިނާޔަތެއް. އޭގެ ނަތީޖާއެއްގެ ގޮތުން އެކިއެކި ކަންކަމުގައި އަޅުގަނޑުމެންނަށް އެފަރާތުން ލިބޭ އެހީތައް ގިނަގުނަ.\nދެންއޮތީ ދުނިޔޭގެ ކާބޯތަކެއްޗާއި، ދަނޑުވެރިކަމާބެހޭ ޖަމްޢިއްޔާ. އާދެ، އެފް.އޭ.އޯ. އެފް.އޭ.އޯ.ގެ ފަރާތުންވެސް ރާއްޖޭގެ މަސްވެރިކަމަށް އެހީތަކެއް މިހާރު ލިބެމުން އެބަދޭ. އެ އެހީތަކުގެ ވާހަކަ ދެންމެ މިނިސްޓަރ އޮފް ފިޝަރީޒްގެ ވާހަކަފުޅުގައި ބަޔާންކޮށްދެއްވައިފި. ހަމަ އެފަދައިން، ޔޫ.އެން.ޑީ.ޕީ. ޔޫ.އެން.ޑީ.ޕީ.ގެ ފަރާތުންވެސް އަޅުގަނޑުމެންގެ ރާއްޖޭގެ އިޤުތިޞާދަށް ވަރަށް ގިނަ ގޮތްގޮތުން އެހީތައް ލިބެމުންދޭ. ވަރަށް ގިނަ ތަފާތު މަޝްރޫޢުތަކެއް ޔޫ.އެން.ޑީ.ޕީ.ގެ އެހީގެދަށުން ރާއްޖޭގައި ހިނގަމުންދޭ. ހަމައެކަނި ރާއްޖެއަކުނޫން. ދުނިޔޭގެ ހުރިހާ ޤައުމުތަކެއްގައިވެސް. އެއީ އ.ދ މަޖްލިސްގެ ފަރާތުން އުފައްދައިފައިވާ ޖަމްޢިއްޔާއެއް. އެ ޖަމްޢިއްޔާގެ ޓެކްނިކަލް އެހީއާއި، އެނޫން އެހީތައް ތަރައްޤީވަމުންއަންނަ ވަރަށް ގިނަ ޤައުމުތަކަށް ދަނީ ލިބެމުން. އޭގެތެރޭގައި ދިވެހިރާއްޖެވެސް ހިމެނޭ. އަދި ރާއްޖެއަށް ޔޫ.އެން.ޑީ.ޕީ.ގެ ފަރާތުން ލިބޭ އެހީތަކުގެ ތެރޭގައި އަޅުގަނޑުމެންގެ މަސްވެރިކަމުގެ ދާއިރާ ފުޅާކުރުމާއި، ދާއިރާ ބޮޑުކުރުމަށް، އެފަރާތުން ލިބޭ އެހީތައް މިމަޤާމުގައި އަޅުގަނޑު ފާހަގަކޮށްލަން.\nދެން އޮތީ ބައެއް އެކުވެރި ޤައުމުތަކުގެ ސަރުކާރުތައް. އެވާހަކަވެސް މިނިސްޓަރގެ ވާހަކަފުޅުގައި ބަޔާންކުރެއްވި. އާދެ، އެއްފަރާތަކީ ޖަޕާނު ސަރުކާރު. ޖަޕާނު ސަރުކާރުގެ ފަރާތުން އަޅުގަނޑުމެންނަށް މަސްވެރިކަމާ ބެހޭގޮތުން އަޅުގަނޑުމެންނަށް އެހީތަކެއް ލިބެމުންދޭ. އަދި މިހާރުވެސް އެބަ ލިބޭ. އެހެންވީމާ ޖަޕާނު ސަރުކާރަށްވެސް އަދި އޭގެ އިތުރުން ޖުމްހޫރީ ކޮރެއާގެ ސަރުކާރަށްވެސް، އަޅުގަނޑު އެ ޤައުމުގެ ސަރުކާރަށްވެސް ޝުކުރު އަދާކުރަންޖެހޭ. ދެންމެ ޢަބްދުއްސައްތާރު މޫސާދީދީގެ ވާހަކަފުޅުގައި އެ ވިދާޅުވި ފަދައިން، އެ ސަރުކާރުގެ ފަރާތުން މިއަދަށްޓަކައި ދިވެހިރާއްޖޭގައި ފުރަތަމަ ފާހަގަކުރެވޭ މަސްވެރިންގެ ދުވަހަށްޓަކައި ވަރަށް ބޮޑު ހަދިޔާއެއްވަނީ ކުރައްވައިފައި. އެހަދިޔާގެ ވާހަކަ އެމަނިކުފާނު ވިދާޅުވެއްޖެ. އެ ހަދިޔާގެ އިތުރުންވެސް މީގެކުރިންވެސް ޖުމްހޫރީ ކޮރެޔާގެ ސަރުކާރުގެ ފަރާތުން ދިވެހިރާއްޖެއަށް މަސްވެރިކަމާބެހޭ އެތަކެއް އެހީތަކެއްވަނީ ލިބިފައި. އެހެންވީމާ އެސަރުކާރަށްވެސް ދިވެހި ސަރުކާރުގެ ނަމުގައި އަޅުގަނޑު ޝުކުރު އަދާކުރަން.\nއާދެ، އަޅުގަނޑުގެ ވާހަކަކޮޅު ނިންމައިލާނީ، ދިވެހިރާއްޖޭގެ މަސްވެރިންނަށް އަދި ދިވެހިރާއްޖޭގެ މަސައްކަތްތެރިންނަށް، ދިވެހިރާއްޖޭގެ އުފެއްދުންތެރިންނަށް، އިތުރު ކުރިއެރުމަކާއި ތަރައްޤީއަކަށް އެދެމުން. މުޅި ދިވެހިރާއްޖެއަށް ބާއްޖަވެރިކަމާއި، އަމާންކަމާއި، ކުރިއަށް ދިއުމުގެ މަގު اللّـه سبحـانـه وتعـالى ތަނަވަސް ކޮށްދެއްވުން އެދި ދުޢާ ކުރަމުން.


ރާއްޖެއަށް ކުރިމަތިވި ކޮރޯނާގެ ޙާލަތު ބަދަލުކުރެވުނީ ޞިއްޙީ ޚިދުމަތްތެރިން، އިމުން ބޭރުންވެސް ކޮށްދިން ބުރަ، މިންނަތް މަސައްކަތުންކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nއެމަނިކުފާނު މިމޭރުމުން ވިދާޅުވެފައިވަނީ ރާއްޖޭގެ ޙާލަތު ހީވެސް ނުކުރެވޭހައި އަވަހަށް ރަނގަޅުވެ ޢާންމު ޙާލަތަކަށް ގިނަކަންތައްތަކެއް މާދަމާ ގެނައުމަށް ހަމަޖެހިފައިވާކަން ހާމަކުރައްވަމުންނެވެ.\nއެމަނިކުފާނު ވިދާޅުވެފައިވަނީ މިހައި އަވަހަށް މިހައި ބޮޑު ކުރިއެރުން ތަކެއް ލިބިގެން މިދިއައީ ޙާލަތު އެންމެ ގޯސްވެގެން ހިނގައިދާނެ ކަމަށް ބަލައި އެޅުނު ރައްކައުތެރިކަމުގެ ފިޔަވަޅުތަކުގެ ސަބަބުން ކަމަށެވެ. އެކަންކަން ފާހަގަކުރައްވައި އެމަނިކުފާނުވަނީ ފުރާނައަށް ބިރެއްނެތި ރައްޔިތުންނަށްޓަކައި ކުރީ ސަފުގައި މަސައްކަތްކުރި ހުރިހާ ޞިއްޙީ ޚިދުމަތްތެރިންނަށާއި އަދި އެންމެންނަށް ވަރަށް ބޮޑަށް ތަޢްރީފްކުރައްވައި ޝުކުރު އަދާކުރައްވައިފައެވެ.\nޑޮކްޓަރުންނާއި ނަރުހުންނާއި ޞިއްހާ ދާއިރާގެ އެހެންވެސް ބޭފުޅުންނާއި ސިފައިންނާއި ފުލުހުން ވަނީ ބަލީގައި ޕޮޒިޓިވްވަމުން ދިއައިރުވެސް އެއްވެސް ބިރެއް ޖެހިލުންވުމެއް ނެތި ޚިދުމަތުގައި ސާބިތުކަން ދައްކަވައިފައެވެ.\nކޮރޯނާއަށް ޕޮޒިޓިވްވުމުންނާއި އެހެންވެސް ސަބަބުތަކަށްޓަކައި ކަރަންޓީނުގައި ތިބެންޖެހުނު ކުރީ ސަފުގައި މަސައްކަތްކުރާ ޚިދުމަތްތެރިންގެ ޢަދަދު 400 އާއިވެސް ގާތްކުރިކަން ފާހަގަކުރެވޭއިރު ﷲ ތަޢާލާގެ ރަހްމަތްފުޅު ކިތަންމެހައިވެސް ބޮޑެވެ. ކޮރޯނާ ވައިރަސްގެ ވަބާ ރާއްޖޭގައި އެންމެ ނުރައްކައުތެރި ޙާލަތަށް ދިއުމަށްފަހު ބަލިން އަރައިގަނެވުމުގެ ކޮޅުމަތި މިހާރު ފެންނަމުންދާއިރު ޚިދުމަތުގައި ދެމިތިއްބެވި އެއްވެސް ބޭފުޅެއްގެ ފުރާނައަށް ނުރައްކައުވާފަދަ އެއްވެސް ކަމެއް މެދުވެރިވެފައެއް ނުވެއެވެ.


SunOnline: ޕްރިންސިޕަލް ބަދަލުކުރުމުން ބެލެނިވެރިން ނުކުމެ ތޮއްޑޫ ސްކޫލް ބަންދުކޮށްފި\nޕްރިންސިޕަލް ބަދަލުކުރުމުން ބެލެނިވެރިން ނުކުމެ ތޮއްޑޫ ސްކޫލް ބަންދުކޮށްފި\nމުހައްމަދު ނަސީމް 11 Jun 2012, 12:40\nއއ. ތޮއްޑޫ ސްކޫލްގެ ޕްރިންސިޕަލް އެހެން ސްކޫލަކަށް ބަދަލުކުރުމުން އެ ސްކޫލްގެ 80 ވަރަކަށް ބެލެނިވެރިން މިއަދު ނުކުމެ އެ ރަށު ސްކޫލް ބަންދުކޮށްފި އެވެ.\nތޮއްޑޫ ރަށު ކައުންސިލުން ބުނީ ބެލެނިވެރިން ނުކުމެ ސްކޫލް ބަންދުކުރީ އެ ރަށު ސްކޫލްގައި މިހާތަނަށް ހުންނެވި ޕްރިންސިޕަލް އެހެން ރަށަކަށް ބަދަލުކުރުމާ ގުޅިގެން އެކަމާ ހިތްހަމަނުޖެހިގެން ކަމަށް ބެލެނިވެރިން ބުނާ ކަމަށެވެ.\n"އަށްޑިހަ ވަރަކަށް ބެލެނިވެރިން މި އުޅެނީ. ބެލެނިވެރިން ހިތްހަމަނުޖެހިގެން އުޅެނީ ކުރިން ހުންނެވި ޕްރިންސިޕަލް އަބުދުﷲ ރަޝީދު އެހެން ސްކޫލަކަށް ބަދަލުކުރުމުން ކަމަށް ބުނަނީ،" ތޮއްޑޫ ރަށު ކައުންިސލްގެ ނާއިބު ރައީސް މައުރޫފު އާދަމް ވިދާޅުވި އެވެ.\nމައުރޫފު ވިދާޅުވީ ޕްރިންސިޕަލް އަބުދުﷲ ރަޝީދު އެހެން ސްކޫލަކަށް ބަދަލުކޮށްފައި ވަނީ ރަނގަޅަށް ނޫން ކަަމަށް ބެލެނިވެރިން ބުނާ ކަމަށެވެ. ނަމަވެސް އެކަމާ ގުޅިގެން، ރަށު ކައުންސިލުން އެޑިއުކޭޝަން މިނިސްޓްރީ އަށް ގުޅުމުން އެކަމާ ގުޅިގެން ބަދަލުކޮށްފައިވާ ލިއެކިއުންތައް ފޮނުވާފައިވާ ކަމަށާއި އެލިއެކިއުންތަކަށް ބެލުމުން އެކަން ހިނގާފައި ވަނީ ރަނގަޅަށް ކަަން އެނގޭ ކަމަށެވެ.\n"ބައެއް ބެލެނިވެރިން މި ބުނަނީ ޕްރިންސިޕަލް ބަދަލުކޮށްފައި ވަނީ ރަނގަޅަކަށް ނޫން ކަމަށް. އެކަމަކު އަޅުގަނޑުމެން އެޑިއުކޭޝަނަށް ގުޅުުމުން އެބަހުރި އެކަމާ ގުޅޭ ލިއުންތައް ފޮނުވާފައި،" މައުރޫފު ވިދާޅުވި އެވެ.\nއޭނާ އަދި ވިދާޅުވީ ސްކޫލް ބަންދުކޮށްގެން ތިބި ބެލެނިވެރިންގެ ތެރޭގައި ވެސް ދެގޮތަކަށް ވާހަކަ ދައްކަމުންދާ ކަމަށެވެ. އެގޮތުން އެއް ބަޔަކު ބޭނުން ވަނީ ޕްރިންސިޕަލެއް ނެތި ސްކޫލް ނުހުޅުވަން ކަމަށާއި އެ ބެލެނިވެރިން ވަކި ޕްރިންސިޕަލެއް ބޭނުން ނުވާ ކަމަށެވެ. އަދި އަނެއްބައި ބެލެނިވެރިން ބޭނުން ވަނީ ކުރިން ހުރި ޕްރިންސިޕަލް ނުގެންނަނީސް ސްުކޫލް ނުހުޅުވަން ކަމަށް ވެސް އޭނާ ވިދާޅުވި އެވެ.\nސަން އަށް އެނގިފައިވާ ގޮތުގައި ތޮއްޑޫ ސްކޫލްގެ ޕްރިންސިޕަލް އަބުދުﷲ ރަޝީދު ބަދަލުކޮށްފައި ވަނީ ކ. ތުލުސްދޫ ސްކޫލަށެވެ. އަދި އޭނާގެ ބަދަލުގައި ތޮއްޑު އަށް ފޮނުވަން ހަމަޖައްސާފައި ވަނީ ތޮއްޑޫ ސްކޫލްގައި ކުރިން ވެސް މަސައްކަތް ކުރައްވާފައިވާ ބޭފުޅެއް ކަމަށެވެ. އަދި ތޮއްޑޫގެ ބެލެނިވެރިން އެދެ ބޭފުޅުންގެ މަސައްކަތް އަޅާ ކިޔާ ކަމަށާއި ސްކޫލްގެ ނަތީޖާ ރަނގަޅީ އަބުދުﷲ ރަޝީދު ހުންނެވި އިރު ކަމަަށް ބެލެނިވެރިން ގަބޫލުކުރާ ކަން ވެސް އެނގިފައިވެ އެވެ.


ލިމްފަޓިކް ނިޒާމް - ވިކިޕީޑިއާ\nލިމްފަޓިކް ނިޒާމް އަކީ ލިމްފޮއިޑް ގުނަންތައް އެކުވެގެން އުފެދިފައިވާ ވިއުގަ އެކެވެ. މިވިއުގައިގައި ހިމެނެނީ ލިމްފް ގޮށް، ލިމްފް ޑަކްޓް، ލިމްފަޓިކް ޓިޝޫތައް، ލިމްފް ކެޕިލަރީތައް، އަދި ލިމްފް ހޮޅިތަކެވެ. މިބުނެވުނު ގުނަންތައް ގުޅިގެން ލިމްފް އުފައްދައި ލޭދައުރުކުރާ ނިޒާމް އަށް ފޯރުކޮށްދެއެވެ. ލިމްފަޓިކް ނިޒާމް އަކީ ހަށިގަނޑުގެ ދިފާޢީ ނިޒާމް ގެ މުހިއްމު ގުނަނެކެވެ.\n1 ލިމްފަޓިކް ނިޒާމްގެ މަސައްކަތް\n2 ލިމްފަޓިކް ދައުރުވުން\n3 ފެޓީ އެސިޑް ޓްރާންސްޕޯޓްކުރާ ނިޒާމްގެ މަސައްކަތް\n4 ލިމްފޮއިޑް ގުނަވަންތައް\n6 އަދިވެސް ބައްލަވާލައްވާ\nލިމްފަޓިކް ނިޒާމްގެ މަސައްކަތް[އުނިއިތުރު ގެންނަވާ]\nގުޅިފައިވާ3މަސައްކަތެއް ލިމްފަޓިކް ނިޒާމް އިން ފުރިހަމަ ކުރެއެވެ. އެއީ އަންނަނިވި ކަންތައްތަކެވެ.\nހަށިގަނޑުގައި ބޭނުންވާ ވަރަށްވުރެ އިތުރަށް ޖަމާވާ ދިޔާތަކެތި ހަށިގަނޑުން ބޭރުކުރުން\nކާނާގައި ހިމެނޭ ފެޓީ އެސިޑް ހަށިގަނޑަށް ނެގުމަށްފަހު، ފެޓް އަދި ކައިލް ލޭދައުރުކުރާ ނިޒާމް އަށް ގެންގޮސްދިނުން\nދިފާޢީ ނިޒާމް ގައި ހިމެނޭ މުހިއްމު ސެލްތައް އުފެއްދުން: މިގޮތުން ލިމްފޯސައިޓް، މޮނޯސައިޓް އަދި ޕްލާޒްމާ ސެލް ލިމްފަޓިކް ނިޒާމް އިން އުފައްދައެވެ.\nލިމްފަޓިކް ދައުރުވުން[އުނިއިތުރު ގެންނަވާ]\nލޭދައުރުކުރާ ނިޒާމް އާ ޚިލާފަށް ލިމްފަޓިކް ނިޒާމް ގައި އެކި ހިސާބުތަކަށް ލިމްފް ފޮނުވައިދޭ މަރުކަޒެއް ފަދަ ތަނެއް ނުވެއެވެ. ލިމްފް ދައުރުކުރަނީ މަޑުމަޑުން ދަށް ޕްރެޝަރު ގައެވެ. ވެއިން ތަކެކޭ އެއްގޮތަށް ލިމްފް ހޮޅިތަކުގައި ލިމްފް ދައުރުކުރަނީ ވެސް އެއްކޮޅަށް ވާގޮތަށެވެ.\nފެޓީ އެސިޑް ޓްރާންސްޕޯޓްކުރާ ނިޒާމްގެ މަސައްކަތް[އުނިއިތުރު ގެންނަވާ]\nހަޖަމުކުރާ ނިޒާމް ގެ އެތެރޭބައިގެ ފާރުގައި ލިމްފް ހޮޅިތައް ހުރެއެވެ. ކުޑަ ގޮހޮރުން ހަށިގަނޑަށް ނަގާ ކާނާގެ ބައިތައް ޕޯޓަލް ވެއިން ހުރަސްކޮށް ފުރަމޭ އަށްދާއިރު، ފެޓް ނުވަތަ ސަރުބީ ވާޞިލްވަނީ ލިމްފަޓިކް ނިޒާމް އަށެވެ. އެއަށްފަހު ތޮރަސިކް ޑަކްޓް(Thoracic duct) ގެ އެހީގައި ލޭގެ ތެރެއަށް ވާޞިލް ވެއެވެ. ކުޑަ ގޮހޮރު ގައި ހުންނަ ލިމްފަޓިކް ޓިޝޫތަކުގައި އުފެދޭ ލިމްފް އަށް ކިޔަނީ ކައިލް އެވެ.\nލިމްފޮއިޑް ގުނަވަންތައް[އުނިއިތުރު ގެންނަވާ]\nތައިމަސް ގްލޭންޑް، ހުންކޮށި، ލިމްފް ގޮށް، ޕެޔާރސް ޕެޗް، ޓޮންސިލް، ވާމިފޯރމް އެޕެންޑިކްސް، ކަށީގެ ރަތްމަދު، އަކީ ކުރިންބުނި ލިމްފް ގޮށްތަކުގެ އިތުރުން ލިމްފަޓިކް ނިޒާމް ގައި ހިމެނޭ ޓިޝޫތަކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ޖޫން 2015، 11:10 ގައެވެ.


Dhuvahaku ves mifadha masayikatheh nukurey: Eva\nދުވަހަކުވެސް މިފަދަ މަސައްކަތެއް އަދި ނުކުރޭ: އީވާ\nރައްޔިތުންގެ މަޖިލީހުގެ ނާއިބު ރައީސް އީވާ އަބްދުﷲ: 241 ކޮމެޓީގެ މަސައްކަތަށް ވަރަށް ބޮޑަށް ތައުރީފު ކުރެއްވި\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލައާ ގުޅިގެން އެމަނިކުފާނުގެ ސެކިއުރިޓީ "ބްރީޗް" ވި ގޮތް ބެލުމަށް ރައްޔިތުންގެ މަޖިލީހުގެ 241 ކޮމިޓީން ކުރިއަށް ގެންދިޔަ އިންކުއަރީއަށް މަޖިލީސް ހިންގެވުމާއި ހަވާލުވެ ހުންނެވި އެ މަޖިލީހުގެ ނާއިބު ރަައީސް އީވާ އަބްދުﷲ ވަރަށް ބޮޑަށް ތައުރީފު ކުރައްވައިފި އެވެ.\nކޮމެޓީގެ ރިޕޯޓް ފާސް ކުރުމަށް ރޭ ބޭއްވި 241 ކޮމެޓީގެ ބައްދަލްވުމުގައި ވާހަކަ ދައްކަވަމުން މަޖިލީހުގެ ނާއިބު ރައީސް އީވާ އަބްދުﷲ ވިދާޅުވީ ހުރިހާ ޕާޓީއެއްގެ މެންބަރުން ވެސް އިންކުއަރީގެ މަސައްކަތް ކުރެއްވީ ގައުމީ މަަސައްކަތެއްގެ ގޮތުގައި ކަމަށެވެ. އަދި ކޮމެޓީގެ މުގައްރިރު މުހައްމަދު އަސްލަމްގެ މަސައްކަތަށް އީވާ ވަރަށް ބޮޑަށް ތައުރީފު ކުރެއްވިއެވެ. އީވާ ވިދާޅުވީ ކޮމެޓީގެ ކުރީކޮޅު ބައެއް އުނދަގޫތައް ކުރިމަަތިވި ކަމަށާ އަދި މިއީ މަޖިލީސް މެންބަރުންނަށް މުޅީން އައު މަސައްކަތެއް ކަމުން ދިމާވި ހުރިހާ ކަމަކަށް ވަަރަށް ކެތްތެރިކަމާއެކު މުގައްރިރު ކުރިމަތިލެއްވި ކަމަށެވެ.\n"އެންމެނަށް ޖާގަ ދެއްވައިގެން ހަމަ އެންމެނަށް ޖާގަ ދެއްވައިގެން ކޮންމެ މީހެއްގެ ހިޔާލު ހޯދައިގެން މުގައްރިރު ކޮމެޓީގެ މަސައްކަތް ކުރިއަށް ގެންގޮސް ދެއްވީ. އަދި އަޅުގަނޑުމެންނަށް ދިމާވި ދަތިތަކުގައި ސިޔާސީ ގޮތުންނާއި އިދާރީ ގޮތުންނާއި އެކި ގޮތްގޮތުންވެސް ހައްލު ހޯއްދަވައިދެއްވުމަށް މަަސައްކަތް ކުރެއްވި. ހުރިހާ މެންބަރުންގެ މަސައްކަތްވެސް މަަސައްކަތް ނިންމަވާލެއްވުމަށް،" އީވާ ވިދާޅުވިއެވެ.\nއީވާ ވިދާޅުވީ 11 އަހަރު 241 ކޮމެޓީގައި މަސައްކަތް ކުރެއްވިއިރު ދުވަހަކުވެސް ސިޔާސީ ޕާޓީތަކާއެކު މައްސަލަ ނުޖެހި އެއް ރޫހެއްގައި އެއް މިސްރާބަކަށް ކުރެވުނު މަސައްކަތެއްގެ ތަޖުރިބާއެއް ނުކުރައްވާ ކަަމަށެވެ.\n"އަޅުގަނޑު ދަންނަވާލަން ބޭނުން މަޖިލީހުގައިވެސް އަދި 241 ކޮމެޓީގައިވެސް އަޅުގަނޑު ހޭދަކުރާ މިއީ 11 ވަނަ އަހަރު. އަޅުގަނޑު ރައްޔިތުންގެ މަޖިލީހުގައި އަދި ދުވަހަކުވެސް މިކަހަލަ މަސައްކަތެއް މި ގޮތަކަށް ނުކުރަން. ސިޔާސީ ޕާޓީތަކާއެކު މައްސަލަ ނުޖެހި އެކުވެރިކަމާ އެކީގައި އެއް ރޫހެއްގައި އެއް މިސްރާބަކަށް މިވަރަކަށް ދުވަހަކުވެސް މަަސައްކަތް ކުރެވުނު ތަޖުރިބާއެއް އަދި އަޅުގަނޑު ނުކުރަން. އަޅުގަނޑު ގަބޫލުކުރާ ގޮތުގައި އަޅުގަނޑުމެންނަށް މި ގޮތަށް މަސައްކަތް ކުރެވުނީ މުގައްރިރުގެ ހިކުމަތްތެރިކަމުން،" އީވާ ވިދާޅުވިއެވެ.\n241 ކޮމެޓީގެ މުގައްރިރު މުހައްމަދު އަސްލަމް: އަސްލަމަށް އީވާ ވަނީ ވަރަށް ބޮޑަށް ތައުރީފު ކުރައްވާފައި --\nކޮމެޓީ ބައްދަލްވުގައި ވާހަކަދައްކަވަމުން ކޮމެޓީގެ މުގައްރިރު މުހައްމަދު އަސްލަމް ވިދާޅުވީ ރިޕޯޓް މިރޭ ފާސްކުރެވުނު ނަމަވެސް ރިޕޯޓް ފުރިހަމަ ކުރުމަށްޓަކައި ރިޕޯޓްގެ ފެށުމާއި ނިމުމުގެ ބައި އިތުރަށް ފުރިހަމަ ކުރައްވާނެ ކަމަށެވެ. އަދި ހުރިހާ ބައްދަލްވުންތަކުގެ ޔައުމިއްޔާވެސް ހިމަނުއްވާނެ ކަމަށެވެ.\nއަސްލަމް ވިދާޅުވީ އިންކުއަރީގެ މަސައްކަތް ނިންމާލެވުނީ ހުރިހާ މެންބަރުންގެ ފުރިހަމަ އެއްބާރުލުމާއި އެހީތެރިކަމުގައި ކަމަށެވެ. އަދި މެންބަރުންގެ ހިކުމްތްތެރިކަމާއި ހުނަރުވެރިކަން ވަރަށް ބޮޑަށް ފާހަގަ ކުރެއްވުނު ކަމަށެވެ. ރިޕޯޓްގެ މަސައްކަތް ނިންމާލުމަށް ހުރިހާ މެންބަރުންވެސް މަސައްކަތް ކުރެއްވީ ވަރަށް އިހުލާސްތެރިކަމާއެކު ކަމަށެވެ.\n"އަޅުގަނޑު ފާހަގަކޮށްލަން ބޭނުން ކުރީގެ ޑިފެންސް މިނިސްޓަރެއް [އާދަމް ޝަރީފް އުމަރު] އަޅުގަނޑުމެންގެ ކޮމެޓީގައި ހިމެނިވަޑައިގަންނަވާ. ކުރީގެ ޕޮލިސް ކޮމިޝަނަރެއް [އަބްދުﷲ ރިޔާޒް] ކޮމެޓީގައި ހިމެނިވަޑައިގަންނަވާ. އަދި ހުރިހާ ބޭފުޅުންނަކީވެސް އެކި ދާއިރާތަކުން ތައުލީމާއި ތަޖުރިބާ ލިބިވަޑައިގެންފައިވާ ބޭފުޅުން،" އަސްލަމް ވިދާޅުވިއެވެ.\nމީގެ އިތުރުން މެންބަރު ހިސާން ހުސައިން އާއި މަޖިލީހުގެ ނާއިބު ރައީސްގެ މަސައްކަތްވެސް އަސްލަމް ފާހަގަކުރެއްވިއެވެ. މީގެ އިތުުރުން ބޭރުގެ އެކި އެޖެންސީތަކުން މައުލޫމާތު ހޯއްދެވުމަށް ނާއިބު ރައީސް ކުރެއްވި މަސައްކަތްތަކަށް އަސްލަމް ޝުކުރު އަދާކުރެއްވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އީވާ އަބްދުﷲ + ނަޝީދަށް އަމާޒު ކުރި ހަމަލަ މުހައްމަދު އަސްލަމް ޕާލިމެންޓް އިންކުއަރީ\nހައެއްފަހެއްގެ ހަމަލާ: ކޮމިޓީ ބައްދަލުވުން ސިއްރު


SunOnline: Massala aky kulhunthrinah ekasheegenvaa chutty eh nulibun: Solskjaer\nމައްސަލައަކީ ކުޅުންތެރިންނަށް އެކަށީގެންވާ ޗުއްޓީ ނުލިބުން: ސޮލްޝެޔާ\nޢަބްދުﷲ އައިމަން 23 Jan 2020, 18:06\nރޭ ބާންލީއާއި ޔުނައިޓެޑް ބައްދަލު ކުރި މެޗަށްފަހު ޔުނައިޓެޑުގެ ކުޅުންތެރިން މާޔޫސްވެފައި --- ފޮޓޯ// ބެން ސްޕްރެޓް\nއިނގިރޭސި ޕްރިމިއާ ލީގުގައި ރޭ އަމިއްލަ ދަނޑުގައި 0-2 ގެ ނަތީޖާއަކުން މެންޗެސްޓާ ޔުނައިޓެޑް ބަލިވި އިރު މައްސަލައަކަށް ވީ، ގާތް ގާތުގައި މެޗުތައް ކުޅެން ޖެހުމުން ކުޅުންތެރިންނަށް އެކަށީގެންވާ ޗުއްޓީއެއް ނުދެވުން ކަމަށް ޓީމުގެ ކޯޗު އޮލެ ގުނަ ސޮލްޝެޔާ ބުނެފި އެވެ.\nޔުނައިޓެޑުގެ އޯލްޑް ޓްރެފޯޑް ސްޓޭޑިއަމުގައި ރޭ ކުޅުނު މެޗުން އެ ޓީމު ބާންލީ އަތުން ބަލިވުމާ ގުޅިގެން ގިނަބައެއްގެ ފާޑުކިޔުންތައް ޓީމުގެ ކޯޗަށް ވަނީ އަމާޒު ވެފަ އެވެ. މިވަގުތު ތާވަލުގެ ފަސްވަނައިގައި ޔުނައިޓެޑް އޮތީ 36 ޕޮއިންޓާ އެކު އެވެ. ޗެމްޕިއަންސް ލީގުގެ ޖާގައެއް ކަށަވަރު ކުރުމަށް ހަތަރުވަނައަށް އެރުމަށް ޔުނައިޓެޑް މަސައްކަތް ކުރަމުން ދާއިރު މިވަގުތު ހަތަރުވަނައިަގއި ޗެލްސީ އޮތީ 40 ޕޮއިންޓާ އެކުގަ އެވެ.\nޔުނައިޓެޑުގެ މުހިއްމު ކުޅުންތެރިންތަކެއް މިވަގުތު އަނިޔާގައި ތިބި އިރު ޓީމުގައި ތިބި ގިނަ ކުޅުންތެރިންނަށް ބްރޭކެއް ނުލިބި ގިނަ މެޗުތަކެއް ޖައްސަ ޖައްސައިގެން ކުޅެން ޖެހުމުން އެކަމުގެ ވަރުބަލިކަން ނަފްސާނީ ގޮތުންނާއި ޖިސްމާނީ ގޮތުން ލިބިފައިވާ ކަމަށް ޓީމުގެ ކޯޗު ވަނީ ބުނެފަ އެވެ. ސޮލްޝެޔާ ބުނީ ކުޅުންތެރިންނަށް ވިދިވިދިގެން އެހާ ގިނަ މެޗުތަކެއް ކުޅެން ޖެހުމުން ލޯޑު ބޮޑުވެފައިވާ ކަން ކުޅެމުންދާއިރު ފާހަގަ ކުރެވޭ ކަމަށެވެ.\n"ކުޅުންތެރިން ތިބީ ބްރޭކަކަށް އާދޭސްކޮށް ކޮށް. ޖެހި ޖެހިގެން އެހާ ގިނަ މެޗުތަކެއް ރެސްޓެއް ނުލިބު ކުޅެން ޖެހުމުން އެއްވެސް ކުޅުންތެރިއަކު ނަފްސާނީ ގޮތުން ފިޓެއް ނޫން،" ސޮލްޝެޔާ ބުންޏެވެ.\nޔުނައިޓެޑަށް ކުރިއަތް އޮތް ދުވަސްތަކަކީ ވެސް ބިޒީ ދުވަސްތަކެކެވެ. އަންނަ އާދީއްތަ ދުވަހު އެފްއޭ ކަޕުގެ ތިންވަނަ ބުރުގައި ޓްރެންމިއާ ރޯވާސްއާ ވާދަކުރާ އިރު އޭގެ ފަހުން އޮތީ އިނގިރޭސި ލީގު ކަޕުގެ ސެމީ ފައިނަލުގައި މެންޗެސް ސިޓީއާއި ވާދަކުރާ ދެވަނަ ލެގެވެ. އަދި އެއަށްފަހުން ލީގުގައި ވެސް ވާދަކުރަން ޖެހޭނީ މި ސީޒަނުގައި މޮޅު ކުޅުމެއް ދައްކަމުން އަންނަ ވުލްވުސްއާ އެވެ.\n"ބާންލީ މެޗަކީ މުޅި ސީޒަނުގައި ވެސް ފެނުނު އެންމެ ދަށް ކުޅުމެއް ފެނުނު އެއް މެޗު. މޮޅެތި ކުޅުންތަކެއް ފެނިގެން ދިޔަ މެޗުތަކެއް ސީޒަނުގައި ފެނިއްޖެ. މައްސަލަ އަކީ ކުޅުންތެރިންނަށް ނަފްސާނީ ގޮތުން ލިބިފައިވާ ބަލިކަށިކަން."